## Rješenje Agencije za zaštitu tržišnog natjecanja klasa: UP/I-030-02/2000-01/04 od 28. prosinca 2006.

### NN 18/2007 (14.2.2007.), Rješenje Agencije za zaštitu tržišnog natjecanja klasa: UP/I-030-02/2000-01/04 od 28. prosinca 2006.

# HRVATSKA AGENCIJA ZA ZAŠTITU TRŽIŠNOG NATJECANJA

**735**

Agencija za zaštitu tržišnog natjecanja na temelju članka 34., članka 35. stavka
1. točka 2. i članka 66. Zakona o zaštiti tržišnog natjecanja (»Narodne novine«,
broj 122/03), članka 7. i članka 20. Zakona o zaštiti tržišnog natjecanja
(»Narodne novine«, broj 48/95, 52/97 i 89/98) i članka 202. Zakona o općem
upravnom postupku (»Narodne novine«, broj 53/91 i 103/96), u upravnom postupku
utvrđivanja narušavanja slobodnog tržišnog natjecanja protiv poduzetnika Adris
grupa d.d. (prije: Tvornica duhana Rovinj d.d.), sa sjedištem u Rovinju, Obala
V. Nazora 1 i s njime povezanog poduzetnika Ronhill d.o.o., sa sjedištem u
Kanfanaru, Burići bb, zastupanih po opunomoćenicima, odvjetnicima iz
Odvjetničkog društva iz Zagreba, pokrenutog po zahtjevu Tvornice duhana Zadar
d.d. u stečaju, sa sjedištem u Zadru, Gaženički put 5 i poduzetnika BAT Hrvatska
d.o.o., sa sjedištem u Zagrebu, Nova ves 17, zastupanih po opunomoćenicima,
odvjetnicima iz Odvjetničkog društva iz Zagreba, temeljem odluke Vijeća za
zaštitu tržišnog natjecanja sa 74. sjednice, održane 28. prosinca 2006., donosi
sljedeće

## RJEŠENJE

I. Utvrđuje se da su poduzetnik Adris grupa d.d. (prije: Tvornica duhana Rovinj
d.d.) i s njime povezani poduzetnik Ronhill d.o.o., donošenjem Općih uvjeta za
sklapanje Ugovora o pružanju posebnih usluga te sudjelovanja u natječaju, od 23.
lipnja 1999.; Aneksa br. 1 Općih uvjeta za sklapanje Ugovora o pružanju posebnih
usluga te sudjelovanja u natječaju, od 25. studenoga 1999.; Općih uvjeta za
sklapanje Ugovora o pružanju posebnih usluga te sudjelovanja u natječaju, od 6.
studenoga 2001. i Općih uvjeta prodaje duhanskih prerađevina, od 16. svibnja
2003., te sklapanjem Ugovora o posredovanju u prodaji duhanskih prerađevina i
Ugovora o pružanju posebnih usluga te sudjelovanja u natječaju, s različitim
poduzetnicima sa sjedištem u Republici Hrvatskoj, u razdoblju od 23. lipnja
1999. do 1. listopada 2003., spriječili i ograničili slobodno tržišno natjecanje
zlouporabom vladajućeg položaja na mjerodavnom tržištu trgovine cigaretama na
teritoriju Republike Hrvatske, u smislu članka 20. točke 3., 4., 8. i 9. Zakona
o zaštiti tržišnog natjecanja.
II. Ocjenjuje se da su u suprotnosti s odredbama Zakona o zaštiti tržišnog
natjecanja te su stoga, ex lege, u cijelosti ništavi, u smislu članka 7. stavka
2. tog Zakona:
a) Opći uvjeti za sklapanje Ugovora o pružanju posebnih usluga te sudjelovanja u
natječaju, od 23. lipnja 1999.,
b) Aneks br. 1. Općih uvjeta za sklapanje Ugovora o pružanju posebnih usluga te
sudjelovanja u natječaju, od 25. studenoga 1999.,
c) Opći uvjeti za sklapanje Ugovora o pružanju posebnih usluga te sudjelovanja u
natječaju, od 6. studenoga 2001.,
d) Opći uvjeti prodaje duhanskih prerađevina, od 16. svibnja 2003.
III. Ocjenjuju se kao djelomično sukladni odredbama Zakona o zaštiti tržišnog
natjecanja:
a) Ugovor o pružanju posebnih usluga te sudjelovanja u natječaju,
b) Ugovor o posredovanju u prodaji duhanskih prerađevina (trgovci na
veliko/trgovci na malo).
IV. Ništave su, ex lege, u smislu članka 7. stavka 2. Zakona o zaštiti tržišnog
natjecanja, odredbe Ugovora o pružanju posebnih usluga te sudjelovanja u
natječaju, iz točke III.a izreke ovog rješenja, i to:
1) Članak 2. djelomično, koji glasi: »Utvrđuje se da:
– je kupac u prethodnom tromjesječju ostvario relativni udio prodaje duhanskih
proizvoda (članak 4.3. Općih uvjeta) u visini od \_\_\_\_%,
– kupac vrši prodaju duhanskih proizvoda putem
\_\_\_\_\_\_\_\_\_\_\_\_\_\_\_\_ kupaca,
 (za trgovinu na veliko)
\_\_\_\_\_\_\_\_\_\_\_\_\_\_ prodajnih mjesta
(za trgovinu na malo)
(Popis adresa kupaca i prodajnih mjesta prilaže se ovom Ugovoru).
Kupac je dužan dostavljati Ronhillu svaku promjenu koja se odnosi na određivanje
nagrade.«
2) Članak 2. u dijelu, koji glasi: »Definirani cilj relativnih udjela prodaje za
naredno razdoblje u trajanju od jednog kvartala temeljem članka 4.3. Općih
uvjeta je \_\_\_\_\_\_ %.
(Popis relativnih udjela prodaje s adresama kupaca i prodajnih mjesta prilaže se
ovom Ugovoru).
Ukoliko kupac u zadanom kvartalu postigne udjel koji je viši ili niži od ciljnog
udjela, na osnovnu tablicu primijenjuje se koeficijent uspješnosti – nagrade iz
Općih uvjeta.
Ugovorne strane su suglasne da za svako naredno razdoblje (kvartal) Ronhill
odredi novi ciljni udio kupca na temelju dostavljenih podataka.«
3) Članak 4. u cijelosti, koji glasi: »Ronhill i kupac suglasno će temeljem
odredbi Općih uvjeta odrediti 50% prioritetnih prodajnih mjesta koja kupac
snabdijeva odnosno kojima isti raspolaže u cilju provođenja programa
pospješivanja prodaje duhanskih proizvoda koji su predmet Općih uvjeta.«
4) Članak 5. u cijelosti, koji glasi: »Sklapanjem Ugovora kupac stavlja Ronhillu
na raspolaganje prostor na mjestima i sredstvima prodaje iz članka 2. i 3.
Ugovora u svrhu izlaganja duhanskih proizvoda koji su predmet ovih Općih uvjeta
te izlaganje obavijesti potrošačima o svojstvima proizvoda (putem POP
materijala) na način da njihova vidljivost i dostupnost od strane potrošača
odgovora ciljnom udjelu prodaje duhanskih prozvoda putem ovih Općih uvjeta
(članak 4.3. Općih uvjeta) u posljednjem tromjesječju prethodne godine za
razdoblje naredne godine dana.
Za razdoblje od naredne godine dana ugovorne strane utvrdit će veličinu prostora
s obzirom na ciljni udjel prodaje (članak 4.3. Općih uvjeta) u prethodnoj
godini.«
5) Članak 6. u cijelosti, koji glasi: »Ugovorne strane suglasne su da u svrhu
uspješnog provođenja ovog Ugovora međusobno razmjenjuju iskustva i saznanja koja
su bitna za unapređenje distribucije i prodaje duhanskih proizvoda predmet Općih
uvjeta i temeljem kojih se poboljšava opskrba predmetnih proizvoda, čime se
stvaraju uvjeti za povećanje zarade i ostvaruje nagrada za izvršene posebne
usluge.«
V. Ništave su, ex lege, u smislu članka 7. stavka 2. Zakona o zaštiti tržišnog
natjecanja, odredbe Ugovora o posredovanju u prodaji duhanskih prerađevina
(trgovci na veliko/trgovci na malo) iz točke III.b izreke ovog rješenja, i to:
1) Članak 4.5. stavak 1. i 2., koji glase: »Za vrijeme trajanja ovog Ugovora,
Kupac preuzima obvezu da će posebno voditi brigu o interesima Ronhilla, a
posebno obvezu zadržavanja zatečene razine i udjela kupnje duhanskih proizvoda,
te udjele kupnje duhanskih prerađevina od Ronhilla.
Kupac preuzima također i obvezu da će zadržati udjel prodaje Ronhillovih
duhanskih prerađevina u odnosu na zatečeni udjel.«
2) Članak 5. u cijelosti, koji glasi: »Ugovorne strane suglasno utvrđuju da
kršenje odredbi ovog Ugovora, Ugovora o pružanju posebnih usluga te sudjelovanja
u natječaju, Općih uvjeta za sklapanje ugovora o pružanju posebnih usluga te
sudjelovanju u natječaju sa pripadajućim aneksima uključujući i Pravila za
nagrađivanje prilikom obavljanja posebnih usluga za izlaganje duhanskih
proizvoda i isticanje POP i POS materijala, a posebice nepridržavanje Aneksa
broj 1. Općih uvjeta i kupnja duhanskih prerađevina od Ronhilla u količini
manjoj od zatečene razine (u %) ili kupnja duhanskih proizvoda u količini manjoj
od ciljnog udjela prodaje, ili smanjenog udjela prodaje Ronhillovih duhanskih
prerađevina u odnosu na zatečeni udjel sukladno Aneksu br. 1 Općih uvjeta,
predstavlja za drugu-oštećenu stranu štetu.«
3) Članak 5.1. u cijelosti, koji glasi: »U opisanom slučaju kupnje, a i prodaje
duhanskih prerađevina od Ronhilla u količini manjoj od zatečenog udjela (u %)
kupnje i prodaje, ili kupnja i prodaja duhanskih proizvoda od Ronhilla u
količini manjoj od ciljnog udjela, Ronhill ima pravo primijeniti model negativne
nagrade (malus) za trgovce na veliko duhanskim proizvodima sukladno Aneksu br. 1
Općih uvjeta.«
4) Članak 5.2. u cijelosti, koji glasi: »U cilju izbjegavanja bilo kakvih
troškova za utvrđivanje štete, ugovorne strane suglasno utvrđuju visinu štete
koja bi nastala temeljem kršenja odredbi ovog ugovora.
Utvrđeni malus-šteta sa danom utvrđivanja istog predstavlja dospjelu obvezu.«
5) Članak 5.4., koji glasi: »Ukoliko Kupac prekrši odredbe Ugovora, poglavito u
dijelu smanjenja zatečene razine i udjela kupnje duhanskih prerađevina ili
smanjenja ciljnog udjela prodaje-kupnje duhanskih proizvoda, bit će dužan
naknaditi Ronhillu štetu-malus koja se utvrđuje primjenom odredbi Općih uvjeta.«
6) Članak 5.5., koji glasi: »Obračun negativne nagrade (malusa) vršit će se
temeljem pravila iz Aneksa broj 1. Općih uvjeta.«
VI. Zabranjuje se poduzetniku Adris grupa d.d. (prije: Tvornica duhana Rovinj
d.d.) i s njime povezanim poduzetnicima, odnosno poduzetnicima pod kontrolom
poduzetnika Adris grupa d.d., svako buduće postupanje kojime bi mogli narušiti
tržišno natjecanje monopolističkim djelovanjem, odnosno zlouporabom vladajućeg
položaja sklapanjem zabranjenih sporazuma na način opisan u točkama I. do V.
izreke ovog rješenja.
VII. Poduzetnik Adris grupa d.d. (prije: Tvornica duhana Rovinj d.d.), sa
sjedištem u Rovinju, Obala V. Nazora 1, obveznik je plaćanja upravne pristojbe u
iznosu od 5.000,00 kuna, u smislu članka 14. tarifni broj 108. Zakona o
izmjenama i dopunama Zakona o upravnim pristojbama (»Narodne novine«, broj
131/97). Upravna pristojba uplaćuje se korist Državnog proračuna Republike
Hrvatske.
Rok izvršenja: osam (8) dana od dana dostave ovog rješenja.
VIII. Nalaže se poduzetniku Adris grupa d.d., sa sjedištem u Rovinju, Obala V.
Nazora 1, obveza plaćanja troškova postupka Tvornici duhana Zadar d.d. u
stečaju, sa sjedištem u Zadru, Gaženička cesta 5 i poduzetniku BAT Hrvatska
d.o.o., sa sjedištem u Zagrebu, Nova Ves 17, u ukupnom iznosu od 131.150,00, u
smislu članka 117. Zakona o općem upravnom postupku.
Rok izvršenja: trideset (30) dana od dana dostave ovoga rješenja.
IX. Ovo rješenje bit će objavljeno u »Narodnim novinama«.

```
Obrazloženje
```

I. Agencija za zaštitu tržišnog natjecanja (dalje: Agencija) zaprimila je 10.
siječnja 2000. zahtjev poduzetnika Tvornica duhana Zadar d.d., sa sjedištem u
Zadru, Gaženica bb (dalje: TD Zadar), zastupanog po tadašnjem opunomoćeniku,
Borisu Šavoriću, odvjetniku iz Odvjetničkog društva iz Zagreba, za pokretanje
postupka utvrđivanja narušavanja slobodnog tržišnog natjecanja protiv
poduzetnika Tvornica duhana Rovinj d.d., sa sjedištem u Rovinju, Obala V. Nazora
1 (dalje: TD Rovinj) i s njime povezanog poduzetnika Ronhill d.o.o., sa
sjedištem u Kanfanaru, Burići bb (dalje: Ronhill d.o.o.) i donošenje rješenja o
privremenoj mjeri.
Predmetni zahtjev za pokretanje postupka pred Agencijom pod­nesen je sukladno
odredbi članka 33. stavka 1. točka 3. Zakona o zaštiti tržišnog natjecanja
(»Narodne novine«, broj 48/95, 52/97 i 89/98; dalje: ZZTN), u svrhu utvrđivanja
narušavanja slobodnog tržišnog natjecanja od strane spomenutih poduzetnika i to
zlouporabom monopolističkog odnosno vladajućeg položaja, u smislu odredbe članka
6., članka 7. stavka 1. točke 3., 4. i 6., članka 14. i 15., te članka 20. točke
3., 4., 8. i 9. ZZTN.
U navedenom zahtjevu za pokretanje postupka je poduzetnik TD Zadar u bitnome
naveo da je poduzetnik TD Rovinj stjecanjem većinskog paketa dionica Tvornice
duhana Zagreb d.d. (dalje: TD Zagreb) preuzeo potpunu kontrolu hrvatskog tržišta
proizvodnje cigareta zato što nijedna druga tvornica u Republici Hrvatskoj u tom
trenutku nije proizvodila cigarete.
Također, u navedenom je zahtjevu podnositelj istaknuo da poduzetnik TD Rovinj
ima vladajući položaj, u smislu horizontalne koncentracije (između proizvođača),
kao i u smislu vertikalne integracije djelatnosti u području uzgoja, obrade i
proizvodnje duhana, odnosno kako TD Zadar smatra da se duhanska industrija u
Republici Hrvatskoj razvija pod znatnim utjecajem poduzetnika TD Rovinj.
Poduzetnik TD Zadar je nadalje naveo da je, iako u većinskom vlasništvu
poduzetnika iz inozemstva, isti u potpunosti pravna osoba Republike Hrvatske
koja se smatra domaćim proizvođačem, te da stoga, prema Ustavu Republike
Hrvatske i svim ostalim zakonima, očekuje opće i temeljno, pravno i gospodarsko
načelo jednakog postupanja i odnosa prema svim poduzetnicima.
U zahtjevu je podnositelj također naveo da je poduzetnik TD Rovinj, nakon što je
preuzeo TD Zagreb osnovao i novog poduzetnika Ronhill d.o.o. isključivo u svrhu
distribucije cigareta, kako onih proizvedenih u samom TD Rovinj, tako i onih
proizvedenih u TD Zagreb. S tim u svezi, podnositelj zahtjeva smatra da se
poduzetnici TD Rovinj i Ronhill d.o.o., iako različite pravne osobe, moraju
smatrati jedinstvenom gospodarskom cjelinom, posebice jer se njima upravlja iz
jednog centra.
Nadalje, podnositelj zahtjeva smatra da su položaj i postupci poduzetnika
Ronhill d.o.o. u području marketinga, distribucije i prodaje u izravnoj i
nedjeljivoj vezi s vladajućim položajem koji TD Rovinj ima na tržištu
proizvodnje (horizontalna koncentracija) i na područjima gospodarske djelatnosti
koje su uključene u vertikalnoj integraciji na drugi način. Poduzetnik TD
Rovinj, smatra poduzetnik TD Zadar, kao vladajući poduzetnik snosi posebnu
odgovornost za pravilno i slobodno tržišno natjecanje, te mora biti izložen
posebnom nadzoru s područja prava zaštite tržišnog natjecanja, osobito u pogledu
svog ponašanja na tržištu (uključujući distribuciju, uvjete prodaje, marketing
itd.).
S tim u svezi podnositelj zahtjeva smatra da su poduzetnici TD Rovinj i Ronhill
d.o.o. Općim uvjetima za sklapanje Ugovora o pružanju posebnih usluga te
sudjelovanja u natječaju (dalje: Opći uvjeti); Aneksom br. 1. Općih uvjeta za
sklapanje Ugovora o pružanju posebnih usluga te sudjelovanja u natječaju (dalje:
Aneks br. 1. Općih uvjeta); Ugovorom o pružanju posebnih usluga te sudjelovanja
u natječaju i Ugovorom o posredovanju u prodaji duhanskim prerađevinama (dalje:
Ugovor o posredovanju u prodaji), zlouporabili vladajući položaj na tržištu
prodaje duhanskih prerađevina, te su time narušili slobodno tržišno natjecanje.
Prema mišljenju podnositelja zahtjeva, riječ je o ekskluzivnim sporazumima
sklopljenim s trgovcima na veliko i trgovcima na malo, čije sklapanje ima za
posljedicu onemogućavanje poduzetnika TD Zadar i ostalih poduzetnika,
potencijalnih proizvođača cigareta u budućnosti, kao i uvoznika (sadašnjih i
budućih), u pristupu distribucijskim kanalima veletrgovaca, što u konačnici
dovodi do onemogućavanja pristupa stvarnih i potencijalnih konkurenata krajnjim
potrošačima.
Podnositelj zahtjeva smatra da je rezultat takvog ponašanja ograničavanje
potrošača u slobodnom izboru i odlučivanju jer oni, u maloprodajnom lancu koji
je posredno ugovorno vezan s poduzetnikom Ronhill d.o.o., odnosno TD Rovinj, ne
mogu dobiti informaciju o konkurentnim markama cigareta.
Na kraju, podnositelj zahtjeva je posebno istaknuo kako smatra da je stvarna
namjera TD Rovinj (Ronhill d.o.o.) bila stvoriti mrežu ekskluzivnih sporazuma s
trgovcima na veliko i trgovcima na malo, zatvoriti hrvatsko tržište cigareta
ostalim poduzetnicima, a posebno zatvoriti postojeće distribucijske kanale
poduzetniku TD Zadar, postavljajući iznimno visoke granice i ograničenja za bilo
kojeg novog konkurenta na hrvatskom tržištu cigareta.
Sukladno navedenom, poduzetnik TD Zadar predložio je Agenciji da, zbog izravnog
štetnog utjecaja za sve sudionike u tržišnom natjecanju, donese privremeno
rješenje, sukladno članku 217. Zakona o općem upravnom postupku (»Narodne
novine«, broj 53/91 i 103/96; dalje: ZoUP), te članku 36.a ZZTN, kojim će
odredbe koje je TD Zadar označio spornima poništiti, te obustaviti od primjene i
izvršenja spomenute pravne akte koje je Ronhill d.o.o. sklopio s trgovcima na
veliko, odnosno trgovcima na malo.
Povodom podnesenog zahtjeva za donošenje privremene mjere, Savjet za zaštitu
tržišnog natjecanja, tadašnje savjetodavno tijelo pri Agenciji, na 34. sjednici,
održanoj 31. siječnja 2000., ocijenio je da, s obzirom na činjenicu da je u
zahtjevu izričito navedeno da TD Zadar namjerava početi s proizvodnjom cigareta
tek sredinom 2000. godine, u tom trenutku, nema uvjeta za donošenje rješenja o
privremenoj mjeri, sukladno članku 36.a ZZTN, već da je potrebno provesti
posebni ispitni postupak u ovom predmetu, zatražiti pisano očitovanje od TD
Rovinj o navodima podnositelja zahtjeva, te popis svih veletrgovaca i trgovaca
na malo koji su s Ronhillom d.o.o. sklopili spomenute sporazume, uz dostavu svih
sklopljenih sporazuma na ocjenu Agenciji, sukladno člancima 10., 11. i 12. ZZTN.

**1. Posebni ispitni postupak koji je, vezano uz predmetnu upravnu stvar, provela
Agencija**Agencija je, temeljem zahtjeva TD Zadar, u smislu članka 142. ZoUP, dopisom od
2. veljače 2000., pokrenula posebni ispitni postupak u ovom predmetu protiv
poduzetnika TD Rovinj i s njime povezanog poduzetnika Ronhill d.o.o., radi
utvrđivanja jesu li opravdane tvrdnje podnositelja predmetnog zahtjeva o povredi
odredaba propisanih člankom 7. stavkom 1. točke 3., 4. i 6., člankom 20. točke
3., 4., 8. i 9., a u svezi s člankom 13., člankom 14. i člankom 15. ZZTN.
Prema odredbi članka 142. stavka 1. ZoUP posebni ispitni postupak provodi se kad
je to potrebno radi utvrđivanja činjenica i okolnosti koje su značajne za
razjašnjenje stvari ili radi davanja strankama mogućnosti da ostvare i zaštite
svoja prava i pravne interese.
Naime, sukladno odredbi članka 7. stavka 1. točke 3., 4. i 6. ZZTN zabranjeni su
sporazumi kojima je cilj, posljedica ili mogući učinak ograničavanje ili
sprječavanje slobodnog tržišnog natjecanja, a osobito sporazumi kojima se
uvjetuje sklapanje ugovora kupnjom robe i usluga ili preuzimanjem drugih obveza
koje po svojoj prirodi ili prema običajima u trgovini nemaju neposredne veze s
predmetom ugovora, kojima se ograničava ili nadzire obujam proizvodnje, prodaje
ili kupnje robe i pružanje ili korištenje usluga, te kojima se ograničava
pristup tržištu ili isključuje s tržišta poduzetnike koji nisu sudionici
sporazuma.
Također, u smislu članka 20. točke 3., 4., 8. i 9. ZZTN, zlouporabe
monopolističkog i vladajućeg položaja poduzetnika na tržištu ili dijelu tržišta
nastaju primjenom različitih uvjeta za istu ili odgovarajuću vrstu poslova s
različitim poduzetnicima, čime ih se dovodi u nepovoljan natjecateljski položaj
na tržištu ili dijelu tržišta, nametanjem neuobičajenih uvjeta kompenzacije i
plaćanja robe i usluga, kojima se ostvaruju pogodnosti i povlašteni položaj samo
za jednog poduzetnika, sklapanjem ugovora pod uvjetom da drugi sudionik prihvati
dodatne obveze koje po svojoj prirodi ili prema trgovačkim običajima nisu u
svezi s predmetom ugovora, te sprječavanjem slobodnog tržišnog natjecanja na
tržištu, koristeći vladajući položaj ili druge bespravne načine.
U svezi s navedenim, Agencija je u privitku dopisa od 2. veljače 2000.
poduzetniku TD Rovinj dostavila zahtjev poduzetnika TD Zadar, te sukladno članku
34. stavku 1. točki 1. i stavku 2. ZZTN, zatražila dostavu pisanog očitovanja o
navodima podnositelja zahtjeva, s posebnim osvrtom i objašnjenjem razloga koji
su bili odlučni za ugovaranje odredbi koje je podnositelj zahtjeva označio
spornima.
Podneskom od 12. veljače 2000., dostavljenog Agenciji 21. veljače 2000., pisano
se očitovao poduzetnik Ronhill d.o.o. na navode podnositelja zahtjeva. Isti je,
u bitnome naveo kako smatra da je TD Rovinj izvršio nalog iz točke VI. izreke
rješenja Agencije, poslovni broj, klasa: UP/I-030-02/98-01/42, od 6. listopada
1998. (»Narod­ne novine«, broj 155/98), kojim se TD Rovinj obvezuje Agenciji
dostaviti obavijest o svakoj namjeravanoj promjeni distribucijskih tijekova.
Naime, dopisom broj: I-17431798, od 27. studenoga 1998., poduzetnik TD Rovinj je
obavijestio Agenciju o namjeri da taj poduzetnik i TD Zagreb putem Ronhilla
d.o.o. objedine poslove prodaje, skladištenja, prijevoza i marketinga duhanskih
prerađevina, počevši od 1. siječnja 1999. godine.
Poduzetnik TD Rovinj je spomenutim dopisom, od 27. studenoga 1998., dostavio
akte o registraciji poduzetnika Ronhill d.o.o., koji je registriran u sudskom
registru Trgovačkog suda u Rijeci br. Fi-4224/91, broj reg. ul. 1-7450-00, od
12. studenoga 1991. godine, a usklađen s odredbama Zakona o trgovačkim društvima
rješenjem istog suda broj Tt-95/3184-2, od 1. ožujka 1996. godine, od kada
aktivno posluje.
Ronhill d.o.o. je, u navedenom očitovanju od 12. veljače 2000., naveo da je s
kupcima kojima prodaje duhanske prerađevine zaključio Ugovor o prodaji duhanskih
prerađevina, te da smatra da, usmjeravanjem prodaje cigareta TD Rovinj i TD
Zagreb putem Ronhilla d.o.o. uz uvjete prodaje koji su postojali i prije
spomenutog rješenja Agencije od 6. listopada 1998., nije došlo ni do povrede
izvršenja obveze predviđene točkom VI. izreke spomenutog rješenja Agencije, niti
do zlouporabe položaja u odnosu na kupce.
Ronhill d.o.o. je pri tome posebno istaknuo da je, u namjeri da poboljša
raspoloživost i dostupnost duhanskih proizvoda potrošačima, da unaprjeđenjem
poslovanja i distribucije omogući ostvarivanje dodatnih ušteda u poslovanju,
kako za njega samog, tako i za njegove kupce, donio Opće uvjete za sklapanje
Ugovora o pružanju posebnih usluga te sudjelovanja u natječaju (Opći uvjeti) i
Aneks br. 1. Općih uvjeta.
Temeljem spomenutih Općih uvjeta zainteresirani kupci su sklopili s Ronhillom
d.o.o. Ugovor o pružanju posebnih usluga te sudjelovanja u natječaju, te Ugovor
o posredovanju u prodaji, koji su, smatra Ronhill d.o.o., po vlastitom izboru,
slobodnom voljom mogli sklopiti samo jedan od spomenutih ugovora ili oba.
Također, tom je prilikom poduzetnik Ronhill d.o.o. istaknuo da je pravni temelj
za donošenje predmetnih Općih uvjeta odredba članka 49. i članka 50. Ustava
Republike Hrvatske, zatim odredbe članka 142. do 144. Zakona o obveznim
odnosima, koje se odnose na opće uvjete ugovora, te odredbe Zakona o trgovini, i
to posebice članci 4., 6., 16., i 58. tog zakona.
U predmetnom očitovanju poduzetnik Ronhill d.o.o. je istaknuo da je predmet
Općih uvjeta pružanje posebnih usluga uređenih člankom 4. Općih uvjeta, a za
pružene posebne usluge i kao poklon za međusobno natjecanje između onih kupaca
koji su prihvatili Opće uvjete, istima pripada nagrada-naknada koja je uređena u
člancima 5. Općih uvjeta. Rečeni poduzetnik je naveo da smatra kako je Agencija
propustila uočiti razinu povezanosti Ugovora o prodaji duhanskih prerađevina te
Općih uvjeta i s njima pripadajućih Ugovora o pružanju posebnih usluga i Ugovora
o posredovanju u prodaji.
Prema navodima poduzetnika Ronhill d.o.o. Opći uvjeti se odnose na one kupce
koji kumulativno ispunjavaju sljedeće uvjete: (i) s Ronhillom d.o.o. imaju
sklopljen Ugovor o prodaji, (ii) održavaju minimalnu razinu mjesečnih narudžbi
od Ronhilla d.o.o. u visini 100 kartona, (iii) koji se uredno pridržavaju
Ugovora o prodaji, te (iv) koji s Ronhillom d.o.o. sklope Ugovor o pružanju
posebnih usluga ili Ugovor o posredovanju u prodaji ili oba spomenuta ugovora.
Posebne usluge na području pospješivanja distribucije, nadalje je pojasnio
poduzetnik Ronhill d.o.o., uređene su na način da kupac kod prodaje,
distribucije i promocije duhanskih proizvoda potpomaže prodaju, distribuciju i
promociju cigareta, omogućava upoznavanje Ronhilla d.o.o. sa istorodnim
programom drugih dobavljača, podržava i razvija prodaju cigareta. Prilikom
stavljanja na tržište novih marki proizvoda koje distribuira poduzetnik Ronhill
d.o.o. kupac je obvezan iste prihvatiti i za prvo vrijeme održavati minimalne
količine narudžbi, a u okviru promotivnih napora kupac isporučuje daljnjim
kupcima promotivne materijale koje mu isporuči Ronhill d.o.o. te preuzima na
sebe i organizaciju povrata robe koju zbog nepredviđenih razloga nije u
mogućnosti prodati (zbog greške, isteka roka trajanja itd.).
Također, kako je to naveo poduzetnik Ronhill d.o.o., posebne su obveze na
području pospješivanja prodaje uređene na način da kupac izvješćuje Ronhill
d.o.o. o stanju prodaje proizvoda koje mu Ronhill d.o.o. isporučuje i to skupno
i pojedinačno za svaki proizvod posebno. Kako je prodajno mjesto jedino mjesto
na kojem se može reklamirati duhanski proizvod, limit prostora za oglašavanje
vezan je uz količinu prodanih cigareta, odnosno reklamne poruke za pojedini
proizvod koje prodaje kupac mogu biti izložene na prodajnom mjestu, tj. zauzeti
u postotku onoliko slobodnog prostora na prodajnom mjestu koliko iznosi ciljni
udio prodaje pojedinog proizvoda.
Iz navedenih razloga, kako je to naveo poduzetnik Ronhill d.o.o., isplaćuje se
kupcima naknada za pružene navedene usluge, jer su za njihovo ostvarenje
potrebna određena sredstva samih kupaca te je rezultat takvih usluga
neizvjestan. Ta naknada vrijednosno se izražava u vidu nagrade koja za osnovicu
ima stanje prodaje cigareta u prethodnom razdoblju (kvartalu), a visina iste
ovisi o prodaji u narednom razdoblju (kvartalu).
Također, poduzetnik Ronhill d.o.o. se očitovao na potrebu razlikovanja sadržaja
Ugovora o prodaji i Ugovora sklopljenih prihvaćanjem Općih uvjeta. Naime, naveo
je da je predmet Ugovora o prodaji, prodaja duhanskih prerađevina, dok je
predmet Ugovora o pružanju posebnih usluga i Ugovora o posredovanju u prodaji,
pružanje posebnih usluga (primjerice: potpomaganje prodaje, distribucija
proizvoda, prihvat novih marki, promotivni napori, pospješivanje prodaje) sa
pravom na naknadu i uz pravo na nagradu u odnosu na količinu/udjel prodaje
duhanskih proizvoda. Međutim, uspješna ili neuspješna primjena Ugovora o
pružanju posebnih usluga i Ugovora o posredovanju u prodaji prema očitovanju
Ronhilla d.o.o. nemaju za posljedicu prestanak primjene Ugovora o prodaji.
Nadalje, poduzetnik Ronhill d.o.o. je naveo da je netočna tvrdnja podnositelja
zahtjeva da se spomenutim Ugovorima, koji proizlaze iz Općih uvjeta, obvezuju
veletrgovci da kupuju samo od Ronhilla d.o.o., što se, po mišljenju tog
poduzetnika, očituje u činjenici da se temeljem članka 5.3 Općih uvjeta pravo na
nagradu obračunava kupcu s obzirom na broj prodanih kartona u obračunskom
razdoblju. To pravo na nagradu kupcu pripada neovisno o pripadajućem
jedinstvenom rabatu od [10-15] posto koji je uređen Ugovorom o prodaji, a ako
kupac ostvari i ciljni udjel kupnje odnosno prodaje tada ima pravo i na nagradu
u visini od najviše [1-5] posto prometa ostvarenog u poslovanju duhanskim
prerađevinama u prethodnom razdoblju (kvartalu).
Ronhill d.o.o. je naveo da je navedene Opće uvjete donio kako bi spreman dočekao
promijenjene tržišne prilike do kojih je došlo ulaskom Republike Hrvatske u
Svjetsku trgovinsku organizaciju (dalje: WTO). Posebno je istaknuo kako predviđa
da će se stoga uvesti najniža carinska stopa za uvoz cigareta iz zemalja
Europske unije, da će uvozne cigarete iz zemalja članica WTO imati isti porezni
tretman u odnosu na domaće cigarete, što će neminovno povećati uvoz. Imajući u
vidu pozitivne zakonske propise Republike Hrvatske, poglavito u području
oglašavanja i reklamiranja duhanskih proizvoda, odlučio je izvršiti ulaganja
koja neposrednu dodatnu dobit donose upravo trgovcima na veliko i trgovcima na
malo tih proizvoda.
Ronhill d.o.o. je naveo kako smatra da su trgovci na veliko koji su pristali
slobodnom voljom s njime ugovoriti dodatne usluge svjesni da je to ulaganje koje
obje strane čine za budućnost, te da negativna nagrada-naknada štete (malus)
uređena člankom 5. a) II. pod c) i d) Aneksa br. 1. Općih uvjeta za sklapanje
Ugovora o pružanju posebnih usluga te sudjelovanja u natječaju, od 25. studenoga
1999., ustvari predstavlja naknadu za gubitak one izmakle koristi koju bi svaka
strana očekivala iz međusobnog poslovanja s uračunatom koristi koja je iz tog
međusobnog poslovanja proistekla u prethodnom razdoblju.
Također, stav je poduzetnika Ronhill d.o.o., da su trgovci na malo koji su
pristupili Općim uvjetima, a kojima ciljni udio kupnje odnosno prodaje padne
više od tri (3) posto u odnosu na udjel iz četvrtog razdoblja (kvartala) 1999.
godine, dužni nadoknaditi Ronhillu d.o.o. štetu u visini odobrene dodatne
nagrade iz prethodnog tromjesečja. Ronhill d.o.o. drži da je na taj način
ugovoren povrat uloženih sredstava u ostvarivanje ciljeva iz Općih uvjeta.
Ukoliko Ronhill d.o.o. prekrši odredbe Općih uvjeta u odnosu na kupce koji su
pristupili Općim uvjetima isti je obvezan nadoknaditi im štetu u istovjetnoj
visini kao što je prethodno navedeno.
Slijedom navedenog, Ronhill d.o.o. smatra da se predmetni Opći uvjeti i njima
pripadajući ugovori ne mogu smatrati sporazumima o ekskluzivnoj prodaji ili
sporazumima o isključivoj distribuciji, jer se isti odnose na pružanje posebnih
usluga, sudjelovanja u natječaju, posredovanja u prodaji, te da ni jednom
odredbom ugovora nije dano niti jednom kupcu pravo na ekskluzivnu prodaju, niti
je bilo kojom odredbom tih ugovora prodaja ograničena na određenom području.
Stoga, na ove sporazume, stav je poduzetnika Ronhill d.o.o., kao lex specialis
treba primijeniti odredbe članka 16. a. do e. Zakona o trgovini.
Na kraju svog pisanog očitovanja od 12. veljače 2000., Ronhill d.o.o. je ponovno
posebno istaknuo da je u konkretnoj upravnoj stvari riječ o pružanju posebnih
usluga i sudjelovanju u natječaju te posredovanju u prodaji duhanskih
prerađevina, te da sklapanjem Ugovora o pružanju posebnih usluga i Ugovora o
posredovanju u prometu temeljenih na Općim uvjetima Ronhill d.o.o. nije ni
jed­nom odredbom primijenio za ugovorne strane različite uvjete. Kao dokaz tome
naveo je formu ugovora koja proizlazi iz Općih uvjeta, koja je za sve sudionike
istovjetna. Također, naveo je da se plaćanje posebnih usluga i nagrade obavlja u
novcu te da takva naknada nije neuobičajena i ista je za sve sudionike,
potpisnike Ugovora o sudjelovanju u natječaju i pružanju posebnih usluga.
Osim toga, u predmetnom očitovanju Ronhill d.o.o. je istaknuo da navedeni
sporazumi potiču prodaju, odnosno da se istima ne obustavlja ili smanjuje
prodaja na štetu potrošača, te da se sklapanjem ugovora utemeljenih na Općim
uvjetima ne uvjetuju dodat­ne obveze, osim onih navedenih u Općim uvjetima i
pripadajućim ugovorima.
Na kraju je, poduzetnik Ronhill d.o.o. istaknuo da je svaka ugovorna strana
slobodna u svom djelovanju, te da niti jedna odredba Općih uvjeta ili Ugovora o
pružanju posebnih usluga ili Ugovora o posredovanju u prodaji ne zabranjuje
drugoj strani da iste, slične ili posve treće ugovore sklopi s drugim
poduzetnicima, osobito s onim poduzetnicima koji obavljaju istu ili sličnu
djelatnost.
Slijedom iznijetoga, Ronhill d.o.o. je predložio Agenciji da odbaci zahtjev
podnositelja protiv Ronhilla d.o.o. i TD Rovinj kao neosnovan.
Budući da Ronhill d.o.o. i TD Rovinj uz dostavu pisanog očitovanja od 12.
veljače 2000. nisu postupili u cijelosti po zahtjevu Agencije od 2. veljače
2000., za dostavom potrebne dokumentacije, Agencija je dopisom od 29. ožujka
2000., sukladno članku 34. stavku 1. točki 1. i stavku 2. ZZTN, a vezano uz
članak 10. 11. i 12. ZZTN, od navedenih poduzetnika ponovno zatražila dostavu
dodatnih podataka i dokumentacije vezano uz broj i naziv svih veletrgovaca koji
su prihvatili Opće uvjete za sklapanje Ugovora o pružanju posebnih usluga te
sudjelovanja u natječaju i Aneks broj 1. Općih uvjeta te koji su s poduzetnikom
Ronhill d.o.o. sklopili Ugovor o pružanju posebnih usluga te sudjelovanja u
natječaju ili Ugovor o posredovanju u prodaji duhanskim prerađevinama ili oba
ugovora.
Također je zatražena i dostava podataka i dokumentacije vezano uz broj i naziv
poduzetnika koji se bave trgovinom cigareta na razini trgovine na malo, a koji
su izravno s poduzetnikom Ronhill d.o.o. ugovorno vezani.
Podneskom od 22. ožujka 2000. Agenciji se pisano dodatno očitovao poduzetnik TD
Zadar na dopis Agencije od 2. veljače 2000. kojim je Agencija, sukladno članku
142. ZoUP, pokrenula posebni ispitni postupak u ovom predmetu, a koji je
dostavljen TD Zadru na znanje. Tom je prilikom TD Zadar dostavio Agenciji popis
devet­naest (19) veletrgovaca s kojima je, prema njegovom saznanju, TD Rovinj,
odnosno s njime povezani poduzetnik Ronhill d.o.o., sklopio spomenute sporazume.
TD Zadar se tom prilikom očitovao kako smatra da navedeni popis veletrgovaca
obuhvaća 80 do 90 posto tržišta prodaje cigareta na teritoriju Republike
Hrvatske, te da vjeruje da su i ostali veletrgovci sklopili navedene sporazume.
Na kraju svog očitovanja od 22. ožujka 2000. TD Zadar je pred­ložio Agenciji da
postupi sukladno članku 36a. ZZTN, te članku 217. ZoUP, te donese privremeno
rješenje u ovom predmetu. Svoj zahtjev je obrazložio navodima da su trgovci bili
prisiljeni potpisati spomenute sporazume s Ronhillom d.o.o. i prihvatiti Opće
uvjete i Aneks br. 1. Općih uvjeta, te da postupci TD Rovinj d.d. značajno
nanose štetu slobodnom tržišnom natjecanju.
Stoga je Agencija, po službenoj dužnosti, u predmetu klase:UP/I 030-02/99-01/40,
dopisima od 23. ožujka 2000., sukladno članku 34. stavku 1. točki 1. i stavku 2.
ZZTN, za potrebe ovog postup­ka, zatražila od 31 poduzetnika sa sjedištem u
Republici Hrvatskoj, dostavu pisane obavijesti o tome jesu li prihvatili
spomenute Opće uvjete i temeljem istih s Ronhillom d.o.o. sklopili Ugovor o
pružanju posebnih usluga ili Ugovor o posredovanju u prodaji ili oba navedena
ugovora, te dostavu preslika istih.
Pri odabiru poduzetnika Agencija je obuhvatila poduzetnike iz svih osnovnih
kategorija kupaca poduzetnika Ronhill d.o.o., i to:
a) specijalizirani poduzetnici za poslovanje duhanskim prerađevinama i novinama,
koji u pravilu obavljaju maloprodaju putem svojih maloprodajnih mjesta (kiosci,
čvrsti objekti; primjerice: Tisak Zagreb, Duhan Zagreb itd.),
b) trgovačko-turistički poduzetnici koji baziraju prodaju cigareta u svojim
trgovinama ili ugostiteljskim objektima (ne bave se veleprodajom; primjerice:
Konzum Zagreb, Diona Zagreb, Jadranturist Rovinj),
c) posebni poduzetnici, u pravilu u javnom vlasništvu (primjerice: INA Zagreb,
Ministarstvo obrane)
d) te poduzetnici koji, uz ostale djelatnosti, obavljaju i djelatnost trgovine
na veliko cigaretama.
Poduzetnici su postupili po zahtjevu Agencije, te su u naznačenom roku dostavili
traženu dokumentaciju.
Budući da poduzetnici TD Rovinj i Ronhill d.o.o. nisi postupili niti po
opetovanom zahtjevu Agencije od 29. ožujka 2000. i dostavili tražene podatke i
dokumentaciju u potpunosti, Agencija je, u narednom razdoblju, bila primorana po
službenoj dužnosti prikupljati podatke i dokumentaciju potrebne za izradu
svobuhvatne pravne i ekonomske analize u predmetnom upravnom postupku,
kontaktirati tijela državne vlasti Republike Hrvatske, primjerice Zavod za
platni promet i Državni zavod za statistiku.
Nadalje Agencija je, radi utvrđivanja pravnog činjeničnog stanja i svih
okolnosti potrebnih za donošenje predmetnog rješenja, ponovno zatražila dostavu
podataka i dokumentacije od poduzetnika iz svih osnovnih kategorija kupaca
poduzetnika Ronhill d.o.o. Tom su prilikom zatraženi, između ostalog, podaci o
strukturi poslovnih prihoda te podaci o udjelu prihoda ostvarenih samo podajom
duhanskih prerađevina navedenih poduzetnika-kupaca poduzetnika Ronhill d.o.o.
Poduzetnici su Agenciji dostavili tražene podatke i dokumentaciju.
Nadalje, tijekom posebnog ispitnog postupka u ovom predmetu, podnositelj
zahtjeva je nadopunjavao svoj zahtjev za pokretanje postupka, od 10. siječnja
2000., te je sukladno rečenom Agenciji dostavio i Opće uvjete za sklapanje
Ugovora o pružanju posebnih usluga te sudjelovanja u natječaju od 6. studenoga
2001., te Opće uvjete prodaje duhanskih prerađevina od 26. svibnja 2003.
Uvidom u sadržaj navedenih Općih uvjeta Agencija je utvrdila da sadrže odredbe
koje na bitno jednak način upućuju na ograničavanje tržišnog natjecanja, kao i
odredbe Općih uvjeta za pružanje posebnih usluga iz 1999. godine i Aneksa br. 1
Općih uvjeta.
Stoga je u navedenom posebnom ispitnom postupku bilo potrebno utvrditi imaju li
sporne odredbe svih zaprimljenih ugovora obilježja zabranjenih sporazuma u
smislu članka 7. točke 3. i točke 6. ZZTN.
Po izvršenom uvidu i analizi zaprimljenih podataka i dokumentacije od
poduzetnika-kupaca Ronhilla d.o.o., te uslijed činjenice da je poduzetnik
Ronhill d.o.o. u međuvremenu, kako je to već bilo navedeno, donio Opće uvjete za
sklapanje Ugovora o pružanju posebnih usluga te sudjelovanja u natječaju od 6.
studenoga 2001., te Opće uvjete prodaje duhanskih prerađevina od 26. svibnja
2003., Agencija je, u daljnjem tijeku posebnog ispitnog postupka u ovom
predmetu, dopisom od 13. travnja 2005., ponovno zatražila dostavu podataka i
dokumentacije o kupcima duhanskih prerađevina poduzetnika TD Rovinj i TD Zagreb
u razdoblju od 2000. do zaključno 2004. godine, kao i pisano očitovanje
predstavljaju li Opći uvjeti, Aneks br. 1. istih, te Ugovor o posredovanju u
prodaji duhanskih prerađevina i dalje pravni temelj poslovne suradnje s kupcima
duhanskih prerađevina.
U svojem očitovanju od 19. svibnja 2005., zaprimljenog u Agenciji 25. svibnja
2005., poduzetnik TDR d.o.o., koji je nastavio obavljati djelatnost proizvodnje
i prodaje duhanskih proizvoda, s obzirom da poduzetnik Ronhill d.o.o. više ne
obavlja istu, izjavio je da jedini kupac duhanskih prerađevina TD Rovinj i TD
Zagreb u razdoblju od 2000. do 2004. godine bio poduzetnik Ronhill d.o.o.
Također, naveo je da Opći uvjeti, Aneks br. 1. Općih uvjeta te Ugovor o
posredovanju u prodaji duhanskih prerađevina više nisu na snazi, i to od 1.
srpnja 2003., kada su isti izmijenjeni.
Međutim, spomenuti poduzetnik nije se očitovao jesu li spomenuti pravni akti
bili pravni temelj poslovne suradnje s kupcima duhanskih prerađevina poduzetnika
TD Rovinj i TD Zagreb.
Nadalje, u svrhu pružanja mogućnosti strankama da se izjasne o činjenicama i
okolnostima koje su od važnosti za donošenje rješenja, Agencija je, sukladno
odredbi članka 149. ZoUP, 11. travnja 2000., održala usmenu raspravu, te 14.
ožujka 2006., 11. travnja 2006., 30. svibnja 2006. i 1. lipnja 2006. nastavak
iste.
 *1. a) Na usmenoj raspravi održanoj 11. travnja 2000. opunomoćenik TD Rovinj i
Ronhill d.o.o. očitovao se, u bitnome o sljedećem:*(i) Istaknuo je prigovor promašene pasivne legitimacije u odnosu na TD Rovinj s
obrazloženjem da TD Rovinj ne obavlja djelatnost distribucije duhanskih
proizvoda i prerađevina, već tu djelatnost obavlja poduzetnik Ronhill d.o.o., te
predlaže odbacivanje zahtjeva u odnosu na TD Rovinj;
(ii) Istaknuo je također da nije donio dokumentaciju zatraženu dopisom Agencije
od 29. ožujka 2000., budući da poduzetnik Ronhill d.o.o. smatra da u ovom
postupku nije riječ o ugovorima iz članka 7., 10. i 11. ZZTN;
(iii) Obrazlažući Opće uvjete, Aneks br. 1. Općih uvjeta i ugovore sklopljene
temeljem tih Općih uvjeta, i to Ugovor o pružanju posebnih usluga te
sudjelovanja u natječaju i Ugovor o posredovanju u prodaji duhanskim
prerađevinama punomoćnik TD Rovinj i Ronhill d.o.o. je istaknuo da je osnovna
namjera donošenja tih akata bila unaprjeđenje distribucije duhanskih proizvoda
koje distribuira Ronhill d.o.o., a riječ je o duhanskim proizvodima isključivo u
vlasništvu žigova TD Rovinj i TD Zagreb (istaknuo je da tu nisu uključeni
duhanski proizvodi proizvedeni po licenci), te unapređenja marketinga vezano uz
odredbe novog Zakona o ograničenoj upotrebi duhanskih proizvoda koji omogućuje
reklamiranje duhanskih proizvoda samo na prodajnom mjestu i sada već sasvim
izvjesnog ulaska Hrvatske u WTO.
(iv) Ronhill d.o.o. je nastojao ponudom Općih uvjeta trgovcima na veliko i
trgovcima na malo omogućiti sklapanje ugovora sa svrhom pružanja posebnih usluga
od strane trgovaca na malo i trgovaca na veliko, pod uvjetom da isti imaju već
prethodno sklopljen Ugovor o prodaji duhanskih prerađevina s Ronhillom d.o.o.,
odnosno TD Rovinj i minimalnu mjesečnu nabavu duhanskih proizvoda od 100 kartona
(1 karton = 10 kg = 50 šteka). Za pružene posebne usluge Ronhill d.o.o.
isplaćuje trgovcima na veliko i trgovcima na malo nagrade.
(v) Osnovna nagrada odnosi se na količinu kupljenih proizvoda i isplaćuje se za
svaki kupljeni karton iznad 100 kartona, u rasponu od 3.5 kuna do 6.5 kuna,
sukladno članku 5.3 i 5.6 Općih uvjeta koji je izmijenjen Aneksom br. 1. Općih
uvjeta, te se može korigirati sukladno članku 5.7. Općih uvjeta, a ovisno o
ciljnom udjelu prodaje duhanskih proizvoda u praćenom razdoblju, a to je jedan
kvartal.
(vi) Ukoliko trgovci prihvate Opće uvjete, po vlastitoj želji, mogu sklopiti
Ugovor o pružanju posebnih usluga te sudjelovanja u natječaju, a dodatno mogu
sklopiti još jedan ugovor pod nazivom Ugovor o posredovanju u prodaji duhanskim
prerađevinama. Ukoliko sklope oba navedena ugovora Ronhill d.o.o., osim osnovne
nagrade za trgovce, uvodi i tzv. dodatnu nagradu koja je uređena Aneksom br. 1.
Općih uvjeta člankom 1. II. pod 2., a ovisi o ostvarenom ciljnom udjelu prodaje
kupca.
Također je istaknuo da su tzv. osnovne naknade i dodatne naknade koje Ronhill
d.o.o. isplaćuje kupcima, a koji se, ovisno o ciljnom udjelu prodaje duhanskih
proizvoda od Ronhilla d.o.o., određuje kvartalno, samo način na koji TD Rovinj,
odnosno TD Zagreb, troše svoja sredstva predviđena za marketing.
(vii) Tumačeći članak 5. Ugovora o pružanju posebnih usluga koji uređuje da
sklapanjem tog ugovora kupac stavlja Ronhillu d.o.o. na raspolaganje prostor na
mjestima i sredstvima prodaje, u svrhu izlaganja duhanskih proizvoda te
izlaganja obavijesti potrošačima o svojstvima proizvoda (putem POP materijala),
na način da njihova vidljivost i dostupnost od strane potrošača odgovara ciljnom
udjelu prodaje duhanskih proizvoda u posljednjem tromjesječju prethodne godine
za razdoblje naredne godine dana, te da će za razdoblje od naredne godine dana
ugovorne strane utvrditi veličinu prostora s obzirom na ciljni udjel prodaje u
prethodnoj godini, punomoćnik TD Rovinj i Ronhill d.o.o. je istaknuo da je to
zaista tako uređeno, ali da će se primjerice za nove kupce koji uopće nisu
prodavali duhanske proizvode u prethodnoj godini ciljni udio prodaje određivati
u mogućem usporednom razdoblju.
(viii) Tumačeći članak 5. f. Aneksa br. 1. Općih uvjeta koji uređuje da je
nastup štete (malus) osnov za raskid svih ugovora sklopljenih između Ronhilla
d.o.o. i kupca, punomoćnik TD Rovinj i Ronhill d.o.o. je istaknuo da nastupom
štete-malusa može doći do raskida svih ugovora s Ronhillom d.o.o., pa tako i
Ugovora o prodaji duhanskih prerađevina koji je temelj, pod uvjetom zadržavanja
minimalne količine kupnje od 100 kartona mjesečno i za sklapanje novih ugovora
utemeljenih na Općim uvjetima i Aneksu br. 1. Općih uvjeta. O tome hoće li
doista i doći do raskida ugovora ovisit će o procjeni svakog konkretnog slučaja.
 *1. b) Očitovanje opunomoćenika TD Zadar, s usmene rasprave održane 11. travnja
2000. i iz podneska od 11. travnja 2000. dostav­ljenog u spis na navedenoj
usmenoj raspravi.*
Opunomoćenik podnositelja zahtjeva očitovao se u bitnome o sljedećem:
(i) TD Rovinj i Ronhill d.o.o. su jedna ekonomska cjelina i predstavljaju jednog
poduzetnika, te iako su odvojene pravne osobe u odnosu na pravo zaštite tržišnog
natjecanja moraju se smatrati jednom cjelinom i osobom jer se njima upravlja iz
istog centra.
(ii) Smatra da TD Rovinj i Ronhill d.o.o. imaju vladajući (čak monopolistički)
položaj na tržištu Republike Hrvatske u području proizvodnje i distribucije
duhanskih proizvoda. TD Rovinj je vladajući poduzetnik i u smislu vodoravne
integracije tržišta (zbog preuzimanja TD Zagreb) i u smislu okomite integracije
tržišta (područje uzgoja i obrade duhana).
(iii) Osnova za nagrade je ciljni udio u postocima kupnje, a ne u apsolutnim
količinama (i u odnosu na kupnju duhanskih proizvoda i u odnosu na obveze
promocije istih), što podnositelj zahtjeva smatra izrazito protivnim slobodnom
tržišnom natjecanju. Cijeli sustav Općih uvjeta TD Zadar drži savršenim za TD
Rovinj (Ronhill d.o.o.), budući da TD Rovinj (Ronhill d.o.o.) ima sve koristi od
»sudjelovanja u natječaju od strane veletrgovaca«. Namećući takvu igru
veletrgovci se moraju međusobno natjecati (određivanje zadanog cilja, ciljni
udio, vremensko vezivanje, prosjek županije, tablice) te što se veletrgovci više
natječu, to bolje za TD Rovinj (Ronhill d.o.o.). Ako se veletrgovci ne žele
međusobno natjecati ili ako ne mogu zadržati ciljni udio kupnje Ronhillovih
proizvoda, nastupa šteta – malus koja je opravdani razlog Ronhillu d.o.o. da
raskine sve ugovore koje ima s veletrgovcima.
(iv) Kao skriven i jednako tako opasan način nagrađivanja koji je protivan
slobodnom tržišnom natjecanju podnositelj zahtjeva ističe sustav uređen člankom
5.3 Općih uvjeta (Aneksa br. 1. Općih uvjeta), za kojeg se na prvi pogled čini
da je temeljen na apsolutnim količinama kupnje, no nakon detaljne analize, TD
Zadar smatra da je vidljivo da je isti temeljen na »vremenskom vezivanju« kupaca
i da nagrada dospijeva nakon tromjesečnog obračuna. To znači, smatra punomoćnik
TD Zadar, da je kupac motiviran kupovati od Ronhilla d.o.o. za razdoblje od tri
mjeseca, a obračun i plaćanje osnovne nagrade se izrađuje nakon proteka
tromjesječja kao dar za kupovanje od Ronhilla d.o.o., što se vidi iz cijelog
sustava nagrađivanja uređenim člancima 5.1, 5.2, 5.4, i 5.5.
(v) Nadalje, podnositelj zahtjeva je naveo da rabat ili popust dospijeva samo iz
razloga što kupac kupuje od vladajućeg ili monopolističkog dobavljača tijekom
određenog razdoblja (to razdoblje određuje samostalno i isključivo dobavljač).
Nagrada se obračunava naknadno i iznos nagrade se plaća kupcu isključivo nakon
proteka propisanog razdoblja, (sve navedeno uređeno je odredbom članka 5.3 Općih
uvjeta), a to predstavlja tzv. rabate za vjernost ili nagrade za lojalnost što
je protivno slobodnom tržišnom natjecanju, ako se primjenjuje od strane
vladajućeg ili monopolističkog poduzetnika. TD Zadar smatra da je cilj članka
5.3 Općih uvjeta isključiti stvarnu mogućnost da drugi poduzetnici pristupe
tržištu, a sve po mišljenju TD Zadra, u cilju očuvanja vladajućeg položaja, što
je protivno odredbi članka 20. posebice točki 9. ZZTN.
(vi) TD Zadar također drži da su veletrgovci odnosno trgovci na malo bili
prisiljeni prihvatiti Opće uvjete i temeljem njih sklopiti Ugovor o pružanju
posebnih usluga odnosno Ugovor o posredovanju u prodaji jer nisu imali drugog
izbora. Naime, TD Zadar smatra da je normalna reakcija veletrgovaca i trgovaca
na malo da žele poslovati s TD Rovinj (Ronhill d.o.o.) kao jedinim proizvođačem
cigareta i jedinim dobavljačem cigareta u Republici Hrvatskoj na najbolji mogući
način i pod najboljim uvjetima, jer između njih samih (trgovaca na veliko
odnosno trgovaca na malo) postoji slobodno tržišno natjecanje, pa će ako samo
jedan prihvati Opće uvjete biti poželjno da svi ostali iste prihvate jer će samo
na taj način moći ostvariti osnovne i dodatne nagrade, tj. neće kupovati
duhanske proizvode i prerađevine po znatno višoj cijeni.
(vii) Ključna radnja koju TD Zadar osporava TD Rovinju je da u situaciji kad na
tržište dolazi novi poduzetnik TD Zadar, TD Rovinj širi vladajući
(monopolistički) položaj s proizvodnje na druga tržišta (tržište veletrgovine i
trgovine na malo, tržište marketinga, promocije i oglašavanja). Dakle, bez
postojećeg vladajućeg položaja u proizvodnji takva se ekskluzivna struktura
Općih uvjeta ne bi mogla primijeniti od strane TD Rovinja (Ronhilla d.o.o.).
(viii) TD Zadar tvrdi da, kao stvar principa i pravnog načela, svako poboljšanje
distribucije mora imati protutežu svog restriktiv­nog cilja i učinka, a posebno,
mora se strogo procijeniti kako ugovorne odredbe vladajućeg poduzetnika
ograničavaju pristup ostalih poduzetnika na relevantnom tržištu, kako na razini
veletrgovine, tako i trgovine na malo, pa konačno do krajnjih potrošača. Smatra
da je u konkretnom slučaju odlučujući upravo ovaj restriktivni učinak, a ne
navodna poboljšanja u distribuciji.
(ix) TD Zadar ističe da je dužnost Agencije da štiti i potencijalno tržišno
natjecanje isto kao i stvarno tržišno natjecanje. Ako se potencijalno tržišno
natjecanje ne bi štitilo od zatvaranja i posljedica stvorenih ekskluzivnim
sporazumima i praksom TD Rovinja (Ronhilla d.o.o.), do stvarnog tržišnog
natjecanja ne bi nikada ni došlo, te bi pravo zaštite slobodnog tržišnog
natjecanja izgubilo svoj smisao. Upravo zato smatra da je svaka radnja
vladajućeg poduzetnika kojom on štiti svoj vladajući položaj suprotna slobodnom
tržišnom natjecanju.
(x) Također je onemogućeno i tržišno natjecanje između proizvoda/brandova
različitih proizvođača, budući da veletrgovci i trgovci na malo ne mogu ne
prihvatiti Opće uvjete ili odbiti potpisati dodatne Ugovore s vladajućim
poduzetnikom. Kao posljedica toga, tržišno natjecanje među brandovima isključeno
je na prodajnim mjestima, i to očito na štetu potrošača. Podnositelj zahtjeva,
naime smatra da je bit ovog postupka da Ronhill d.o.o. želi zadržati zatečeni
udio kupnje odnosno prodaje brandova proizvedenih u TD Zagreb odnosno TD Rovinj,
želeći zadržati svoj položaj sada dok je to još u mogućnosti, odnosno
veletrgovci će i u budućnosti morati zadržati udio prodaje duhanskih proizvoda i
prerađevina TD Rovinja odnosno TD Zagreba.
(xi) TD Zadar je također istaknuo da je neosporno da su u Općim uvjetima u
članku 1. definirani duhanski proizvodi u vlasništvu žigova TD Rovinj i TD
Zagreb, ali se kroz druge dokumente koji se osporavaju npr. Aneks br. 1. Općih
uvjeta spominju i duhanske prerađevine.
(xi) Kao dodatnu zlouporabu TD Zadar ističe odredbu članka 4.1. Općih uvjeta
koja među ostalim uređuje obvezu kupca (trgovca na veliko i trgovca na malo) da
omogući predstavniku Ronhilla d.o.o. upoznavanje s programom drugih društava
koji prodaju istorodan program duhanskih proizvoda, odnosno da je trgovac na
veliko odnosno trgovac na malo dužan prihvatiti nove marke duhanskih proizvoda
TD Zagreb, odnosno TD Rovinj.
(xii) TD Zadar smatra da je ne samo prodaja i kupnja vezana uz Ronhill d.o.o.,
već i izlaganje duhanskih proizvoda i duhanskih prerađevina mora odgovarati u
postotku udjela prodaje i kupnje duhanskih proizvoda odnosno duhanskih
prerađevina. Ukoliko trgovci na veliko i trgovci na malo ne ostvare ciljne
udjele prodaje odnosno kupnje, Ronhill d.o.o. je u mogućnosti raskinuti sve
ugovore između Ronhilla d.o.o. i kupca, a obrazloženje da je nastup štete osnova
za raskid ugovora podnositelj zahtjeva smatra pravno netočnim, jer je raskid
ugovora osnova za naknadu štete.
(xiii) Na kraju je TD Zadar istaknuo da smatra kako je Agencija odobrenjem
koncentracije TD Rovinj i TD Zagreb, odnosno stvaranjem jake strukture i
nacionalne vodeće tvrtke, imala u vidu tržišnu utakmicu koju TD Rovinj mora
očekivati od strane drugih proizvođača preuzetih od multinacionalnih kompanija,
te stoga TD Zadar zahtijeva od Agencije da štiti tržišno natjecanje koje je
narušeno Općim uvjetima, Ugovorima o posredovanju u prodaji i Ugovorima o
pružanju posebnih usluga koje je osmislio TD Rovinj (Ronhill d.o.o.) kao
vladajući poduzetnik, te traži da se ovaj postupak okonča rješenjem kojim će
Agencija obustaviti primjenu i izvršenje navedenih ugovora i sljedeće odredbe
ocijeniti suprotnim odredbama ZZTN i to:
– u Općim uvjetima odredbe članaka: 4.1., 4.2., 4.4., 4.5., 5.1., 5.2., 5.3.,
5.4., 5.5., 5.6., 5.7., 5.8., 5.9., 6.1., 6.2., 7.1., 7.2., 8.1. i 8.2.;
– u Aneksu br. 1. Općih uvjeta članak 1.I. i II. (kojima se mijenja članak 5.3
Općih uvjeta), članak 2. (kojima se mijenja članak 5.6 Općih uvjeta, članak 3,
članak 4.I.,II.,III.,IV.,V. i VI., članak 5. a.I, II. (a, b, c, d, e, f), članak
5. b. I.,II.,III. i članak 6.
– u Ugovoru o pružanju posebnih usluga te sudjelovanjua u natječaju: članci 2.,
3., 4., 5. i 7.
– u Ugovoru o posredovanju u prodaji duhanskim prerađevinama: članci: 2., 3.,
4.4., 4.5., 5., 5.1., 5.2., 5.3., 5.4., 5.5., 6.1., 6.2. i 7.

*1. c) Očitovanje s nastavka usmene rasprave održane 14. ožujka 2006.*Opunomoćenik podnositelja zahtjeva je na zapisnik s nastavka usmene rasprave, od
14. ožujka 2006., ukratko naveo da su predmet ovog postupka Opći uvjeti i svi
sporazumi vezani uz distribuciju cigareta koje su sklapali tadašnja TD Rovinj
odnosno Ronhill d.o.o. (sada Adris grupa d.d., odnosno TDR d.o.o.), jer iz
rečenih sporazuma proizlazi mogućnost da distributeri protivne stranke ne mogu
distribuirati proizvode konkurentnih dobavljača.
Navedeno, prema mišljenju opunomoćenika podnositelja zahtjeva, proizlazi iz
ciljnih udjela određenih od strane dobavljača kao i iz zatečenog udjela
distributera u trenutku sklapanja tog sporazuma, budući da je isti morao
zadržati i zatečeni udjel kako bi ostvario popust po tim ugovorima. Nadalje je
navedeno da je posljedica neispunjenja ciljnog udjela iz ugovora gubitak svih
beneficija, plaćanje štete dobavljaču, te da je to ujedno i razlog za raskid
svih ugovora sklopljenih između distributera i dobavljača.
Na tvrdnju protustranke da predmetni ugovori predstavljaju, odnosno izražavaju
slobodnu volju stranaka koje su ih sklopile, punomoćnik je izjavio da se istima
ometaju redovni tijekovi distribucije cigareta, ograničava prava kupaca na
izbor, te da isti u svojoj suštini narušavaju tržišno natjecanje i nisu u skladu
s odredbama ZZTN.
Opunomoćenik poduzetnika TDR d.o.o. i Adris grupe d.d. je izjavio da je potrebno
prethodno riješiti pitanje valjanosti punomoći za zastupanje Tvornice duhana
Zadar d.d. pred Agencijom i pitanje stranačke legitimacije spomenutog
poduzetnika u predmetnom postupku.
Očitujući se na spomenute prigovore opunomoćenik poduzetnika TD Zadar i BAT
Hrvatska d.o.o. istaknuo je da rješenje o obustavi stečajnog postupak nad
poduzetnikom TD Zadar nije pravomoćno te da je rečeni poduzetnik i dalje upisan
u sudski registar.

*1. d) Očitovanje s nastavka usmene rasprave održane 11. travnja 2006.*
Odgovarajući na upit glede načina distribucije proizvoda pod­nositelja zahtjeva
na teritoriju Republike Hrvatske, opunomoćenik podnositelja zahtjeva je iskazao
da osnivač poduzetnika BAT Hrvatska d.o.o. nije nikada distribuirao svoje
proizvode putem poduzetnika Ronhill d.o.o., odnosno nikada nije imao sklopljen
ugovor o licenci s TD Rovinj.
Također je naveo da je poduzetnik BAT Hrvatska d.o.o. osnovan tijekom 2004.
godine, te da je svoje proizvode na području Republike Hrvaske distribuirao
isključivo putem poduzetnika Orbico d.o.o. iz Zagreba.
Glede navoda iznijetih u podnesku opunomoćenika Adris grupe d.d. i TDR d.o.o.,
od 4. travnja 2006., opunomoćenik podnositelja zahtjeva se obvezao dostaviti
detaljno pisano očitovanje, budući da se ova usmena rasprava odgodila, a čemu se
isti usprotivio.

*1. e) Očitovanje s nastavka usmene rasprave održane 30. svibnja 2006.*
Opunomoćenik poduzetnika Adris grupe d.d. i poduzetnika TDR d.o.o. na nastavku
usmene rasprave zatražio je kraću odgodu zbog odsutnosti pravnog savjetnika
Adris grupe d.d., čemu se usprotivio opunomoćenik TD Zadar i BAT Hrvatska
d.o.o., te zatražio da troškovi ove usmene rasprave padnu na teret isključivo
stranke koja traži odgodu.
Ova usmena rasprava je odgođena, a obje stranke su se obvezale na dostavu
dodatnih podataka neophodnih za detaljnju izradu ekonomske analize u ovom
predmetu.

*1. f) Očitovanje s nastavka usmene rasprave održane 1. lipnja 2006.*
Na predmetnom nastavku usmene rasprave opunomoćenici poduzetnika TD Zadar i BAT
Hrvatska d.o.o. u bitnome su izjavili da ostaju pri svim dosadašnjim navodima
iznijetim tijekom ovog postupka, te da nemaju ništa novo za dodati.
Iskazujući u bitnome, direktor pravnih poslova Adris grupe d.d. izjavio je da
Agencija treba izvršiti uvid u ugovor kojeg je TD Zadar imala sklopljen s
poduzetnikom Orbico d.o.o. jer je isti po svom sadržaju sporazum o isključivoj
distribuciji cigareta, a iz čega proizlazi namjera TD Zadar da po pitanju
distribucije surađuje isključivo s tim poduzetnikom. Također je naveo da je TD
Zadar tek od rujna 2003. godine upisan u Upisnik proizvođača duhanskih
proizvoda, te da je do tada isti poslovao kao uvoznik.
Opunomoćenik poduzetnika TD Zadar je potvrdio postojanje spomenutog ugovora
budući da se rečeni poduzetnik jedini usudio distribuirati proizvode TD Zadar,
ali da se o namjeri distribucije cigareta isključivo putem tog poduzetnika ne
može uopće govoriti. Također je izjavio da ne vidi značaj prigovora na
poslovanje TD Zadar do rujna 2003. te da pristaje da se ova činjenica ocjenjuje
kod donošenja konačne odluke pred Agencijom.
Ovime je usmena rasprava u ovom predmetu dovršena i dokazni postupak okončan.
Temeljem prikupljenih podataka Agencija je izradila sveobuhvatnu ekonomsku i
pravnu analizu mjerodavnog tržišta trgovine cigaretama na teritoriju Republike
Hrvatske.
Provedenom ekonomskom i pravnom analizom utvrđeno je sljedeće:

**2. Propisi primijenjeni tijekom postupka pred Agencijom**Agencija je u provedbi predmetnog postupka primijenila odred­be Zakona o zaštiti
tržišnog natjecanja (»Narodne novine«, broj 48/95, 52/97 i 89/98; dalje: ZZTN),
te podredno odredbe Zakona o općem upravnom postupku (»Narodne novine«, broj
53/91 i 106/93; dalje: ZoUP), kojim se uređuju pitanja provedbe upravnog
postupka pred Agencijom u dijelu koji nije propisan odredbama ZZTN kao posebnog
zakona.
Budući da je postupak u ovom predmetu pokrenut prije 1. listopada 2003. godine,
odnosno prije dana početka primjene odredbi Zakona o zaštiti tržišnog natjecanja
(»Narodne novine«, broj 122/03; dalje: ZZTN iz 2003.), u konkretnom slučaju,
sukladno članku 66. ZZTN iz 2003., primjenjivane su odredbe do tada važećeg
ZZTN. Predmet ovog postupka bili su samo ugovori koje je rečeni poduzet­nik
sklapao u razdoblju od 23. lipnja 1999. godine do 1. listopada 2003. godine, jer
se na ugovore koji su sklopljeni nakon 1. listopada 2003., odnosno nakon početka
primjene važećeg ZZTN iz 2003. ne mogu primijeniti odredbe ZZTN, koji je,
sukladno članku 69. i 70. ZZTN iz 2003. bio važeći do 1. listopada 2003.
Tržište proizvodnje, otkupa, obrade i prometa duhana te proiz­vodnje duhanskih
proizvoda je specifično tržište koje karakteriziraju značajne zakonske prepreke
za ulazak na to tržište. Naime, ta su tržišta regulirana nizom propisa, bilo da
je, pri tome riječ o gospodarskom ili pak, primjerice, zdravstvenom aspektu
proizvodnje, prometa i uporabe duhanskih prerađevina.
Odnosi u proizvodnji, otkupu, obradi i prometu duhana, te proizvodnji duhanskih
proizvoda u Republici Hrvatskoj uređeni su Zakonom o duhanu (»Narodne novine«,
broj 69/99).
Zakonom o ograničavanju uporabe duhanskih proizvoda (»Narodne novine«, broj
128/99; 14/00; 55/00) utvrđene su mjere za smanjenje i ograničavanje uporabe
duhanskih proizvoda, štetni sastojci cigareta i obvezne oznake na pakiranjima
duhanskih proizvoda, preventivne mjere protiv pušenja, te nadzor nad provedbom
tog zakona.
Zakon o posebnom porezu na duhanske prerađevine (»Narod­ne novine«, broj 51/94;
56/95; 67/99), koji 1999. godine mijenja naziv u Zakon o posebnom porezu na
duhanske proizvode (»Narodne novine«, broj 105/99; 55/00; 107/01; 136/02),
uređuje plaćanje posebnog poreza na duhanske proizvode koji se proizvode i
prodaju na carinskom teritoriju Republike Hrvatske ili se uvoze na taj
teritorij, kao i uvjete za obavljanje trgovine duhanskim proizvodima na
teritoriju Republike Hrvatske.
Temeljem Zakona o duhanu Ministarstvo poljoprivrede, šumarstva i vodnoga
gospodarstva je tijelo državne uprave koje je ovlašteno voditi: Upisnik o
obrađivačima duhana, Upisnik o uvoznicima i izvoznicima duhana i duhanskih
proizvoda, Upisnik o markama duhanskih proizvoda koji su stavljeni u promet u
Republici Hrvatskoj i Upisnik o proizvođačima duhanskih proizvoda. Naime,
djelatnost obrade duhana, proizvodnje duhanskih proizvoda te prometa duhana i
duhanskih proizvoda mogu obavljati samo pravne osobe koje imaju sjedište u
Republici Hrvatskoj i koje su na temelju ispunjavanja uvjeta propisanih Zakonom
o duhanu upisane u neki od navedenih upisnika pri Ministarstvu poljoprivrede,
šumarstva i vodnoga gospodarstva.
Navedeno je Ministarsvo 2. svibnja 2000. godine donijelo Pravilnik o ukidanju
pravilnika o vođenju Upisnika o markama duhanskih proizvoda te Upisnika o
uvoznicima i izvoznicima duhana i duhanskih proizvoda (»Narodne novine«, broj
47/00).
Ministarstvo financija Republike Hrvatske je, temeljem članka 27. Zakona o
posebnom porezu na duhanske proizvode, Pravilnikom o posebnom porezu na duhanske
proizvode i rukovanje markicama za njihovo obilježavanje (»Narodne novine«, broj
112/99, 50/00, 119/01 i 59/03) propisalo uvjete i način tiskanja nadzornih i
identifikacijskih markica za obilježavanje duhanskih proizvoda, njihovo
preuzimanje, čuvanje, isporuku, otpremu i uporabu te način izvješćivanja o
proizvodnji, prometu i zalihama duhana i duhanskih proizvoda.
Također, brojni su i propisi iz područja zdravstvene zaštite i obrazovanja
kojima se nameću određena ograničenja uporabe duhanskih proizvoda, primjerice
Zakon o zdravstvenoj ispravnosti i zdravstvenom nadzoru nad namirnicama i
predmetima opće uporabe (»Narodne novine«, broj 60/92), te Pravilnik o uvjetima
i načinu obavješćivanja potrošača o svojstvima proizvoda alkoholnih pića, duhana
i duhanskih prerađevina (»Narodne novine«, broj 62/96 i 40/98).
 **3. Stranke u postupku**3.a) Podnositelj zahtjeva, poduzetnik TD Zadar u trenutku pokretanja ovog
postupka pred Agencijom bio je, između ostalog, registriran za proizvodnju
duhanskih proizvoda, trgovinu na veliko sirovim duhanom, trgovinu na veliko i
trgovinu na malo duhanskim proizvodima.
Nad spomenutim poduzetnikom je otvoren stečajni postupak i to rješenjem
Trgovačkog suda u Zadru, poslovni broj: IV St-20/05, od 13. listopada 2005.
Nadalje, rješenjem istog suda, poslovni broj: IV ST-20/05, od 23. prosinca 2005.
obustavljen je i zaključen stečajni postupak nad stečajnim dužnikom, TD Zadar,
zbog nedostatnosti stečajne mase.
Međutim, predmetni poduzetnik i dalje postoji kao pravni subjekt u sudskom
registru i stoga može biti stranka u ovom postupku. Naime, prema odredbi članka
196. stavka 3. Stečajnog zakona (»Narodne novine« broj: 44/96, 129/00, 123/03),
stečajni dužnik prestaje postojati tek brisanjem iz sudskog registra.
Navedeno je važno zbog obveze Agencije da, sukladno članku 54. stavku 1. ZoUP,
po službenoj dužnosti pazi može li osoba koja se pojavljuje kao stranka u
postupku pred Agencijom biti stranka u postupku i zastupa li stranku njezin
zakonski zastupnik.
3.b) BAT Hrvatska d.o.o. osnovan je 6. srpnja 2004. godine, od strane
poduzetnika British American Tobacco Investments Limited (dalje: BAT
Investments). Spomenuti poduzetnik registriran je za uvoz i distribuciju
duhanskih proizvoda. Međutim, rečeni poduzetnik je stranka u postupku, iako je
osnovan nakon razdoblja na koje se ovo rješenje odnosi zato što su poduzetnici
TD Zadar i BAT Hrvatska d.o.o. povezana društva u smislu odredbi Zakona o
trgovačkim društvima (»Narodne novine« broj: 111/93, 34/99, 118/03). Navedeno
proizlazi iz činjenice što su oba poduzetnika pod kontrolom poduzetnika BAT
Investments. Naime, poduzetnik BAT Investments je jedini osnivač i imatelj 100
posto udjela u temeljnom kapitalu poduzetnika BAT Hrvatska d.o.o. U trenutku
pokretanja ovog postupka poduzetnik BAT Investments imao je, prema podacima
dostavljenim od strane samog poduzetnika BAT Hrvatska d.o.o., 82,05 posto udjela
u temeljnom kapitalu TD Zadar. Navedeni podaci se odnose na stanje udjela u
temeljnom kapitalu tog poduzetnika na dan 31. prosinca 1999. i nisu se mijenjali
do 1. listopada 2003., odnosno do okončanja predmetnog upravnog postupka.
Budući da iz navedenog nedvojbeno proizlazi da je riječ o povezanim društvima u
smislu odredaba Zakona o trgovačkim društvima, koji s aspekta propisa o zaštiti
tržišnog natjecanja predstavljaju jedan gospodarski subjekt, te stoga BAT
Hrvatska d.o.o. ima pravni interes sudjelovati u ovom postupku na strani
podnositelja zahtjeva, poduzetnika TD Zadar, Vijeće za zaštitu tržišnog
natjecanja je na 44. sjednici, održanoj 1. rujna 2005., donijelo odluku kojom se
poduzetniku BAT Hrvatska d.o.o. priznaje svojstvo stranke u postupku pred
Agencijom.
3.c) TD Rovinj d.d. je u trenutku pokretanja predmetnog postupka bila
registrirana za proizvodnju duhanskih prerađevina, te je prodaju istih obavljala
putem povezanog društva, poduzetnika Ronhill d.o.o., koji je, kao komisionar,
obavljao prodaju duhanskih prerađevina u ime i za račun TD Rovinj i TD Zagreb.
Međutim, tijekom postupka izvršeno je restrukturiranje unutar TD Rovinj, te je
ista 2003. godine promijenila tvrtku i sada posluje kao Adris grupa d.d.
Stoga je, radi lakšeg razumijevanja na slici 1. prikazana organizacijska
struktura TD Rovinj grupe u razdoblju od 1999. do 2003., dakle u vremenskom
razdoblju na koje se odnosi predmetno rješenje.
Slika 1.: Organizacijska struktura TD Rovinj grupe za razdoblje 1999 – 2003.
[u cijelosti ispušteno kao poslovna tajna]

**4. Mjerodavno tržište**Mjerodavno tržište se, kao tržište na kojem djeluje poduzetnikova tržišna snaga,
sukladno članku 19. ZZTN, utvrđuje na osnovi:
– zemljovidnog područja poslovanja poduzetnika na kojem je došlo do
ograničavanja slobodnog tržišnog natjecanja
– vrste robe i usluga koje nudi poduzetnik, te prisutnosti druge robe i usluga
na području djelovanja tržišne snage poduzetnika, što svojom namjenom i cijenom
mogu poslužiti kao zamjena robe i usluga, kojima posluje poduzetnik
– razdoblja trajanja vladajućeg položaja poduzetnika na tržištu ili dijelu
tržišta, te položaja potrošača u tom razdoblju
– drugih odgovarajućih uvjeta na tržištu ili dijelu tržišta.
 *4.a) Zemljopisna dimenzija mjerodavnog tržišta*Sporazumi koje je poduzetnik Ronhill d.o.o. sklapao s poduzetnicima koji djeluju
na mjerodavnom tržištu trgovine cigaretama, odnose se na trgovinu cigaretama na
teritoriju Republike Hrvatske.
Iz tog razloga Agencija je mjerodavnim tržištem u zemljopisnom smislu utvrdila
teritorij Republike Hrvatske.

*4.b) Proizvodna dimenzija mjerodavnog tržišta*Pri određivanju proizvodne dimenzije mjerodavnog tržišta potrebno je uzeti u
obzir da proizvod uključuje funkcionalna svojstva proizvoda, pakiranje, te
zaštitni znak.
Funkcionalna svojstva određuju uporabnu vrijednost proizvoda i način njegova
korištenja.
Pakiranje se odnosi na čuvanje supstance proizvoda, radi biološke, transportne
zaštite, te je namijenjeno povećanju atraktivnosti proizvoda.
Prema odredbama Zakona o žigu (»Narodne novine«, broj 78/99) znak je prikladan
za razlikovanje ako određenim proizvodima ili uslugama u usporedbi s istovjetnim
ili sličnim proizvodima i uslugama daje poseban, razlikovni karakter. Žigom se
štiti znak koji se može grafički prikazati i koji je prikladan za razlikovanje
proizvoda ili usluga jednog sudionika u gospodarskom prometu od proizvoda ili
usluga drugoga sudionika u gospodarskom prometu.
Poduzetnik TD Rovinj je u promatranom razdoblju u svom asortimanu imao cigarete
i duhanske prerađevine – cigare i rezani duhan, dok je istovremeno poduzetnik TD
Zadar u svom asortimanu imao samo cigarete.

*Tablica 1.*: Vrijednosni udjeli pojedinih duhanskih proizvoda u asortimanu
poduzetnika Ronhill d.o.o. namijenjenih prodaji na hrvatskom tržištu u razdoblju
1999. – 2003.

![](dodatni/350841.GIF)

Izvor: podnesak poduzetnika TDR d.o.o. od 24. ožujka 2006.
godine
Obrada: Agencija za zaštitu tržišnog natjecanja
Kao što je razvidno iz tablice 1., udjeli cigara i rezanog duhana u asortimanu
poduzetnika Ronhill d.o.o. su izrazito mali, s najvećim pojedinačnim udjelom od
[<1] posto.
S obzirom na distribuirani asortiman proizvoda poduzetnika TD Rovinj i TD
Zagreb, te poduzetnika TD Zadar, kao i na različitost funkcionalnih svojstava,
pakiranje, dizajn i zaštitne znakove cigareta i duhanskih prerađevina, pod
kojima se sukladno članku 5. stavku 1. Zakona o posebnom porezu na duhanske
proizvode (»Narodne novine«, broj 51/94), podrazumijevaju cigare i cigarilosi,
duhan za lulu i duhan za pušenje, duhan za šmrkanje, žvakanje i drugi duhanski
proizvodi, duhanske prerađevine različite od cigareta, nisu bile predmetom
ekonomske i pravne analize u ovom upravnom postupku.
Slijedom rečenog, cigarete se smatraju nezamjenjivima u odnosu na ostale
duhanske prerađevine.
Agencija je utvrdila da cigarete koje su uspješno diferencirane, promatrano sa
stajališta kupaca, nemaju supstituta. Naime, zamjenski proizvodi ili supstituti
ispunjavaju istu ili sličnu funkciju kao i proizvodi tržišnog takmaca. Međutim,
u uvjetima kada na tržištu postoji zamjenski proizvod važan čimbenik za prelazak
kupaca na kupnju tog zamjenskog proizvoda je mogućnost odnosno vjerojatnost
promjene navike kupaca. Uspješna diferencijacija proizvoda vodi lojalnosti
potrošača određenoj marki cigareta, te oni stoga nisu skloni mijenjati svoje
kupovne i potrošačke navike.
Postojanje konkurentskog odnosa između dva proizvoda ne pretpostavlja potpunu
međusobnu zamjenjivost tih proizvoda ukoliko je riječ o proizvodu koji je
uspješno diferenciran, te koji nosi prepoznatljivu marku. Potrošači uobičajeno
imaju naviku kupovati određene marke cigareta. Stoga su zamjenske marke
cigareta, u pravilu, djelomično i privremeno zamjenjive, ovisno o njihovoj
ponudi na određenom prodajnom mjestu.
Zaštitni znak pobuđuje asocijacije kojima je cilj identifikacija i
diferencijacija proizvoda. Proizvođači cigareta određenu marku proizvoda ne
moraju diferencirati samo od proizvoda tržišnih takmaca, nego i od ostalih
vlastitih proizvoda.
Nadalje, odredbe sporazuma, koje je poduzetnik Ronhill d.o.o. sklapao s
trgovcima na malo i trgovcima na veliko i učinci istih koji su u predmetnom
postupku analizirani odnose se na postupanje prema svim kategorijama trgovaca
cigaretama, bez obzira na njihovu osnovnu djelatnost.
Za tržište trgovine cigaretama karakteristično je da se krajnjim potrošačima
cigarete prodaju posredno putem poduzetnika, koji nabavljaju proizvode radi
njihove daljnje prodaje.
Obilježja tog tržišta su:
– manji broj kupaca,
– veći kupci,
– bliski odnos između dobavljača i kupca,
– izvedena potražnja – potražnja za cigaretama na razini trgovine na veliko i
trgovine na malo potaknuta je potražnjom krajnjih potrošača za tim proizvodom.
Poduzetnici koji se bave trgovinom cigaretama obavljaju tu djelatnost kao
trgovci na malo, trgovci na veliko, a određeni broj njih kupuje cigarete radi
daljnje prodaje drugim poduzetnicima, ali i za prodaju krajnjim potrošačima
unutar vlastitih prodavaonica, odnosno djeluju na tržištu i kao trgovci na
veliko i kao trgovci na malo cigaretama.
TD Zagreb i TD Rovinj plasiraju svoje proizvode putem poduzetnika Ronhill d.o.o.
do 31. prosinca 2003. godine. Poduzetnik Ronhill d.o.o. dijeli sijeli spce u
kategorije trgovaca na malo duhanskim proizvodima i trgovaca na veliko duhanskim
proizvodima, a temeljem pretežite djelatnosti istih.
TD Zadar plasira cigarete na hrvatsko tržište cigareta putem poduzetnika Orbico
d.o.o. Podneskom zaprimljenim u Agenciji 26. svibnja 2006. godine, poduzetnik
Orbico d.o.o. se očitovao kako nije u mogućnosti razvrstati kupce kojima prodaje
cigarete ovisno o tome bave li se trgovinom na malo ili trgovinom na veliko, jer
ne klasificiraju kupce na taj način, te da je za većinu njih nemoguće utvrditi
bave li se trgovinom na malo ili trgovinom na veliko.
Stoga je Agencija mjerodavnim tržištem u proizvodnom smislu utvrdila tržište
trgovine cigaretama.
 *4.c) Prepreke za ulazak konkurenata na mjerodavno tržište*Iz Agenciji dostupnih i analiziranih podataka proizlazi da su cigarete izrazito
dostupne krajnjim potrošačima.
Naime, za obavljanje djelatnosti trgovine cigaretama u Repub­lici Hrvatskoj, za
razliku od nekih drugih zemalja te pravila WTO, koja to dopuštaju, zakonom nisu
propisani posebni uvjeti ili pravila za obavljanje trgovine na veliko i trgovine
na malo duhanskim proizvodima pa se stoga svi poduzetnici, upisani u trgovački
registar, kojima je predmet poslovanja trgovina, kupnja i prodaja robe,
obav­ljanje trgovačkog posredovanja mogu baviti i trgovinom cigaretama.
Istodobno, prodaja cigareta dopuštena je u svim maloprodajnim objektima, bez
obzira je li riječ o specijaliziranim prodavaonicama ili prodavaonicama koje
obavljaju prodaju pretežito prehrambenih proizvoda.
Određena ograničenja u pogledu dostupnosti proizlaze iz zabrane prodaje
duhanskih proizvoda, pa tako i cigareta, osobama mlađim od 18 godina, sukladno
članku 7. stavku 1. Zakona o ograničavanju uporabe duhanskih proizvoda (»Narodne
novine«, broj 128/99), te od 1. srpnja 1999. godine, sukladno odredbama Zakona o
izmjenama i dopunama zakona o posebnom porezu na duhanske prerađevine (»Narodne
novine«, broj 67/99) zabranjena je prodaja cigareta na mjestima koja su određena
kao tržnice i mjestima na kojima se može prigodno trgovati te na svim drugim
otvorenim prostorima, osim u okviru pružanja ugostiteljskih usluga i prodaje iz
automata, u skladu s odgovarajućim zakonima.
Također, od 1. siječnja 2001. na snagu su stupile izmjene i dopune Zakona o
ograničavanju uporabe duhanskih proizvoda (»Narod­ne novine«, broj 55/00) kojima
je uvedena zabrana prodaje cigareta i ostalih duhanskih proizvoda iz automatskih
naprava (automata).
Nadalje, sukladno članku 8. Zakona o ograničavanju uporabe duhanskih proizvoda i
članku 15. stavku 1. Zakona o posebnom porezu na duhanske proizvode (»Narodne
novine«, broj 136/02) u Republici Hrvatskoj zabranjena je prodaja pojedinačnih
cigareta izvan originalnog pakiranja proizvođača.
Proizvođači cigareta, za razliku od proizvođača većine drugih proizvoda za
krajnju potrošnju, ograničeni su u svojim promotivnim aktivnostima zakonskim
odredbama, koje onemogućavaju oglašavanje u javnim medijima i na javnim
mjestima. Tako, sukladno članku 9. stavku 1. i 2. Zakona o ograničavanju uporabe
duhanskih proizvoda zabranjena je promidžba duhanskih proizvoda putem sredstava
javnog priopćavanja, svi oblici promidžbe na javnim mjestima, objektima i
sredstvima prometa, preko knjiga, časopisa, kalendara, odjevnih predmeta i preko
naljepnica, plakata i letaka, ako su te naljepnice, plakati i leci odvojeni od
originalnog pakiranja duhana i duhanskih proizvoda.
Promidžbom se smatraju svi oblici izravnog i neizravnog reklamiranja uključujući
i isticanje logotipa i drugih oznaka za označavanje duhana i duhanskih proizvoda
na predmetima koji prema Zakonu o ograničavanju uporabe duhanskih proizvoda nisu
duhanskih proizvodi, kao i dijeljenje duhana i duhanskih prerađevina u reklamne
svrhe.
S obzirom na spomenutu zabranu promidžbe cigareta i drugih duhanskih proizvoda u
javnim medijima i na javnim mjestima prodavaonice, odnosno trgovine na malo, te
specijalizirani objekti (kiosci) predstavljaju najbolja preostala mjesta i način
za oglašavanje i promoviranje marki cigareta, budući da se zabrana promidžbe,
sukladno članku 9. stavku 5. Zakona o ograničavanju uporabe duhanskih proizvoda,
ne odnosi na obavješćivanje potrošača o svojstvima duhana, odnosno duhanskih
proizvoda u objektima u kojima se ti proizvodi prodaju.
Slijedom navedenoga, može se zaključiti da je to bio razlog zbog kojeg je
poduzetnik Ronhill d.o.o. zahtijevao od trgovaca zakup mjesta na polici u
postotku koji je odgovarao ciljnom udjelu kupca u određenom razdoblju
(kvartalu). To je predstavljalo ili je moglo predstavljati problem za dobavljače
konkurentnih proizvoda budući da je poduzetnik Ronhill d.o.o., sukladno
sporazumima s kupcima zahtijevao izlaganje svojih proizvoda na tzv. magnetnim
mjestima.
Naime, određena mjesta u prodajnom prostoru svojim položajem osobito su
zanimljiva potrošačima. Obično se nazivaju magnetna mjesta, a nalaze se:
– pored blagajne,
– ispred blagajne,
– iznad blagajne,
– u položaju na dohvat ruke prilikom plaćanja,
– u položaju u vidnom polju prilikom plaćanja,
– na policama okrenutim potrošačima.
Stoga se postavljanjem i ponudom proizvoda na magnetnim mjestima osigurava
njihova najveća uočljivost, te se stvaraju uvjeti za bolju prodaju i
unaprjeđenje prodaje.
Kao što je već spomenuto, unaprjeđenje prodaje, odnosno promotivne aktivnosti na
maloprodajnom mjestu predstavljaju gotovo jedinu mogućnost koja proizvođačima i
distributerima cigareta ostaje na raspolaganju kako bi povećali svijest
potrošača o svojim proizvodima, budući da su uobičajene promotivne aktivnosti
svojstvene robi široke potrošnje zakonski ograničene.

**5. Obilježja potražnje za cigaretama**Elementi koji utječu na potražnju za određenim proizvodom jesu: cijena
proizvoda, prosječni dohodak, broj stanovnika, ukusi potrošača i posebni uvjeti.
Posebne uvjete, koji mogu utjecati na potražnju za cigaretama, u konkretnom
slučaju predstavljaju napori države koje ona poduzima radi osiguranja zdravlja
građana, a kojima se ograničava uporaba cigareta i duhanskih prerađevina, te
smanjuje broj konzumenata tih proizvoda.
Analizirajući stanje potražnje za cigaretama u Republici Hrvatskoj, Agencija je
utvrdila kako je potražnja za cigaretama u 2000. i 2001. godini u padu u odnosu
na prethodne godine, dok je u laganom porastu u 2002. i 2003. Jednako tako
tržište cigaretama ima obilježja štetne potražnje. Štetni proizvodi, kao što su
cigarete, privlače pažnju institucija i države koja ograničenjima, koje se
odnose na oglašavanje i prodaju, pokušavaju obeshrabriti njihovu potrošnju.
Potražnja za cigaretama ima značajke neelastične potražnje, budući da nema
odgovarajućeg supstituta tom proizvodu. Prema nalazima stručnjaka čestim ili
redovitim pušenjem cigareta stvara se ovisnost krajnjih kupaca (potrošača) u
većini slučajeva, te oni stoga ne mogu brzo promijeniti svoje navike.
Iz istraživanja znanstvenika S. Gallus, A. Schiaffino, C. La Vecchia, J.
Townsend i E. Fernandez (engl. «Price and cigarette consumption in Europe»),
provedenog u 52 europske zemlje proizlazi kako se radi 10-postotnog povećanja
maloprodajne cijene cigareta, prosječno smanjuje potrošnja cigareta za 5 do 7
posto. Taj podatak potvrđuje činjenicu da je potražnja za cigaretama
neelastična, jer promjena cijene od 10 posto uzrokuje promjenu tražene količine
za manje od 10 posto.
U slučajevima kada je potražnja za proizvodom elastičnija, moguće je da će takva
elastičnost potražnje dovesti do sniženja cijene proizvoda. Profitno
maksimizirajuća cijena za određeni proizvod veća je što je manja cjenovna
elastičnost za tim proizvodom.
Prema podacima iz Eurostat yearbook iz 2005. godine broj pušača u Republici
Hrvatskoj kao krajnjih potrošača duhanskih prerađevina, koji predstavljaju
stranu potražnje za cigaretama, u laganom je padu u promatranom razdom razdo
obzirom na ukupan broj stanovnika, promatrana je dobna skupina stanovništva od
15 do 64 godina, koja u ukupnom broju stanovnika čini oko 67 posto. U apsolutnom
iznosu riječ je o broju od oko tri milijuna (3.000.000) potencijalnih
konzumenata cigareta u Republici Hrvatskoj.
Iz navedenih podataka proizlazi da je, u promatranim razdobljima, i to 1994. –
1998., 1999. – 2001., 2002. – 2005., s obzirom na učestalost pušenja u
promatranoj dobnoj skupini u Republici Hrvatskoj, svaki treći stanovnik dobne
skupine od 18 do 64 godine pušač. Sva tri navedena razdoblja su promatrana za
potrebe ove ekonomske i pravne analize zbog ustanovljavanja trenda kretanja
potražnje za cigaretama, iako se na ovaj konkretni upravni postupak odnose samo
podaci od 1999. do 1. listopada 2003. godine.
S obzirom na navedeno, na hrvatskom tržištu ima oko milijun (1.000.000) krajnjih
kupaca cigareta, koji predstavljaju uvjetno raspoloživo tržište – skup potrošača
koji pokazuje interes, raspolažu dohotkom i ispunjavaju uvjete za tržišnu
ponudu, pod čime se podrazumijeva donja dopuštena granica za konzumaciju
cigareta, a koja je propisana zakonom i iznosi 18 godina. U broj od oko milijun
pušača uključeni su samo stanovnici Republike Hrvatske, ne i državljani ostalih
zemalja koji na teritoriju Republike Hrvatske u objektima trgovine na malo
kupuju cigarete.

*Tablica 2.*: Učestalost pušenja odraslih osoba (18 – 64 godine) u Republici
Hrvatskoj po spolu

![](dodatni/350842.GIF)

Izvor: Svjetska zdrastvena organizacija,
http://data.euro.who.int posjećene 10. svibnja 2006. godine.
Obrada: Agencija za zaštitu tržišnog natjecanja

*Tablica 3.:* Učestalost pušenja mladih osoba (15 – 16 godina) u Republici
Hrvatskoj po spolu u 1999. godini

![](dodatni/350843.GIF)

Izvor: www.cancer.org posjećene 10. svibnja 2006. godine
Obrada: Agencija za zaštitu tržišnog natjecanja

S obzirom na navedene podatke, razvidno je kako tržište krajnje potrošnje
stagnira jer sve ukazuje da broj pušača, kao krajnjih korisnika cigareta neće
rasti. Stoga poduzetnici koji djeluju na mjerodavnom tržištu trgovine cigaretama
mogu računati na povećanje svojih tržišnih udjela samo preuzimanjem dijela
tržišnog udjela svojih tržišnih takmaca.
U tablici 4. navedena je prosječna godišnja vrijednost osobne potrošnje
duhanskih proizvoda po kućanstvu i iz nje je vidljivo kako su izdaci za duhanske
proizvode relativno stabilni u vremenu, te da nema većih oscilacija u promatrane
tri godine.

*Tablica 4.:* Prosječna godišnja osobna potrošnja duhanskih proizvoda po kućanstvu
u Republici Hrvatskoj u kunama i udjel u ukupnoj osobnoj potrošnji\* za razdoblje
2000. – 2002.

![](dodatni/350844.GIF)

\* osobna potrošnja obuhvaća izdatke za hranu i bezalkoholna
pića, alkoholna pića i duhan, odjeću i obuću, stanovanje, pokućsvo, zdravstvo,
prijevoz, komunikacije, rekreaciju i kulturu, obrazovanje, ugostiteljske usluge,
ostala dobra i usluge
Izvor: Statistički ljetopis Republike Hrvatske 2003., DZS
Obrada: Agencija za zaštitu tržišnog natjecanja

**6. Cijena cigareta**Određivanje cijene cigareta razlikuje se od uobičajenog formiranja maloprodajne
cijene za potrošna dobra, budući da proizvođač ili uvoznik cigareta na
teritoriju Republike Hrvatske utvrđuje te cijene kao fiksne, te ih je dužan
prijaviti Ministarstvu financija.
Sukladno članku 16. stavku 3. Zakona o posebnom porezu na duhanske proizvode
prodaja duhanskih proizvoda po cijenama nižim ili višim od prijavljenih
Ministarstvu financija smatra se protuzakonitom.
Maloprodajna cijena cigareta u sebi obavezno sadrži pored troškova potrebnih za
njenu proizvodnju, skladištenje i distribuciju, profit proizvođača, poseban
porez na duhanske proizvode (trošarina) i porez na dodanu vrijednost.
Kada je riječ o cigaretama proizvedenim izvan teritorija Repub­like Hrvatske
koje se uvoze na hrvatsko tržište, tada se pri uvozu plaća i carina koja se po
određenoj carinskoj stopi mora platiti za uvezene proizvode, ukoliko u
konkretnom slučaju nije riječ o povlaštenom uvozu sukladno trgovinskim ugovorima
kojima je predviđen slobodan, odnosno bescarinski uvoz cigareta u cijelosti ili
u okviru određene kvote.

*6.a) Carina – ako je riječ o uvozu cigareta*Prilikom uvoza proizvoda u Republiku Hrvatsku, proizvodi koja se uvoze moraju
proći postupak carinjenja. Stoga se i na cigarete koje se uvoze u Republiku
Hrvatsku mora platiti carina prema visini vrijednosti proizvoda iz računa i
carinskoj stopi propisanoj u Uredbi o carinskoj tarifi za tu vrstu proizvoda.
Republika Hrvatska se članstvom u WTO obvezala na određenu visinu carina za sve
proizvode, pa tako i za cigarete. Naime, Republika Hrvatska je preuzela obvezu
da carine neće povećavati, već da će ih postupno snižavati, i to s 53 posto,
koliki je bio iznos carine na cigarete na dan prijama Republike Hrvatske u WTO,
do 38 posto u 2004. godini. Istovremeno, potpisivanjem niza ugovora o slobodnoj
trgovini, za uvoz cigareta dogovorene su posebne carinske stope. Primjerice s
Bosnom i Hercegovinom carina iznosi 0 posto, dok se s EU i Makedonijom snižene
carine primjenjuju unutar carinske kvote, odnosno na uvoz određene količine
cigareta s podrijetlom iz zemalja članica EU i Makedonije plaća se snižena
carina.
Poduzetnik TD Zadar u stečaju uvozio je cigarete u Republiku Hrvatsku tijekom
razdoblja 2000. – 2003. U tom razdoblju uvezli su ukupno […] kutijica cigareta,
što iznosi […] pojedinačnih cigareta.
Na sve cigarete koje su plasirane na hrvatskom tržištu, a uvozio ih je TD Zadar,
plaćena je carina u cijelosti. Taj se poduzetnik, na upit Agencije, pisano
očitovao kako nikad nije koristio preferencijalne uvozne carinske stope (kvote)
prilikom uvoza cigareta iz zemalja Europske unije.
S druge strane, poduzetnik TDR d.o.o. se, na upit Agencije, očitovao kako u
razdoblju 1999. – 2003. nije bilo uvoza cigareta namijenjenih prodaji na
hrvatskom tržištu od strane poduzetnika TD Zagreb i TD Rovinj. Uvoz naznačen u
podnesku Središnjeg ureda, Carinske uprave, za to razdoblje, odnosio se na tzv.
interduhansku razmjenu cigareta u svrhu analiza istih.

*6.b) Poseban porez na duhanske prerađevine*Poseban porez na duhanske prerađevine uređen je Zakonom o posebnom porezu na
duhanske prerađevine (»Narodne novine«, broj 51/94) i izmjenama i dopunama tog
zakona (»Narodne novine«, broj 56/95, 67/99, 105/99, 55/00, 107/01).
Zakonom o posebnom porezu na duhanske prerađevine određene su vrste cigareta na
koje se plaća ta vrsta poreza i koliko ona iznosi. Posebnim porezom na duhanske
proizvode oporezuju se cigarete i ostali duhanski proizvodi. Pod ostalim
duhanskim proizvodima, sukladno članku 5. stavku 1. Zakona o posebnom porezu na
duhanske proizvode, podrazumijevaju se cigare i cigarilosi, duhan za lulu i
duhan za pušenje, duhan za šmrkanje, žvakanje i drugi duhanski proizvodi,
međutim oni za potrebe ovog postupka nisu posebno analizirani.
Izmjenom Zakona o posebnom porezu na duhanske prerađevine iz 1999. godine
propisano je da se cigarete razvrstavaju u skupine u skladu sa Zakonom o duhanu.
Cigarete se sukladno Zakonu o duhanu (»Narodne novine«, broj 69/99) i Pravilniku
o obradi duhana, proizvodnji i markama duhanskih proizvoda (»Narodne novine«,
broj 106/00) razvrstavaju u tri skupine, i to:
– skupina A (popularna skupina),
– skupina B (standardna skupina),
– skupina C (ekstra skupina).
U skupinu A upisuju se cigarete koje sadrže najmanje 60 posto domaćih duhana ili
duhana podrijetlom iz zemalja članica WTO, od čega je najmanje 25 posto donjih
branja ili na njima temeljenih surogata u vidu tehnološki obrađenog rebra i
duhanske folije, s filtrom ili bez filtra, kltra, koje su pakirane u meku, te su
prvi puta stavljene u promet u Republici Hrvatskoj.
U skupinu B upisuju se cigarete koje sadrže najmanje 60 posto domaćih duhana ili
duhana podrijetlom iz zemalja članica WTO ili na njima temeljenih surogata u
vidu tehnološki obrađenog rebra i duhanske folije, s filtrom, koje su pakirane u
tvrdom omotu, te su prvi puta stavljene u promet u Republici Hrvatskoj.
U skupinu C upisuju se sve ostale vrste cigareta koje ne ispunjavaju uvjete za
cigarete iz skupine A ili B.

*Tablica 5.*: Visina posebnog poreza na duhanske proizvode u kunama s datumom
primjene za razdoblje 1999. – 2003. s obzirom na skupinu cigareta

![](dodatni/350845.GIF)

Izvor: Zakon o izmjenama i dopunama Zakona o posebnom porezu
na duhanske proizvode (»Narodne novine«, broj 67/99, 105/99, 55/00)
Obrada: Agencija za zaštitu tržišnog natjecanja

Sukladno članku 7. Zakona o posebnom porezu na duhanske proizvode, porezni
obveznik posebnog poreza na duhanske proizvode jest proizvođač, odnosno uvoznik.
Poseban porez na duhanske proizvode uveden je u hrvatski porezni sustav 1994.
godine.
U 2003. godini iznos posebnog poreza na cigarete u Republici Hrvatskoj izražen
postotkom od maloprodajne cijene za standardnu skupinu cigareta, koja je
najzastupljenija u Republici Hrvatskoj, iznosi 49,09 posto.

*Tablica 6.:* Kretanje maloprodajne cijene i posebnog poreza na duhanske proizvode
najpopularnije marke cigareta u Hrvatskoj – Ronhill (skupina B) za razdoblje
1995. – 2003.

![](dodatni/350846.GIF)

Izvor: podnesak poduzetnika TDR d.o.o. od 17. ožujka 2006.
godine
Obrada: Agencija za zaštitu tržišnog natjecanja

*Tablica 7.:* Maloprodajna cijena, poseban porez na duhanske proizvode i pdv
najprodavanije marke cigareta poduzetnika Tvornica duhana Zadar d.d. – Lucky
Strike (skupina C) za razdoblje 2000. – 2003.

![](dodatni/350847.GIF)

Izvor: podnesak poduzetnika BAT Hrvatska d.o.o. od 22.
prosinca 2005. godine
Obrada: Agencija za zaštitu tržišnog natjecanja

*5.c) Porez na dodanu vrijednost*Porez na dodanu vrijednost tijekom cijelog promatranog razdob­lja iznosi 22
posto i sukladno članku 8. stavku 1. Zakona o porezu na dodanu vrijednost
(»Narodne novine« broj: 47/95) osnovica tog poreza je naknada za isporučena
dobra. Pri tome se pod naknadom podrazumijeva sve ono što primatelj dobara treba
platiti za isporučena dobra, osim poreza na dodanu vrijednost.

**7. Povezano tržište proizvodnje cigareta**Tržište trgovine cigaretama i tržište proizvodnje cigareta međusobno su povezana
na način da postupci jednog poduzetnika prema drugom na jednom tržištu utječu na
njihov ili s njima povezanih poduzetnika konkurentni položaj na drugom tržištu.
Posebnosti tržišta proizvodnje cigaretama, kako svjetskog, tako i
hrvatskog, u smislu članka 19. točke 4. ZZTN, su:
a) stagnantnost,
b) oligopolnost i koncentriranost,
c) visoke zapreke pristupa tržištu.
Stagnantnost tržišta se očituje u tome što se tržišni udjel nekog proizvođača i
prodavatelja cigareta na tržištu, gotovo u pravilu, povećava preuzimanjem dijela
tržišta od njegovih tržišnih takmaca. Ovo prvenstveno iz razloga što se broj
novih potrošača (pušača), na većini tržišta cigareta, povećava sasvim neznatno
ili se čak smanjuje. Osim toga, veliku ulogu imaju navike potrošača (pušača),
koji su najčešće vjerni određenoj marki cigareta.
Time se tržišno natjecanje proizvođača i prodavatelja cigareta ne ostvaruje kroz
smanjivanje cijena i porast kakvoće proizvoda (cigareta), već se nastoji
preuzeti udjele u drugim poduzetnicima – proizvođačima cigareta.
Zapreke pristupa tržištu proizlaze iz okolnosti koje vrijede na tržištu
proizvodnje i prodaje cigareta u Republici Hrvatskoj, i to:
– zabrana oglašavanja cigareta kao proizvoda postojećih ali i novih prodavatelja
cigareta,
– vjernost i ovisnost potrošača (pušača) domaćim robnim markama cigareta
– relativno visoka ulaganja u proizvodnju i zakonitosti ekonomije obujma, prema
kojima je u cigaretnoj industriji potrebna serija od najmanje 15.000 do 20.000
tona cigareta da bi se ostvarila dobit.
Tržište proizvodnje i uvoza cigareta predstavlja tržište na kojem je tržišno
natjecanje izrazito ograničeno s obzirom na odredbe poseb­nih zakona i propisa
koji uređuju uvjete za proizvodnju i stavljanje u promet ovih proizvoda.
Sukladno odredbama Zakona o duhanu, koji je bio na snazi do 25. lipnja 1999., do
toga je dana postojala obveza ugradnje najmanje 60 posto domaćih nearomatičnih
duhana, tipa virginija (sušenog toplim zrakom) i berlej (sušenog u hladu), da bi
se cigareta mogla smatrati domaćim proizvodom. Iz tog propisa proizlazi da se na
kutiju cigareta koje sadrže najmanje 60 posto domaćeg duhana, dakle na cigarete
iz skupine A, plaća poseban porez od 4,50 kune, a na one razvrstane u skupinu B,
plaća poseban porez od 4,90 kuna. Međutim, poseban porez na cigarete iz skupine
C, dakle na cigarete u koje je ugrađeno 40 posto ili više stranog duhana, ili su
proizvedene na temelju licence, viši je u odnosu na poseban porez cigareta iz
skupine A i B, te iznosi 8,10 kuna.
Iz ovoga proizlazi da je mogućnost nabavljanja domaćeg duhana i njegova ugradnja
u cigaretu koja se proizvodila u hrvatskim tvornicama, a vezano uz druge uvjete
proizvodnje i prodaje cigareta (zakonska zabrana oglašavanja, navika i lojalnost
potrošača domaćoj robnoj marki cigarete, ekonomija obujma), značajno utjecala i
na pristup tržištu proizvodnje i trgovine cigaretama u Republici Hrvatskoj.
Sukladno, članku 44. Zakona o duhanu (»Narodne novine«, broj 69/99), koji se
počeo primjenjivati od 25. lipnja 1999., ulaskom Republike Hrvatske u WTO, za
proizvođače cigareta u Republici Hrvatskoj prestaje obveza ugradnje 60 posto
domaćih duhana.
U razdoblju 1999. – 2002. cigarete su proizvodili na teritoriju Republike
Hrvatske povezani poduzetnici TD Rovinj i TD Zagreb. Do tog datuma poduzetnik TD
Zadar plasira putem poduzetnika Orbico d.o.o. isključivo cigarete iz uvoza, čiji
žigovi su u vlasništvu poduzetnika British American Tobacco. Poduzetnik TD Zadar
započinje vlastitu proizvodnju 15. prosinca 2003. godine.
Značajke svjetskog tržišta cigareta su oligopolnost i koncentriranost tržišta
proizvodnje cigareta jer i na svjetskom tržištu cigareta djeluje relativno mali
broj vrlo velikih poduzetnika, dok su nacionalni proizvođači sve veća rijetkost
i teško se održavaju u konkurentskoj utakmici s najvećim proizvođačima.
Istovremeno, među najvećim proizvođačima prisutan je vrlo izražen trend
preuzimanja i konsolidacije tog tržišta.

*Tablica 8.:* Struktura svjetskog tržišta proizvodnje cigareta u 2003. godini

![](dodatni/350848.GIF)

Izvor: www.ash.org.uk posjećene 28. travnja 2006. godine.
Obrada: Agencija za zaštitu tržišnog natjecanja

Proučavajući stanje na svjetskom tržištu proizvodnje duhana Agencija je utvrdila
da je najveći proizvođač duhana na svijetu kineski državni monopol – China
National Tobacco, koji u svjetskoj proizvodnji sudjeluje s trećinom ukupne
količine, kako neprerađenog duhana, tako i cigareta. U Kini je proizvedena
trećina ukupne svjetske prodaje cigareta.
Proizvodnja i uporaba duhana se premješta iz razvijenih zemalja u zemlje u
razvoju. Poduzetnici koji se bave proizvodnjom i preradom duhana proširuju svoje
međunarodno poslovanje na Istočnu Europu, Azijsko-pacifičku regiju, Latinsku
Ameriku, Arapske zemlje i Afriku. Ulazak na ta tržišta omogućio je proces
privatizacije nekadašnjih državnih poduzeća u tim zemljama koja su se bavila
proizvodnjom duhana i duhanskih prerađevina. Porast potražnje na svjetskoj
razin
razini uzrokovan je porastom potražnje u zemljama u rabr>

**8. Vladajući položaj poduzetnika Ronhill d.o.o. na mjerodavnom tržištu trgovine
cigaretama na teritoriju Republike Hrvatske**
Člankom 15. stavkom 2. ZZTN propisano je da poduzetnik ima vladajući položaj na
tržištu ili na dijelu tržišta ako je kao ponuditelj ili kupac pojedine robe ili
usluga, s obzirom na svoju tržištu snagu, u nadmoćnom položaju u odnosu na svoje
tržišne takmace na tom tržištu.
Tržišna snaga poduzetnika Ronhill d.o.o. ocijenjena je utvrđivanjem udjela
poduzetnika u ukupno ostvarenom prometu robe i usluga na tržištu ili dijelu
tržišta, gospodarskog i financijskog stanja poduzetnika, osobito njegove
financijske snage, sukladno članku 18. stavku 1. točki 1. i 2. ZZTN.
Naime, tržišna snaga poduzetnika se, sukladno članku 18. ZZTN, određuje
utvrđivanjem:
1. udjela poduzetnika u ukupno ostvarenom prometu robe i usluga na tržištu ili
dijelu tržišta,
2. gospodarskog i financijskog stanja poduzetnika, osobito njegove financijske
snage
3. razvijenosti prodajne mreže poduzetnika i dostupnosti izvora nabave robe i
usluga,
4. povezanosti poduzetnika sa drugim poduzetnicima,
5. mogućnosti prilagodbe i izmjene ponude poduzetnika i njegove potražnje za
drugom robom i uslugama,
6. poduzetnikove sposobnosti uklanjanja takmaca na tržištu ili dijelu tržišta
usmjeravanjem na druge poduzetnike i stvaranjem prepreka drugim poduzetnicima da
pristupe na to tržište.
Trajanje vladajućeg položaja na tržištu utvrđeno je u vremenskom razdoblju od
23. lipnja 1999. do 1. listopada 2003.
Navedeno je razdoblje trajanja vladajućeg položaja na tržištu Agencija utvrdila,
sukladno odredbi članka 66. ZZTN iz 2003., odnosno predmet ovog postupka bili su
samo sporazumi koje je poduzetnik Ronhill d.o.o. sklapao od 23. lipnja 1999. do
zaključno 1. listopada 2003., jer se na sporazume koji su sklopljeni nakon 1.
listopada 2003., odnosno dana početka primjene važećeg ZZTN iz 2003. ne mogu
primijeniti odredbe ZZTN, koji je bio važeći do dana 1. listopada 2003.,
sukladno članku 69. i članku 70. ZZTN iz 2003.
Poduzetnici TD Rovinj i Ronhill d.o.o. predstavljaju vrlo značajne gospodarske
subjekte na hrvatskom tržištu. Naime, 2002. godine poduzetnik Ronhill d.o.o. se,
prema podacima Privrednog vjesnika, temeljem kriterija udjela dobiti u ukupnom
prihodu, koji je iznosio 61,7 posto, nalazio na 2. mjestu od 400 najvećih
hrvatskih poduzetnika, dok se prema kriteriju dobiti nakon oporezivanja nalazio
na 9. mjestu. Prema kriteriju ukupnog prihoda ostvarenog u 2002. godini TD
Rovinj svrstao se na 10. mjesto u Republici Hrvatskoj.
Sukladno članku 15. stavku 2. i članku 16. ZZTN poduzetnik ima vladajući položaj
na tržištu ili na dijelu tržišta ako je njegov udjel na tom tržištu veći od 30
posto.
Iz prikupljenih podataka proizlazi da mjerodavnim tržištem dominira poduzetnik –
Ronhill d.o.o. koji distribuira cigarete proiz­vođača TD Rovinj i TD Zagreb, te
koji, u ime proizvođača, određuje uvjete prodaje cigareta daljnjim sudionicima u
distribucijskom lancu, kako trgovcima na malo, tako i trgovcima na veliko.
Rečeno je razvidno iz tablica 9. i 10., a iz kojih nedvojbeno proizlazi da
poduzetnik Ronhill d.o.o. na mjerodavnom tržištu trgovine cigaretama, u
promatranom razdoblju od 1999. do 2003. na području Republike Hrvatske ostvaruje
visoki vladajući položaj s udjelom većim od 95 posto u svakoj od analiziranih
godina. Kako poduzetnici TD Rovinj i TD Zagreb, putem poduzetnika Ronhill
d.o.o., imaju na tržištu trgovine cigaretama na teritoriju Republike Hrvatske
gotovo 100 posto udjela, tim je veća odgovornost tih poduzetnika, s obzirom na
njihov vladajući položaj za ponašanje istih u tržišnom natjecanju u odnosu na
druge poduzetnike koji nisu u takvom položaju, osobito u odnosu na poduzetnike
koji tek pristupaju tom tržištu.

*Tablica 9.:* Struktura mjerodavnog tržišta trgovine cigaretama (količinski u
komadima) na teritoriju Republike Hrvatske za razdoblje 1999. – 2003.

![](dodatni/350849.GIF)

\*uvoz se odnosi na poduzetnike različite od poduzetnika
Tvornica duhana Zagreb d.d., Tvornica duhana Rovinj d.d., Adris grupa d.d.,
Tvornica duhana Zadar d.d.
Izvor: podnesci poduzetnika TDR d.o.o. od 17. ožujka 2006. godine, Orbico d.o.o.
od 26. svibnja 2006. godine i podnesak Carinske uprave, Središnji ured od 8.
veljače 2006. godine
Obrada: Agencija za zaštitu tržišnog natjecanja

*Tablica 10.:* Struktura mjerodavnog tržišta trgovine cigaretama (vrijednosno u
kunama, temeljem maloprodajne cijene cigareta) na teritoriju Republike Hrvatske
za razdoblje 1999. – 2003.

![](dodatni/350850.GIF)

\*mpc – maloprodajna cijena cigareta
\*\* uvoz se odnosi na poduzetnike različite od poduzetnika Tvornica duhana Zagreb
d.d., Tvornica duhana Rovinj d.d., Adris grupa d.d., Tvornica duhana Zadar d.d.;
vrijednost uvezenih cigareta po maloprodajnoj cijeni nije moguće utvrditi na
temelju prikupljenih podataka
Izvor: podnesci poduzetnika TDR d.o.o. od 24. ožujka 2006. i podnesak
poduzetnika Orbico d.o.o. od 26. svibnja 2006. godine.
Obrada: Agencija za zaštitu tržišnog natjecanja

*Tablica 11.:* Ukupni prihodi i ostvarena dobit/gubitak poduzetnika Ronhill
d.o.o., Tvornica duhana Rovinj d.d., Adris grupa d.d., Tvornica duhana Zagreb
d.d., za razdoblje 1999. – 2003.

![](dodatni/350851.GIF)

Izvor: Računi dobiti i gubitka (za srednje i velike
poduzetnike) poduzetnika Ronhill d.o.o., Tvornica duhana Rovinj d.d., Adris
grupa d.d., Tvornica duhana Zagreb d.d. dostavljeni podneskom poduzetnika TDR
d.o.o. od 26. listopada 2005.
Obrada: Agencija za zaštitu tržišnog natjecanja

Prihodi od distribucije cigareta poduzetnika Ronhill d.o.o. ostvarivani su
zaračunavanjem komisione naknade TD Rovinju i TD Zagreb. Navedeni prihodi od
komisione naknade predstavljaju istovremeno troškove TD Rovinj i TD Zagreb.
Poduzetnik Ronhill d.o.o. u analiziranom razdoblju nije ostvarivao izravne
prihode od kupaca koji djeluju kao trgovci na veliko i trgovci na malo
cigaretama proizvođača TD Rovinj i TD Zagreb na teritoriju Republike Hrvatske.
Poduzetnik Ronhill d.o.o. u svom asortimanu u razdoblju 1999. – 2003. imao je 13
robnih marki cigareta, čiji žigovi su bili u vlasništvu poduzetnika TD Rovinj
ili povezanog društva, poduzetnika TD Zagreb. Nadalje, Ronhill d.o.o. je u tom
razdoblju distribuirao i marke cigareta koje su bile u vlasništvu inozemnih
poduzetnika.

*Tablica 12.:* Pregled prodanih količina poduzetnika Ronhill d.o.o. razvrstanih po
markama cigareta za razdoblje 1999. – 2003.

![](dodatni/350852.GIF)

Izvor: podnesak poduzetnika TDR d.o.o. od 24. ožujka 2006.
godine
Obrada: Agencija za zaštitu tržišnog natjecanja

U 2003. godini od cigareta čija robna marka nije bila vlasništvo poduzetnika
Ronhill d.o.o., rečeni poduzetnik je distribuirao samo cigarete marke Marlboro,
čiji je udjel prodaje u odnosu na ukupnu prodaju poduzetnika Ronhill d.o.o.
iznosio oko [10-15] posto.
Međutim, najprodavanija marka cigareta na mjerodavnom tržištu bila je marka
Ronhill i to u svih pet promatranih godina. Unutar te marke razvijeni su
pojedini artikli, koji predstavljaju varijante proizvoda pod markom Ronhill.
Najprodavanija među njima bila je cigareta pod imenom Ronhill lights, koja je
ujedno bila i najprodavanija cigareta u cjelokupnom asortimanu poduzetnika
Ronhill d.o.o.

*Tablica 13.:* Udjeli pojedinih marki cigareta u ukupnoj prodaji cigareta
poduzetnika Ronhill d.o.o. za razdoblje 1999. – 2003.

![](dodatni/350853.GIF)

Izvor: podnesak poduzetnika TDR d.o.o. od 24. ožujka 2006.
2006.
godine
Obrada: Agencija za zaštitu tržišnog natjecanja

Agencutvrdila da marke cigareta uživaju najveću vjernost potrošača u
usporedbi s ostalim proizvodima, s manje od 10 posto promjena na godišnjoj
razini. Do promjene, odnosno prelaska potrošača s jedne marke na drugu marku
dolazi uglavnom na početku konzumiranja cigareta. Jednom kada se potrošač odluči
za određenu marku cigareta, ostaje joj vjeran gotovo cijelo vrijeme.

*Tablica 14.:* Najprodavanije marke cigareta u svijetu u 1999. godini

![](dodatni/350854.GIF)

Izvor: Atlas Svjetske zdrastvene organizacije
Obrada: Agencija za zaštitu tržišnog natjecanja

Ukoliko se isključe marke cigareta namjenjene samo regionalnom tržištu, odnosno
marka Prima i one u vlasništu poduzetnika China National Tobacco, najprodavanije
cigarete u svijetu su Marlboro, Mild Seven, Camel, L&M, Winston u vlasništvu
velikih svjetskih korporacija.
Posjedovanje snažne marke cigareta, jasno prepoznatljive potrošačima, smatra se
jednim od najvažnijih činitelja tržišne vrijed­nosti poduzetnika.
Kako bi postigli veću vrijednost marke proizvođači/uvoznici cigareta moraju
stvoriti prepoznatljivost i preferenciju marke putem promotivnih aktivnosti, ali
kako je promocija cigareta zakonski ograničena, odnosno postoji potpuna zabrana
promidžbe cigareta od 1999. godine, osim na samim prodajnim mjestima, zadatak
izgradnje novostvorene marke Silver, ali i ostalih maraka u asortimanu
poduzetnika Orbico d.o.o. bio je težak te zahtjevao kompleksnu strategiju i
politiku osvajanja tržišta.

*Tablica 15.:* Pregled prodanih količina cigareta poduzetnika Orbico d.o.o.
razvrstanih po markama cigareta za razdoblje 2000. – 2003.

![](dodatni/350855.GIF)

Izvor: podnesak poduzetnika Orbico d.o.o. od 26. svibnja
2006. godine. Obrada: Agencija za zaštitu tržišnog natjecanja
Prema udjelu u prodaji, uočava se prepoznatljivost i preferencije potrošača u
odnosu na određene marke cigareta.
Budući da se poduzetnik Ronhill d.o.o. nalazi na mjerodavnom tržištu u visoko
vladajućem položaju, te da je u promatranom razdoblju imao u svom asortimanu
najjače marke cigareta – kako na lokalnoj, tako i na globalnoj razini, u vidu
marki Ronhill i Marlboro, Agencija je ocijenila da je on predstavljao
neizbježnog trgovačkog partnera svim sudionicima na mjerodavnom tržištu na nižim
razinama distribucijskog lanca.
Nadalje, Agencija je utvrdila da na mjerodavnom tržištu postoji nekoliko načina
distribucije putem kojih cigarete dolaze do krajnjih potrošača.
Na mjerodavnom tržištu proizvođač/uvoznik prodaje ili ustupa cigarete trgovcu na
veliko, te zatim taj trgovac na veliko prodaje cigarete u svoje ili u ime
proizvođača trgovcima na veliko i trgovcima na malo. U slučaju TD Rovinj i TD
Zagreb ulogu trgovca na veliko koji jedini ima izravan pristup
proizvođaču/uvozniku ima poduzetnik Ronhill d.o.o., a u slučaju TD Zadar
poduzetnik Orbico d.o.o.
Poduzetnik TD Zadar, kao proizvođač cigareta nije razvijao izravne kanale
distribucije – vlastitu distribuciju cigareta do krajnjeg kupca. Za razliku od
njega poduzetnici TD Rovinj i TD Zagreb su, putem vlasničkih udjela u temeljnom
kapitalu, povezani s trgovinom na veliko u vidu poduzetnika Ronhill d.o.o., te s
maloprodajnom mrežom poduzetnika Duhan d.d., Rijeka i Tisak d.d., Zagreb. Rečeno
je osobito važno jer se razumno može pretpostaviti da se stjecanjem udjela u
temeljenom kapitalu poduzetnika prisutnih na razini trgovine na malo i kontrolom
tih poduzetnika osigurava bolja distribucija cigareta.
Neizravan kanal distribucije putem poduzetnika koji djeluju na različitim
razinama distribucijskog lanca koriste i TD Rovinj, TD Zagreb i TD Zadar, na
način da prodaju ili ustupaju cigarete trgovcu na veliko koji jedini ima izravan
pristup proizvođaču/uvozniku cigareta, te zatim taj trgovac na veliko prodaje
cigarete u svoje ili u ime proizvođača trgovcima na malo, koji ih krajnjem
potrošaču prodaju u svojim maloprodajnim objektima.

*Tablica 16.:* Broj kupaca poduzetnika Ronhill d.o.o. i ostvarena vrijednost
prodaje temeljem maloprodajne cijene cigareta za razdoblje 1999. – 2003.

![](dodatni/350856.GIF)

Izvor: podnesak poduzetnika TDR d.o.o. od 8.studenog 2005. i
24. ožujka 2006. godine
Obrada: Agencija za zaštitu tržišnog natjecanja

Agencija je utvrdila, kao što je vidljivo iz tablice 16., da je poduzetnik
Ronhill d.o.o. tijekom analiziranog razdoblja smanjivao broj kupaca koje izravno
opskrbljuje, i to s [650-750] na [150-250] kupca, te da se taj poduzetnik sve
više usmjerava na prodaju cigareta trgovcima na veliko, koji dalje distribuiraju
cigarete trgovcima na malo.

*Tablica 17.:* Broj kupaca poduzetnika Orbico d.o.o., ostvarena vrijednost prodaje
temeljem maloprodajne cijene cigareta, broj kupaca s vrijednošću kupnje manje od
1.000,00 kn na godišnjoj razini i njihov udjel u ukupnom broju kupaca za
razdoblje 2000. – 2003.

![](dodatni/350857.GIF)

Izvor: podnesak poduzetnika Orbico d.o.o. zaprimljen u
Agenciju 26. svibnja 2006. godine
Obrada: Agencija za zaštitu tržišnog natjecanja

Analizirajući podatke o broju kupaca poduzetnika Orbico d.o.o. Agencija je
utvrdila da njegov broj kupaca oscilira tijekom vremena. Ono što je posebno
važno istaknuti je činjenica da se većina kupaca cigareta tog poduzetnika ubraja
u kategoriju trgovačkih obrta – odnosno malih poduzetnika koji djeluju na razini
trgovine na malo.
Slijedom navedenog, jasna je tako velika razlika u broju kupaca poduzetnika
Orbico d.o.o. u odnosu na broj kupaca poduzetnika Ronhill d.o.o.
Agencija je utvrdila kako zbog visokog udjela kupaca s vrijed­nošću kupnje
cigareta manjom od 1.000,00 kn na godišnjoj razini, poduzetnik Orbico d.o.o. ima
znatno nepovoljniju strukturu kupaca u odnosu na poduzetnika Ronhill d.o.o.
Naime, kao što je već rečeno, većina kupaca poduzetnika Orbico d.o.o. su mali
poduzetnici koji djeluju na razini trgovine na malo.

*Tablica 18.:* Popis kupaca cigareta poduzetnika Ronhill d.o.o. čiji je udjel u
ukupnoj prodaji poduzetnika Ronhill d.o.o. na teritoriju Republike Hrvatske
jednak ili veći od 1 posto za 1999. godinu

![](dodatni/350858.GIF)

\* vrijednost se odnosi, uz cigarete, i na cigare koje imaju
udjel od [<1] posto u ukupnoj vrijednosti
Izvor: podnesci poduzetnika TDR d.o.o. od 28. listopada i 10. studenoga 2005. g.
Obrada: Agencija za zaštitu tržišnog natjecanja

*Tablica 19.:* Popis kupaca cigareta poduzetnika Ronhill d.o.o. čiji je udjel u
ukupnoj prodaji poduzetnika Ronhill d.o.o. na teritoriju Republike Hrvatske
jednak ili veći od 1 posto za 2000. godinu

![](dodatni/350859.GIF)

\* vrijednost se odnosi, uz cigarete, i na cigare i rezani
duhan, čiji udjel iznosi [<1] posto u ukupnoj vrijednosti
Izvor: podnesci poduzetnika TDR d.o.o. od 28. listopada i 10. studenog 2005. g.
Obrada: Agencija za zaštitu tržišnog natjecanja

*Tablica 20.:* Popis kupaca cigareta poduzetnika Ronhill d.o.o. čiji je udjel u
ukupnoj prodaji poduzetnika Ronhill d.o.o. na teritoriju Republike Hrvatske
jednak ili veći od 1 posto za 2001. godinu

![](dodatni/350860.GIF)

\*vrijednost se odnosi, uz cigarete, i na cigare i rezani
duhan, čiji udjel iznosi [<1] posto u ukupnoj vrijednosti
Izvor: podnesci poduzetnika TDR d.o.o. od 28. listopada i 10. studenog 2005. g.
Obrada: Agencija za zaštitu tržišnog natjecanja

*Tablica 21.:* Popis kupaca cigareta poduzetnika Ronhill d.hill d.o.o. čiji je udjel u
ukupnoj prodaji poduzetnika Ronhill d.o.o. na teritoriju Republike Hrvatske
jednak ili veći od 1 posto za 20inu

![](dodatni/350861.GIF)

\* vrijednost se odnosi, uz cigarete, i na rezani duhan, čiji
udjel iznosi [<1] posto u ukupnoj vrijednosti
Izvor: podnesci poduzetnika TDR d.o.o. od 28. listopada i 10. studenog 2005.
godine
Obrada: Agencija za zaštitu tržišnog natjecanja

*Tablica 22.:* Popis kupaca cigareta poduzetnika Ronhill d.o.o. čiji je udjel u
ukupnoj prodaji poduzetnika Ronhill d.o.o. na teritoriju Republike Hrvatske
jednak ili veći od 1 posto za 2003. godinu

![](dodatni/350862.GIF)

\* vrijednost se odnosi, uz cigarete, i na rezani duhan, čiji
udjel iznosi [<1] posto u ukupnoj vrijednosti
Izvor: podnesci poduzetnika TDR d.o.o. od 28. listopada i 10. studenog 2005.
godine
Obrada: Agencija za zaštitu tržišnog natjecanja

Najveći kupac cigareta poduzetnika Ronhill d.o.o. je poduzet­nik Tisak d.d.,
Zagreb (dalje: Tisak d.d.) i to za svaku od godina u razdoblju 1999. – 2003.
Udjel poduzetnika Tisak d.d. raste u svakoj od analiziranih godina.
Rečeni poduzetnik obavlja djelatnost prodaje tiska i duhanskih proizvoda na
veliko, prodaje tiska i duhanskih proizvoda na malo na vlastitim
specijaliziranim prodajnim mjestima, kojih je u 2002. godini bilo […], te
snabdijeva još oko […] prodajnih mjesta na teritoriju Republike Hrvatske.

*Tablica 23.:* Popis kupaca cigareta poduzetnika Orbico d.o.o. čiji je udjel u
ukupnoj prodaji poduzetnika Orbico d.o.o. na teritoriju Republike Hrvatske
jednak ili veći od 1 posto za 2000. godinu

![](dodatni/350863.GIF)

Izvor: podnesak poduzetnika Orbico od 26. svibnja 2006.
godine
Obrada: Agencija za zaštitu tržišnog natjecanja

*Tablica 24.:* Popis kupaca cigareta poduzetnika Orbico d.o.o. čiji je udjel u
ukupnoj prodaji poduzetnika Orbico d.o.o. na teritoriju Republike Hrvatske
jednak ili veći od 1 posto za 2001. godinu

![](dodatni/350864.GIF)

Izvor: podnesak poduzetnika Orbico od 26. svibnja 2006.
godine
Obrada: Agencija za zaštitu tržišnog natjecanja

*Tablica 25.:* Popis kupaca cigareta poduzetnika Orbico d.o.o. čiji je udjel u
ukupnoj prodaji poduzetnika Orbico d.o.o. na teritoriju Republike Hrvatske
jednak ili veći od 1 posto za 2002. godinu

![](dodatni/350865.GIF)

Izvor: podnesak poduzetnika Orbico od 26. svibnja 2006.
godine
Obrada: Agencija za zaštitu tržišnog natjecanja

*Tablica 26.:* Popis kupaca cigareta poduzetnika Orbico d.o.o. čiji je udjel u
ukupnoj prodaji poduzetnika Orbico d.o.o. na teritoriju Republike Hrvatske
jednak ili veći od 1 posto za 2003. godinu

![](dodatni/350866.GIF)

Izvor: podnesak poduzetnika Orbico od 26. svibnja 2006.
godine
Obrada: Agencija za zaštitu tržišnog natjecanja

Analizirajući kupce cigareta poduzetnika Orbico d.o.o., Agencija je utvrdila
kako je poduzetnik Tisak d.d. i kod poduzetnika Orbico d.o.o., kao i kod
poduzetnika Ronhill d.o.o. najveći pojedinačni kupac i to u godinama 2001.,
2002. i 2003.
Usporedbom vrijednost kupljenih cigareta poduzetnika Tisak d.d. od poduzetnika
Ronhill d.o.o. i Orbico d.o.o., Agencija je utvrdila kako poduzetnik Tisak d.d.
izrazito malen postotak svojih potreba podmiruje kupnjom cigareta od poduzetnika
Orbico d.o.o.
U 2001. godini taj postotak iznosi [<2] posto, u 2002. raste na svega [<2]
posto, a u 2003. godini se smanjuje na [<2] posto.
Poduzetnik Orbico d.o.o. povećavao je prodaju cigareta u svakoj od analiziranih
godina. U 2000. godini vrijednost prodanih cigareta iznosila je […] kn, a u
2003. gotovo deset puta više, odnosno […] kn. Iako je rast značajan, Agencija je
utvrdila kako je njegov utjecaj na mjerodavno tržište izrazito malen, budući da
se vrijednosni udjel na mjerodavnom tržištu poduzetnika Orbico d.o.o. sa svega
[<1] posto u 2000. godini povećao na svega [<1] posto u 2003. godini. Dakle,
riječ je zaista o neznatnim udjelima tog poduzetnika na mjerodavnom tržištu
trgovine cigaretama na teritoriju Republike Hrvatske.
S obzirom na utvrđenu tržišnu snagu, asortiman proizvoda, visok udjel na
mjerodavnom tržištu poduzetnika Ronhill d.o.o., Agencija je utvrdila da su TD
Rovinj i Ronhill d.o.o. u analiziranom razdoblju u visoko vladajućem položaju na
mjerodavnom tržištu trgovine cigaretama na teritoriju Republike Hrvatske.

**9. Povezanost poduzetnika u sastavu Adris grupa d.d. (prije: TD Rovinj d.d.)**
Poduzetnik Ronhill d.o.o. djeluje unutar koncerna čije je poslovanje vertikalno
povezano, i to od proizvodnje duhana i komercijalne ambalaže do proizvodnje
cigareta i trgovine duhanskim proizvodima, kako na razini veleprodaje, tako i na
razini maloprodaje.
Agencija je nastanak tog koncerna, za potrebe ovog postupka, a radi prikaza
njegovog okrupnjavanja odnosno potpune vertikalne integracije, podijelila u
nekoliko faza, i to:
*9.a) razdoblje do 6. listopada 1998.:*
1. TD Rovinj, sa sjedištem u Rovinju bavi se proizvodnjom cigareta
2. TD Rovinj ima većinski udjel u poduzetniku Istragrafika d.d., sa sjedištem u
Rovinju, koji se bavi proizvodnjom ambalaže za cigarete
3. TD Rovinj je imatelj većinskog udjela (podatak iz 1998.) u poduzetniku Duhan
d.d., sa sjedištem u Rijeci, koji se bavi distribucijom i maloprodajom cigareta
4. TD Rovinj je imatelj većinskog udjela (podatak iz 1998.) u poduzetniku Plavi
92 d.o.o., sa sjedištem u Varaždinu, koji se bavi poslovima savjetovanja u vezi
s poslovanjem i upravljanjem
5. TD Rovinj je imatelj većinskog udjela (podatak iz 1998.) u poduzetniku Rovita
d.o.o., sa sjedištem u Kutjevu, koji se bavi otkupom i primarnom preradom duhana
*9.b) razdoblje od 6. listopada 1998. do 4. lipnja 1999.:*
6. TD Rovinj je imatelj većinskog udjela (podatak iz 1998.) u poduzetniku
Tvornica duhana Zagreb d.d., sa sjedištem u Zagrebu, od čega je TD Zagreb
imatelj većinskog udjela, a manjinski udjel drži putem s njime povezanog
poduzetnika Plavi 92 d.o.o.
7. TD Rovinj je imatelj većinskog udjela (podatak iz 1998.) u poduzetniku
Ronhill d.o.o., sa sjedištem u Kanfanaru, koji se bavi prodajom duhanskih
prerađevina TD Rovinj i TD Zagreb, na domaćem i inozemnom tržištu
*9.c) razdoblje nakon 4. lipnja 1999. do 1. listopada 2003.:*
8. TD Rovinj je imatelj većinskog udjela (podatak iz 1998.) u poduzetniku
Duhanprodukt d.d., sa sjedištem u Pitomači koji se bavi otkupom i primarnom
preradom duhana
9. TD Rovinj je imatelj većinskog udjela (podatak iz 1998.) u poduzetniku
Viržinija d.d., sa sjedištem u Virovitici koji se bavi otkupom i primarnom
preradom duhana
10. TD Rovinj stječe prevladavajući utjecaj u poduzetniku Duhanski Institut d.d.
11. TD Rovinj putem s njime povezanog poduzetnika Hrvatski duhani d.d. stječe
prevladavajući utjecaj u poduzetniku Duhan d.d. Slatina
12. Spajaju se s njime povezani poduzetnici Viržinija d.d., Duhanprodukt d.d. i
Rovita d.o.o. s poduzetnikom GIU »Hrvatski duhani«.
U usporedbi s Adris grupom d.d. (prije: TD Rovinj d.d.), poduzetnik TD Zadar i
poduzetnik Orbico d.o.o., koji obavlja distribuciju cigareta proizvođača i
uvoznika TD Zadar, nisu vlasnički povezani, a jednako tako TD Zadar nije
vlasnički povezan s proizvođačima duhana na teritoriju Republike Hrvatske niti s
maloprodajnom mrežom.

**10. Zlouporaba vladajućeg položaja poduzetnika Adris grupa d.d. (prije: TD
Rovinj d.d.) i s njime povezanog poduzetnika Ronhill d.o.o. sklapanjem
zabranjenih sporazuma**Uvidom u sadržaj privitka zahtjeva poduzetnika TD Zadar za por za pokretanje postupka
od 10. siječnja 2000., odnosno u preslike Općih uvjeta, Aneksa br. 1. Općih
uvjeta, Ugovora o pružanju posebnih usluga te sudjelovanja u natječaju i tipsgovora o posredovanju u prodaji, Agencija je utvrdila da isti, bez obzira na
nazive pod kojima ih je sklapao poduzetnik Ronhill d.o.o., sadrže niz odredbi
koje su po svom sadržaju značajka sporazuma o isključivoj kupnji, a koje su, s
obzirom na činjenicu da ih je sklapao poduzetnik u visoko vladajućem položaju na
mjerodavnom tržištu, ograničavajuće, odnosno suprotne odredbama članka 7. stavka
1. točke 3. i 6. ZZTN.
Agencija je utvrdila da se, sklapanjem Ugovora temeljem Općih uvjeta za
sklapanje Ugovora o pružanju posebnih usluga te sudjelovanja u natječaju, od 23.
lipnja 1999. i 6. studenoga 2001. godine, kupac poduzetnika Ronhill d.o.o.
obvezuje, u bitnome:
– prihvatiti nove marke duhanskih proizvoda koje nudi Ronhill d.o.o. za prodaju
vlastitim kupcima ili na vlastitim prodajnim mjestima
– održavati minimalne zalihe novih duhanskih proizvoda minimalno 3 mjeseca od
inicijalne isporuke
– tijekom inicijalne faze lansiranja novog duhanskog proizvoda priopćavati
raspoloživost novog duhanskog proizvoda i promotivne akcije vezane uz novi
proizvod svojim kupcima na način da takvu informaciju uključi u svoje ponude,
materijale vezane uz prodaju, putem svojih trgovačkih predstavnika i isticanjem
na svojim komunikacijskim materijalima
– omogućiti upoznavanje poduzetnika Ronhill d.o.o. sa istorodnim programom
drugih dobavljača, te podržavati i razvijati prodaju cigareta poduzetnika u
sastavu Adris grupe d.d. (prije: TD Rovinj d.d.)
Zauzvrat, kako je to naveo i sam poduzetnk Ronhill d.o.o. u svom očitovanju od
12. veljače 2000., navedeni poduzetnik isplaćuje kupcima financijsku
nagradu-naknadu za obavljene navedene usluge, koja za osnovicu ima stanje
prodaje cigareta u prethodnom razdoblju (kvartalu), a visina joj ovisi o prodaji
u narednom razdob­lju (kvartalu).
Naime, značajka sporazuma o isključivoj kupnji je da proizvođač izravno ili
neizravno obvezuje trgovca da posluje isključivo s njegovom robom te sprječava
drugim proizvođačima/dobavljačima distribuciju robe putem trgovaca, sudionika
tog sporazuma. Time se ograničava tržišno natjecanje s obzirom na iste proizvode
različitih proizvođača. Sporazumi o isključivoj kupnji omogućuju strankama da s
većom sigurnošću kroz duže vremensko razdoblje planiraju prodaju odnosno kupnju
robe, čime im se umanjuju rizici koji proizlaze iz promijenjivih uvjeta na
tržištu. Osnovne obveze koje trgovac uobičajeno preuzima sklapanjem sporazuma o
isključivoj kupnji su sljedeće:
– kupovati cjelokupni asortiman proizvođača/dobavljača
– kupovati minimalne količine robe koja je predmet isključive kupnje
– prodavati robu na koju se odnosi ugovor sa žigom dobavljača, ili ju pakirati i
prezentirati na način koji je odredio proizvođač/dobavljač
– poduzimati mjere unaprijeđenja prodaje, naročito reklamirati robu, održavati
prodajnu mrežu i zalihe roba, te davati kupcima uslugu u skladu s garancijom, te
zapošljavati osoblje koje ima potrebno stručno ili tehničko znanje.
Za uzvrat dobavljač, temeljem sporazuma o isključivoj kupnji, trgovcima daje
značajne financijske poticaje.
U pravu tržišnog natjecanja sklapanje sporazuma o isključivoj kupnji od strane
poduzetnika u vladajućem položaju, a posebice onih u visoko vladajućem, gotovo
monopolističkom položaju na mjerodavnom tržištu, u pravilu nije dopušteno, jer
se time sprječava rast tržišnih udjela postojećih konkurenata i zatvara ulazak
na tržište novim, potencijalnim konkurentima.
Stoga je Agencija:
 *10.A.) U Općim uvjetima za sklapanje Ugovora o pružanju poseb­nih usluga te
sudjelovanja u natječaju, od 23. lipnja 1999., sljedeće odredbe ocijenila
ograničavajućim, odnosno suprotnim odredbama članka 7. stavka 1. točka 3. i 6.
ZZTN:*
aa) Članak 4.1. u dijelu, koji glasi: »Sklapanjem Ugovora temeljem ovih Općih
uvjeta kupac će kod:
– prodaje, distribucije i promocije duhanskih proizvoda
– omogućiti predstavniku Ronhilla da ga upozna s programom drugih društava koji
prodaju istorodan program duhanskih proizvoda,
– prihvata nove marke duhanskih proizvoda iz članka 1. Općih uvjeta koje kupi od
Ronhilla
– prihvatiti nove marke duhanskih proizvoda iz članka 1. Općih uvjeta koje nudi
Ronhill za prodaju vlastitim kupcima ili na vlastitim prodajnim mjestima
– održavati minimalne zalihe novih duhanskih proizvoda minimalno 3 mjeseca od
inicijalne isporuke.«
bb) Članak 4.2. u dijelu, koji glasi: »Sklapanjem Ugovora temeljem ovih Općih
uvjeta kupac će:
– izvješćima prodaje iskazivati prodaju svakog pojedinačnog duhanskog proizvoda
u mjernoj jedinici kutijice, po svakom prodajnom mjestu vlastitog kupca odnosno
po svakom vlastitom prodajnom mjestu, u razdoblju od 1. do posljednjeg dana u
mjesecu.
– na vlastitim maloprodajnim mjestima voditi računa o izloženosti asortimana
duhanskih proizvoda iz članka 1. Općih uvjeta koje kupuje od Ronhilla na način
koji je sukladan definiranom ciljnom udjelu iz članka 4.3. Općih uvjeta vodeći
pri tome računa da izloženost odgovora postotku ciljnog udjela iz članka 4.3.
Općih uvjeta na prostoru na kojem se duhanskih proizvodi nalaze na prodajnom
mjestu.
– izlagati Ronhillove POP materijale poštujući pravilo ciljnog udjela iz članka
4.3. Općih uvjeta.«
cc) Članak 4.3., pod nazivom Ciljni udjel, u cijelosti, a glasi:
»Županijski udjel prodaje definiran je temeljem analize relativnih udjela
prodaje cigareta na referentnim prodajnim mjestima unutar pojedine Županije u
prošlom kvartalu tekuće godine.
Udjel prodaje kupca definiran je temeljem analize prodaje Ronhilla pojedinačnom
kupcu na mjesečnoj osnovi u prošlom kvartalu.
Ciljni udio kupca za naredni kvartal definiran je kao srednja vrijednost između
Županijskog udjela prodaje i udjela prodaje kupca vodeći računa o području
Županije koju kupac snabdijeva. Izuzetno, za kupce koji obavljaju djelatnost
prodaje duhanskih prizvoda na području više županija, županijski udjel prodaje i
ciljni udio kupca za naredno razdoblje utvrđivat će se temeljem udjela
referentnih prodajnih mjesta (najmanje deset) po svakoj županiji na kojoj kupac
vrši predmetnu djelatnost i udjela prodaje kupca.
Zemljovid Republike Hrvatske sa županijskom podjelom i tabelom relativnih udjela
prodaje po županijama za drugi kvartal 1999.g. sastavni je dio Općih uvjeta.
Ronhill će za naredna razdoblja sačinjavati županijski udjel prodaje i o tome će
pravovremeno obavijestiti kupce.«
dd) Članak 5.7. u cijelosti, a koji glasi: »Praćenjm relativnih trendova na
tržištu osnovna nagrada za kupca može doživjeti pomak na više ili na niže i to
zavisno od odstupanja od ciljnog relativnog udjela prodaje duhanskih proizvoda
predmet ovih Općih uvjeta.«
ee) Članak 5.8. u dijelu koji glasi: »…te ukoliko uredno izvrše (i) ostale
usluge predmet ovih Općih uvjeta.«
ff) Članak 5.9. u cijelosti, a koji glasi: »Kupac će ostvarenu nagradu
raspodjeljivati na pokriće vlastitih troškova te troškova trećih (njihovih
kupaca) koji su doprinijeli u ostvarenju nagrade.«
gg) Članak 6.1. u cijelosti, koji glasi: »Kupac će posebno voditi računa da se
na prodajnim mjestima kao i pri prodaji (i) putem sredstava prodaje izvrši
izloženost duhanskih proizvoda predmet ovih Općih uvjeta na način da njihova
vidljivost i dostupnost od strane potrošača odgovara najmanje ciljnom udjelu
prodaje duhanskih proizvoda predmet ovih Općih uvjeta (članak 4.3. Općih
uvjeta),«
hh) Članak 6.2. u cijelosti, koji glasi: »Isto tako, kupci će osigurati za
čitavo vrijeme trajanja Ugovora o posebnim uslugama, prostor za izlaganje
obavijesti potrošačima o svojstvima proizvoda (putem POP materijala) na mjestima
i u veličini koja odgovara najmanje ciljnom udjelu prodaje duhanskih proizvoda
ovih Općih uvjeta (članak 4.3. Općih uvpćih uvjeta).«
ii) Članak 8.2. u dijelu koji glasi: »… istekom tekućeg kvartala (u kojem je
nastala povreda Općih uvjeta ili ugovora) Ronhill može bez obveze naknade štete
jano raskinuti Ugovor o posebnim uslugama.«
Nadalje, Agencija je:
 *10.B.) U Aneksu br.1. Općih uvjeta za sklapanje Ugovora o pružanju posebnih
usluga te sudjelovanja u natječaju, od 25. studenog 1999., Agencija je sljedeće
odredbe ocijenila ograničavajućim, odnosno suprotnim odredbama članka 7. stavka
1. točka 3. i 6. ZZTN.*
aa) Članak 2. kojim se mijenja članak 5.6. Općih uvjeta, u cijelosti, a glasi:
»Kupci duhanskih proizvoda koji se pretežito bave trgovinom na malo duhanskim
proizvodima
Izmijenjen članak 5.6. Općih uvjeta za sklapanje Ugovora o pružanju posebnih
usluga te sudjelovanja u natječaju glasi:
Osnovna tablica nagrade za kvartalnu prodaju duhanskih proizvoda iz članka 1.
Općih uvjeta-izmijenjene vrijednosti tablica nagrade
Predstavnik Ronhilla zadužen za kupca i kupac zajednički prate ispunjavanje
uvjeta za ostvarivanje nagrade kao i dinamiku prodaje.
Pravo na dodatnu nagradu i naknadu (bonus nagrada-naknada) troškova za pružanje
posebnih usluga u visini od [1-5] posto od vrijednosti prometa ostvarenog u
poslovanju duhanskim proizvodima ostvaruju trgovci na malo duhanskim
proizvodima, kupci koji uspješno izvršavaju Ugovor o prodaji duhanskih
prerađevina, Ugovor o pružanju posebnih usluga te sudjelovanje u natječaju, te
Ugovor o posredovanju u prodaji duhanskih prerađevina.«
bb) Članak 3. u cijelosti, a glasi: »Pravo na nagrade-naknade sukladno Tablicama
nagrade za kupce a) i b) iz Općih uvjeta za sklapanje Ugovora o pružanju
posebnih usluga te sudjelovanja u natječaju, kupci duhanskih prerađevina koji se
bave pretežito trgovinom na veliko duhanskim proizvodima ostvarivat će ukoliko
se pored posebnih usluga iz članka 4., te ostvarenog prometa sukladno članku
5.1.-5.3. Općih uvjeta, budu uspješno pridržavali Ugovora o posredovanju u
prodaji duhanskih prerađevina i sljedećih pravila poslovanja prema svojim
daljnjim kupcima.«
cc) Članak 4.II. u cijelosti, koji glasi: »Kupci će trgovcima na malo odrediti
ciljne udjele prodaje duhanskih proizvoda predmet Općih uvjeta, te obvezati iste
da na prodajnim mjestima kao i pri prodaji putem sredstava prodaje osiguraju
izloženost duhanskih proizvoda predmet Općih uvjeta na način da njihova
vidljivost i dostupnost od strane potrošača odgovara utvrđenom ciljnom udjelu
prodaje uz istovremeno osiguravanje prostora za izlaganje obavijesti potrošačima
o svojstvima proizvoda (putem POP materijala) na rasploživim mjestima i u
veličini (u%) koji odgovara ciljnom udjelu prodaje.«
dd) Članak 4.IV. u cijelosti, koji glasi: »U cilju stvaranja veće poslovne
povezanosti između Kupca i trgovaca na malo, Kupci će trgovcima na malo
ugovoriti obračunavanje elemenata bonusa ili malusa u duhu, koji proizlazi iz
njihovog odnosa s Ronhillom, na način da se naknada za izloženost skladno točki
II ovih Uvjeta smatra od Ronhilla u potpunosti izvršenom izvršenjem obveza
Ronhilla prema kupcima temeljem sklopljenog Ugovora o pružanju posebnih usluga
te sudjelovanja u natječaju.«
ee) Članak 4.V. u cijelosti, koji glasi: »Kupac će trgovcima na malo koji krše
odredbe međusobnog poslovanja iz točke I. ovih Uvjeta na ime kazne – štete
zaračunavati malus u visini trostrukog rabata ostvarenog u prethodnom mjesecu od
strane trgovca na malo na ime kupljenih duhanskih proizvoda od Kupca.«
ff) Članak 4.VI. u cijelosti, koji glasi: »Ronhill će trgovcu na malo koji krši
odredbe Ugovora sklopljenog sa Kupcem, pri eventualnoj neposrednoj prodaji
duhanskih prerađevina ustegnuti od rabata iznos dospjele i neisplaćene kazne –
štete koju duguje Kupcu i usmjeriti je na Kupca.
Isto tako, pri eventualnoj neposrednoj prodaji duhanskih prerađevina trgovcu na
malo, koji kupuje robu od drugih Ronhillovih kupaca na veliko, takvi Kupci u
obvezi su po uputi Ronhilla, a temeljem prijave oštećenog Kupca, izvršiti radnje
u ime i za račun oštećenog Kupca navedene u stavku 1. ovog članka.«
gg) Članak 5. pod nazivom Naknada štete-negativna nagrada (malus), u cijelosti,
a koja glasi:
 *a) »Trgovci na veliko duhanskim proizvodima*I. Ugovorne strane suglasno utvrđuju da kršenje odredbi Općih uvjeta, Ugovora o
pružanju posebnih usluga te sudjelovanja u natječaju, Pravila za nagrađivanje
prilikom obavljanja posebnih usluga za izlaganje duhanskih proizvoda i isticanja
POP i POS materijala ili Ugovora o posredovanju u prodaji duhanskih prerađevina,
te smanjenje udjela prodaje Ronhillovih duhanskih prerađevina u odnosu na
zatečeni udjel predstavlja za drugu-oštećenu stranu štetu.
II. U slučaju nastupa štete, oštećena strana ima pravo primijeniti negativnu
nagradu-malus.
U slučaju izbjegavanja bilo kakovih troškova za utvrđenje štete (negativne
nagrade-malusa), Ronhill i Kupac prihvaćanjem ovih Općih uvjeta suglasni su da
se visina štete (malusa) koja bi nastala temeljem kršenja akata iz točke I. ovog
članka smatra ona utvrđena primjenom ovih Općih uvjeta. Utvrđeni malus-šteta sa
danom utvrđenja istog predstavlja dospjelu obvezu. Malus-šteta, obračunava se u
sljedećim slučajevima i na sljedeći način:
*a) Ukoliko kupac ostvari pad ciljnog udjela u prodaji duhanskih proizvoda:*– u visini od […] posto do […] posto – dodatna nagrada-naknada (bonus) umanjuje
se sa […] posto na […] posto
– u visini od […] posto do […] posto – dodatna nagrada-naknada (bonus) umanjuje
se sa […] posto na […] posto
– u visini više od […] posto – dodatna nagrada-naknada(bonus) umanjuje se da […]
posto na […] posto.
b) Kupac koji obrađuje prodajna mjesta (ambulantna prodaja), a ostvari pad
ciljnog udjela u prodaji duhanskih proizvoda:
– u visini od […] posto do […] posto – dodatna nagrada-naknada (bonus) umanjuje
se sa […] posto na […] posto
– u visini od […] posto do […] posto – dodatna nagrada-naknada (bonus) umanjuje
se sa […] posto na […] posto
– u visini više od […] posto – dodatna nagrada-naknada (bonus) umanjuje se sa
[…] posto na […] posto.
c) Ukoliko kod Kupca u obračunskom kvartalu (tromjesečju) dođe do smanjenja
udjela duhanskih prerađevina kupljenih od Ronhilla u ukupnoj prodaji duhanskih
prerađevina Kupca u odnosu na četvrti kvartal (tromjesečje) 1999. godine, šteta
– malus koji nadoknađuje Kupac Ronhillu jednaka je vrijednosti tromjesečnog
rabata stečenog od strane Kupca temeljem kupnje duhanskih prerađevina od
Ronhilla u tromjesečju koji je prethodio smanjenju udjela.
d) Ukoliko Ronhill prekrši odredbe Općih uvjeta ili sklopljenih Ugovora s Kupcem
u djelu isplate nagrade-naknade, šteta-malus koji naknađuje Ronhill Kupcu jednak
je vrijednosti tromjesečnog rabata stečenog od strane Kupca temeljem kupnje
duhanskih prerađevina od Ronhilla u tromjesječju koji je prethodio kršenju
odredbi glede isplate nagrade-naknade.
e) Utvrđivanje bonusa i malusa iz Općih uvjeta vršit će se na temelju
dokumentacije kojom raspolaže Ronhill uključujući i zapisnik o izvršenom očevidu
na prodajnim mjestima i skladištima Kupca.
f) Nastup štete-malusa osnov je za raskid svih Ugovora između Ronhilla i Kupca.

*b) Trgovci na malo duhanskim proizvodima*I. Ugovorne strane suglasno utvrđuju da kršenje odredbi Općih uvjeta, Ugovora o
pružanju posebnih usluga te sudjelovanja u natječaju, Pravila za nagrađivanje
prilikom obavljanja posebnih usluga za izlaganje duhanskih proizvoda i isticanja
POP i POS materijala ili Ugovora o posredovanju u prodaji duhanskih prerađevina
predstavlja za drugu-oštećenu stranu štetu.
II. U slučaju nastupa štete, oštećena strana ima pravo primijeniti negativnu
nagradu-malus.
U slučaju izbjegavanja bilo kakvih troškova za utvrđenje štete (negativne
nagrade-malusa), Ronhill i Kupac prihvaćanjem ovih Općih uvjeta suglasni su da
se visina štete (malusa) koja bi nastala temeljem kršenj kršenja akata iz točke I. ovog
članka smatra ona utvrđena primjenom ovih Općih uvjeta. Utvrđeni malus-šteta sa
danom utvrđenja istog predstavlja dospjelu obvezu.
Utvrđeni meta sa danom utvrđivanja istog predstavlja dospjelu obvezu.
Malus-šteta, obračunava se u sljedećim slučajevima i na sljedeći način:
a) Ukoliko Kupac ostvari pad ciljnog udjela u prodaji duhanskih proizvoda:
– u visini od […] posto do […] posto – dodatna nagrada-naknada (bonus) umanjuje
se sa […] posto na […] posto
– u visini od […] posto do […] posto – dodatna nagrada-naknada (bonus) umanjuje
se sa […] posto na […] posto
– u visini više od […] posto – dodatna nagrada-naknada (bonus) umanjuje se sa
[…] posto na […] posto.
Kada u obračunskom kvartalu pad udjela (u %) duhanskih proizvoda u ukupnoj
prodaji duhanskih prerađevina Kupca, u odnosu na isti udjel (u %) iz četvrtog
kvartala 1999. godine padne za više od [1-5] posto poena, Ronhill ostvaruje
pravo na naknadu štete-malus koji je jednak visini odobrene dodatne
nagrade-naknade temeljem Općih uvjeta iz prethodnog tromjesečja-kvartala koji
prethodi tromjesečju-kvartalu za koji je utvrđena šteta-malus.
III. Nadnada štete-malusa za Kupca-trgovca na malo duhanskim proizvodima provodi
se temeljem istih načela koja vrijede i za Kupce trgovce na veliko duhanskim
proizvodima.«
Agencija je uvidom u:
 *10.C.) Ugovor o posredovanju u prodaji duhanskim prerađevinama (trgovci na
veliko i malo duhanskih proizvoda) utvrdila da je riječ o tipskom ugovoru koji
je sklopljen s različitim poduzetnicima, trgovcima na veliko, kao i trgovcima na
malo, koji prodaju duhanske proizvode poduzetnika Ronhill d.o.o. na teritoriju
Republike Hrvatske, a koji sadrži ograničavajuće odredbe, koje su suprotne
odredbama članka 7. stavka 1. točka 3. i 6. ZZTN, te su stoga ex lege ništave u
smislu članka 7. stavka 2. ZZTN.*
Riječ je o sljedećim odredbama:
aa) Članak 4.5. stavak 1. i 2., koji glase: »Za vrijeme trajanja ovog Ugovora,
Kupac preuzima obvezu da će posebno voditi brigu o interesima Ronhilla, a
posebno obvezu zadržavanja zatečene razine i udjela kupnje duhanskih proizvoda,
te udjele kupnje duhanskih prerađevina od Ronhilla.
Kupac preuzima također i obvezu da će zadržati udjel prodaje Ronhillovih
duhanskih prerađevina u odnosu na zatečeni udjel.«
bb) Članak 5. u cijelosti, koji glasi: »Ugovorne strane suglasno utvrđuju da
kršenje odredbi ovog Ugovora, Ugovora o pružanju posebnih usluga te sudjelovanja
u natječaju, Općih uvjeta za sklapanje ugovora o pružanju posebnih usluga te
sudjelovanju u natječaju sa pripadajućim aneksima uključujući i Pravila za
nagrađivanje prilikom obavljanja posebnih usluga za izlaganje duhanskih
proizvoda i isticanje POP i POS materijala, a posebice nepridržavanje Aneksa
broj 1. Općih uvjeta i kupnja duhanskih prerađevina od Ronhilla u količini
manjoj od zatečene razine (u %) ili kupnja duhanskih proizvoda u količini manjoj
od ciljnog udjela prodaje, ili smanjenog udjela prodaje Ronhillovih duhanskih
prerađevina u odnosu na zatečeni udjel sukladno Aneksu br. 1 Općih uvjeta,
predstavlja za drugu-oštećenu stranu štetu.«
cc) Članak 5.1. u cijelosti, koji glasi: »U opisanom slučaju kupnje, a i prodaje
duhanskih prerađevina od Ronhilla u količini manjoj od zatečenog udjela (u %)
kupnje i prodaje, ili kupnja i prodaja duhanskih proizvoda od Ronhilla u
količini manjoj od cilnog udjela, Ronhill ima pravo primijeniti model negativne
nagrade (malus) za trgovce na veliko duhanskim proizvodima sukladno Aneksu br. 1
Općih uvjeta.«
dd) Članak 5.2. u cijelosti, koji glasi: »U cilju izbjegavanja bilo kakvih
troškova za utvrđivanje štete, ugovorne strane suglasno utvrđuju visinu štete
koja bi nastala temeljem kršenja odredbi ovog ugovora.
Utvrđeni malus-šteta sa danom utvrđivanja istog predstavlja dospjelu obvezu.«
ee) Članak 5.4. u cijelosti, koji glasi: »Ukoliko Kupac prekrši odredbe Ugovora,
poglavito u dijelu smanjenja zatečene razine i udjela kupnje duhanskih
prerađevina ili smanjenja ciljnog udjela prodaje-kupnje duhanskih proizvoda, bit
će dužan nadoknaditi Ronhillu štetu-malus koja se utvrđuje primjenom odredbi
Općih uvjeta.«
ff) Članak 5.5. u cijelosti, koji glasi: »Obračun negativne nagrade (malusa)
vršit će se temeljem pravila iz Aneksa broj 1. Općih uvjeta.«
Također, Agencija je uvidom u:
 *10.D.) Ugovor o pružanju posebnih usluga te sudjelovanja u natječaju, utvrdila
postojanje ograničavajućih odredbi koje su u suprotnosti s odredbama članka 7.
stavka 1. točka 3. i 6. ZZTN, a čija posljedica je ništavost ex lege, u smislu
članka 7. stavka 2. ZZTN.*
Riječ je o sljedećim odredbama:
aa) Članak 2. djelomično, koji glasi: »Utvrđuje se da:
– je kupac u prethodnom tromjesječju ostvario relativni udio prodaje duhanskih
proizvoda (članak 4.3. Općih uvjeta) u visini od \_\_\_\_%,
– kupac vrši prodaju duhanskih proizvoda putem
\_\_\_\_\_\_\_\_\_\_\_\_\_\_\_\_ kupaca,

(za trgovinu na veliko)
\_\_\_\_\_\_\_\_\_\_\_\_\_\_ prodajnih mjesta
(za trgovinu na malo)
(Popis adresa kupaca i prodajnih mjesta prilaže se ovom Ugovoru).
Kupac je dužan dostavljati Ronhillu svaku promjenu koja se odnosi na određivanje
nagrade.«
bb) Članak 2. u cijelosti, koji glasi: »Definirani cilj relativnih udjela
prodaje za naredno razdoblje u trajanju od jednog kvartala temeljem članka 4.3.
Općih uvjeta je \_\_\_\_\_\_ %.
(Popis relativnih udjela prodaje s adresama kupaca i prodajnih mjesta prilaže se
ovom Ugovoru).
Ukoliko kupac u zadanom kvartalu postigne udjel koji je viši ili niži od ciljnog
udjela, na osnovnu tablicu primijenjuje se koeficijent uspješnosti – nagrade iz
Općih uvjeta.
Ugovorne strane su suglasne da za svako naredno razdoblje (kvartal) Ronhill
odredi novi ciljni udio kupca na temelju dostavljenih podataka.«
cc) Članak 4. u cjelosti, koji glasi: »Ronhill i kupac suglasno će temeljem
odredbi Općih uvjeta odrediti 50% prioritetnih prodajnih mjesta koja kupac
snabdijeva odnosno kojima isti raspolaže u cilju provođenja programa
pospješivanja prodaje duhanskih proizvoda koji su predmet Općih uvjeta.«
dd) Članak 5. u cijelosti, koji glasi: »Sklapanjem Ugovora kupac stavlja
Ronhillu na raspolaganje prostor na mjestima i sredstvima prodaje iz članka 2. i
3. Ugovora u svrhu izlaganja duhanskih proizvoda koji su predmet ovih Općih
uvjeta te izlaganje obavijesti potrošačima o svojstvima proizvoda (putem POP
materijala) na način da njihova vidljivost i dostupnost od strane potrošača
odgovara ciljnom udjelu prodaje duhanskih prozvoda putem ovih Općih uvjeta
(članak 4.3. Općih uvjeta) u posljednjem tromjesečju prethodne godine za
razdoblje naredne godine dana.
Za razdoblje od naredne godine dana ugovorne strane utvrdit će veličinu prostora
s obzirom na ciljni udjel prodaje (članak 4.3. Općih uvjeta) u prethodnoj
godini.«
ee) Članak 6. u cijelosti, koji glasi: »Ugovorne strane suglasne su da u svrhu
uspješnog provođenja ovog Ugovora međusobno razmjenjuju iskustva i saznanja koja
su bitna za unapređenje distribucije i prodaje duhanskih proizvoda predmet Općih
uvjeta i temeljem kojih se poboljšava opskrba predmetnih proizvoda, čime se
stvaraju uvjeti za povećanje zarade i ostvaruje nagrada za izvršene posebne
usluge.«
 **11. Agencija je, detaljno analizirajući navedene sporazume, svoju ocjenu o
ograničavajućim učincima citiranih odredaba sporazuma utemeljila na sljedećim
činjenicama:**
 *11.a) Ciljni udjeli kupaca, u predmetnom slučaju, odnose se na kupnju cigareta
iz vlastitog proizvodnog asortimana, a ne licencnog asortimana poduzetnika
Ronhill d.o.o.*
Sam poduzetnik TDR d.o.o. navodi da razlog za to proizlazi iz činjenice što je u
ugovorima o licenci predviđeno da poduzetnik TD Rovinj i s njime povezani
poduzetnici proizvode, prodaju i distribuiraju cigarete prema utvrđenim
cijenama, enama, dok je obavljanje poslova u svezi pospješenja prodaje bilo u
potpunosti u nadležnosti davatelja licence.
Ugovorom o pružanju posebnih usluga te sudjelovanja u natječajuna je
vrijednost ciljnog udjela za poduzetnika kupca koji s Ronhillom d.o.o. sklopi
taj ugovor.
Stoga je Agencija dopisima od 2. veljače 2000. i 29. ožujka 2000. godine
zatražila od poduzetnika TD Rovinj i Ronhill d.o.o. dostavu popisa veletrgovaca
i trgovaca na malo koji su prihvatili Opće uvjete za sklapanje Ugovora o
pružanju posebnih usluga te sudjelovanja u natječaju od 23. lipnja 1999. i Aneks
broj 1. Općih uvjeta i koji su s poduzetnikom Ronhill d.o.o. sklopili Ugovor o
pružanju posebnih usluga te sudjelovanja u natječaju ili Ugovor o posredovanju u
prodaji duhanskim prerađevinama ili oba ugovora.
S obzirom da poduzetnici TD Rovinj i Ronhill d.o.o. nisu dostavili popis
trgovaca na veliko i trgovaca na malo s kojima su sklopili ugovore, Agencija je
po službenoj dužnosti od tridesetjednog (31) poduzetnika iz osnovnih kategorija
kupaca poduzetnika Ronhill d.o.o. zatražila dostavu istih. Poduzetnici su
postupili po zahtjevu Agencije, te su u naznačenom roku dostavili traženu
dokumentaciju.
Uvidom u ukupnost sadržaja ugovora, koji su dostavljeni Agenciji, razvidno je
kako je riječ o tipskim ugovorima, te kako se postoci ciljnog udjela, utvrđeni
tim ugovorima, kreću u rasponu od [75-80] do [85-90] posto.
Navedeni podaci odnose se na ugovore dvanaest (12) poduzetnika od ukupno njih
dvadeset (20), koji predstavljaju najveće kupce Ronhilla d.o.o. u 1999. godini.
i čiji je pojedinačni udjel u ukupnoj prodaji poduzetnika Ronhill d.o.o. na
teritoriju Republike Hrvatske jednak ili veći od jedan (1) posto za 1999.
godinu.
Zajednički količinski udjel najvećih dvadeset (20) kupaca iznosi [45-50] posto,
a udjel temeljem vrijednosti kupljenih cigareta [45-50] posto.
Dvanaest (12) poduzetnika, u sadržaj čijih je ugovora sklopljenih s Ronhillom
d.o.o. Agencija izvršila uvid, ostvarili su 1999. godine zajednički količinski
udjel u ukupnoj prodaji poduzetnika Ronhill d.o.o. na teritoriju Republike
Hrvatske od čak [25-30] posto, a vrijednosni [25-30] posto. Navedeni podatak
nesporno ukazuje na činjenicu da je poduzetnik Ronhill d.o.o., sklapanjem
ugovora sa samo ovih dvanaest (12) poduzetnika, odabranih za potrebe ekonomske i
pravne analize u predmetnom upravnom postupku iz skupine od dvadeset (20)
najvećih kupaca poduzetnika Ronhill d.o.o. u 1999. godini navedenih u tablici
18. ovoga obrazoženja, uspio zatvoriti najmanje četvrtinu tržišta trgovine
cigareta na teritoriju Republike Hrvatske.
Kao primjer izdvaja se poduzetnik Tisak d.d., koji je najveći kupac cigareta
poduzetnika Ronhill d.o.o. u svakoj od analiziranih godina za razdoblje 1999. –
2003. Naime isti je sklopio 31. prosinca 1999. godine Ugovor o pružanju posebnih
usluga te sudjelovanja u natječaju s poduzetnikom Ronhill d.o.o. U tom ugovoru
definirani ciljni udjel za poduzetnika Tisak d.d. iznosio je [85-90] posto.
Nadalje, uvidom u dostavljene ugovore od strane kupaca poduzetnika Ronhill
d.o.o., vidljivo je kako su poduzetnici, koji prvenstveno djeluju kao trgovci na
malo mješovitom robom, pretežno hranom, pićima i higijenskim proizvodima za
domaćinstvo, poput poduzetnika Sloboda d.d., Osijek, Konzum d.d. Zagreb, Diona
d.d. u stečaju, Zagreb, Trgocentar d.d., Čakovec i K.T.C., Križevci, Ugovorom o
pružanju posebnih usluga te sudjelovanja u natječaju, sklopljenim 1999. godine,
imali definirane ciljne udjele u rasponu od [85-95] posto, odnosno prosječan
ciljni udjel tih poduzetnika iznosio je [90-95] posto.
Kupci poduzetnika Ronhill d.o.o. moraju postići unaprijed određen i zadan ciljni
udjel kako bi ostvarili pravo na bonuse, nagrade. Ciljni udjeli određeni su
individualno za svakog kupca.
Pri tome, potrebno je naglasiti da u slučaju negativne razlike, odnosno
neostvarenja zadanog ciljnog udjela kupci mogu izgubiti pravo na neki od popusta
ili im se popust umanjuje.
Agencija je uvidom u predmetne sporazume utvrdila da iz odredaba Općih uvjeta
proizlazi da se kupcima koji se bave trgovinom na malo i trgovinom na veliko
duhanskim proizvodima, s obzirom na veličinu prometa duhanskim proizvodima u
kartonima, obračunava osnovna nagrada. Nagrade su jednake i za trgovce na veliko
i za trgovce na malo duhanskim proizvodima, a ista se isplaćuje kvartalno, u
roku od 30 dana od dana obračuna.
Pravo na nagradu kupci stječu ukoliko u zadanom razdoblju ostvare ciljni udjel.
Ciljni udjel određen je u postotku i definiran je kao srednja vrijednost između
županijskog udjela prodaje i udjela prodaje kupca, vodeći računa o području
županije koju kupac snabdijeva. Kroz ciljni udjel određuje se ujedno i količina
kartona koju kupac mora kupiti od poduzetnika Ronhill d.o.o. kako bi ostvario
pravo na osnovnu nagradu za kvartalnu prodaju duhanskih proizvoda.
Ukoliko kupac u određenom razoblju (kvartalu) ostvari manji ili veći udjel od
onog koji je određen kao ciljni udjel za određeno razdoblje (kvartal), tada se
osnovna nagrada korigira koeficijentima prikazanim u tablici 28. ovisno od
postotka promjene.
Aneksom br. 1 Općih uvjeta dopunjena je osnovna tablica nagrade za kvartalnu
prodaju duhanskih proizvoda na način da je uvrštena nagrada i za prodaju u
kartonima do […] komada, uz naknadu od […] kn po kartonu, te je dodan razred za
prodaju od […]-[…] kartona, te razred od […] kartona na više.

*Tablica 27.*: Osnovna tablica nagrade za kvartalnu prodaju duhanskih proizvoda

![](dodatni/350867.GIF)

Izvor: Opći uvjeti za sklapanje Ugovora o pružanju posebnih
usluga te sudjelovanje u natječaju poduzetnika Ronhill d.o.o. od 23. lipnja
1999. godine, Aneks br. 1 Općih uvjeta za sklapanje Ugovora o pružanju posebnih
usluga te sudjelovanja u natječaju
Obrada: Agencija za zaštitu tržišnog natjecanja

Osnovna nagrada za kupca može doživjeti pomak na više ili na niže u zavisnosti
od odstupanja od ciljnog relativnog udjela prodaje duhanskih proizvoda.

*Tablica 28.:* Koeficijenti uspješnosti u odnosu na postignuće ciljnog udjela

![](dodatni/350868.GIF)

Izvor: Opći uvjeti za sklapanje Ugovora o pružanju posebnih
usluga te sudjelovanje u natječaju poduzetnika Ronhill d.o.o. od 23. lipnja
1999. godine
Obrada: Agencija za zaštitu tržišnog natjecanja

Poduzetnici mogu ostvariti pravo na nagradu ovisno o ciljnom udjelu, koji
pretvoren u kartone svrstava poduzetnika u određeni razred. Ukoliko poduzetnik
ostvari niži udjel u kvartalnom razdoblju od zadanog ciljnog udjela za to
razdoblje (kvartal) za više od [1-5] postotna boda, gubi pravo na osnovnu
nagradu bez obzira na količinu kupljenih kartona duhanskih proizvoda od
poduzetnika Ronhill d.o.o.
Na taj način, poduzetnici koji realno kupuju manju količinu kartona duhanskih
proizvoda, ali pri tome ostvare zadani ciljni udjel, ostvaruju pravo na osnovnu
nagradu, dok oni poduzetnici koji realno kupuju veću količinu kartona duhanskih
proizvoda, ali pri tome ne ostvare zadani ciljni udjel, ostvaruju pravo na
smanjenu osnovnu nagradu ili gube pravo na nju.
Za istu količinu kupljenih proizvoda dva poduzetnika-kupca poduzetnika Ronhill
d.o.o. dobivaju različitu nagradu, ovisno o tome nabavljaju li cigarete od
poduzetnika Ronhill d.o.o. u postotku koji je određen kao njihov ciljni udjel, a
koji predstavlja ciljni rabat.
Iz spomenutog sustava razvidno je da ciljni popusti koje dodjeljuje poduzetnik
Ronhill d.o.o. za učinak i posljedicu imaju zatvaranje mjerodavnog tržišta
tržišnim takmacima na raznim razinama distribucijskog lanca, a i učinak
diskriminacije kupaca trgovaca na veliko i trgovaca na malo jer rezultiraju
različitim cijenama za kupce koji kupuju iste količine proizvoda na koje se
popust odnosi.
Takvi popust popusti (ciljni rabati) imaju za svrhu vezivanje kupca i poticanje istog
na isključivu ili skoro isključivu suradnju s poduzetnikom koji uvodi takve
popuste. Kod ciljnih rabata niža je cijenavana smanjenjem kupnje od
tržišnih takmaca jer se pravo na rabat ostvaruje tek nakon što kupac u određenom
razdoblju, u konkretnom slučaju kvartalu, ostvari ciljni udjel. Stoga je
Agencija utvrdila da ciljni popusti, u konkretnom slučaju predstavljaju dio
strategije obrane visokog udjela na tržištu poduzetnika TD Rovinj i Ronhill
d.o.o.
 *11.b) Agencija je utvrdila da se malus u navedenim sporazumima ne zaračunava
radi neizvršenja ugovorne obveze, već radi neostvarenog ciljnog udjela u
određenom iznosu i u određenom razdoblju, a koji je unaprijed utvrđen od strane
poduzetnika Ronhill d.o.o., koji se nalazi u visoko vladajućem položaju na
mjerodavnom tržištu trgovine cigaretama na teritoriju Republike Hrvatske.*
Posljedica ovakvog postupanja je vezivanje kupaca, koji su motivirani
ostvarivanjem nagrade jer u protivnom gube vrijednost tromjesečnog rabata
stečenog temeljem kupnje duhanskih prerađevina od Ronhilla d.o.o. u tromjesečju
koji je prethodio smanjenju udjela.
U konkretnom slučaju riječ je praksi koja ima značajke prisile jer se ispunjenje
jedne obveze iz sporazuma uvjetuje prihvaćanjem od druge ugovorne strane obveze
da prihvati primanje ispunjenja druge nepovezane obveze
Vezani poslovi ograničavaju tržišno natjecanje ako ih sustavno primjenjuje
poduzetnik u vladajućem položaju na tržištu.
Naime, ugovaranjem obveze zadržavanja, pa čak i povećanja postojećeg udjela
kupnje duhanskih proizvoda te određivanjem dodatnih nagrada i naknada, odnosno
malusa u protivnom slučaju, dolazi do zatvaranja pristupa distributivnim
kanalima trgovine na malo i veliko za druge poduzetnike, potencijalne konkurente
na tržištu trgovine cigaretama. To osobito dolazi do izražaja ako se ima na umu
da je ovakav ugovor sklopio i primjerice poduzetnik Tisak d.d., vodeći
distributer cigaretama na teritoriju Republike Hrvatske, koji ima oko […]
vlastitih maloprodajnih mjesta, te koji je obvezan zadržati postojeću razinu
prodaje, a što pak u konačnici dovodi do kupnje neznatnih količina cigareta
izvan asortimana poduzetnika Ronhill d.o.o. Ovo zato što bi opadanje razine
kupnje cigareta iz asortimana spomenutog poduzetnika za posljedicu imalo obvezu
plaćanja malusa kao i mogućnost jednostranog raskida svih sklopljenih ugovora od
strane poduzetnika Ronhill d.o.o.
Stoga je Agencija utvrdila kako je u konkretnom slučaju riječ o zlouporabi
vladajućeg položaja sklapanjem zabranjenih sporazuma, u smislu odredbi članka
20. i članka 7. ZZTN, budući da poduzetnik Ronhill d.o.o., koji ima visoko
vladajući položaj na mjerodavnom tržištu, uvjetuje sklapanje navedenog sporazuma
prihvaćanjem uvjeta koji nemaju veze s njegovim predmetom. Riječ je o odredbama
sporazuma koje se odnose na obvezu zadržavanja, odnosno povećanja postojećeg
udjela kupnje duhanskih proizvoda od strane kupca koji djeluje na razini
veletrgovine (ovakav ugovor sklapali su i trgovci koji djeluju na razini
maloprodaje), te odredbama kojima se ugovara nagrada i naknada (bonus) i šteta (malus)
za slučaj nepoštivanja odredbi ovog ugovora, Općih uvjeta poslovanja, Aneksa br.
1 Općih uvjeta, Ugovora o sudjelovanju u natječaju, te Pravila za nagrađivanje
prilikom obavljanja posebnih usluga za izlaganje duhanskih proizvoda i isticanje
POP i POS materijala.
11.a. Nadalje, Agencija je, tijekom posebnog ispitnog postupka, analizirala i
Opće uvjete za sklapanje Ugovora o pružanju posebnih usluga te sudjelovanja u
natječaju od 6. studenog 2001. godine
S tim u svezi Agencija osobito naglašava činjenicu da su navedeni Opći uvjeti iz
2001. u bitnome, sadržajno istovjetni onima od 23. lipnja 1999. i Aneksu br. 1.
Općih uvjeta iz 1999., odnosno da na bitno jednak način narušavaju slobodno
tržišno natjecanje kao i ranije citirane odredbe Općih uvjeta od 23. lipnja
1999. i Aneksa br. 1. Općih uvjeta iz 1999. godine. Stoga ih je Agencija,
jednako kao i Opće uvjete od 23. lipnja 1999. i Aneks br. 1. Općih uvjeta iz
1999., u cijelosti ocijenila kao ograničavajuće, odnosno suprotnim odredbama
članka 7. stavka 1. točke 3. i 6. ZZTN.
Međutim, u navedenim Općim uvjetima iz 2001. postoje i »nove« odredbe, odnosno
odredbe koje se po prvi puta pojavljuju, a kojima je cilj dodatno sprječavanje i
narušavanje slobodnog tržišnog natjecanja na mjerodavnom tržištu trgovine
cigaretama na teritoriju Republike Hrvatske. Stoga je Agencija sljedeće odredbe
ocijenila ograničavajućim, odnosno suprotnim odredbama članka 7. stavka 1. točke
3. i 6. ZZTN:
aa) Članak 4.3., u dijelu koji glasi: »Županijski udjel prodaje definiran je
temeljem analize relativnih udjela prodaje cigareta na referentnim prodajnim
mjestima unutar pojedine županije na mjesečnoj osnovi.
Udjel prodaje Kupca definiran je temeljem analize prodaje Ronhilla pojedinačnom
kupcu na mjesečnoj osnovi.
Ciljni udio kupca za naredni kvartal za Kupce se, koji su u prethodnoj godini
poslovali na temelju Ugovora sklopljenog po ovim Općim uvjetima, definira kao
ostvareni udio u prodaji kupca u odgovarajućem kvartalu prethodne godine. U
slučaju da u tekućoj godini bude uočeno da udjel iz prethodne godine ne odgovara
realnim potrebama, udio Kupca će se odrediti korištenjem podataka o
odgovarajućem županijskom udjelu.
Ciljni udio Kupca za Kupce koji počevši od 2002. godine sklapaju ugovore
temeljem ovih Općih uvjeta, a u 2001. godini nisu imali sklopljen Ugovor
temeljem Općih uvjeta, ciljni udio utvrđuje se na temelju podataka o županijskom
udjelu prodaje i podataka koji se sporazumno utvrde s Kupcem.
Za Kupce koji posluju na područjima na kojima turistička sezona uzrokuje
značajne oscilacije u obim i asortimanu prodaje, Ronhill može odrediti ciljni
udjel primjeren procjeni stvarnih potreba.
Zemljovid Republike Hrvatske sa županijskom podjelom i tabelom relativnih udjela
prodaje po županijama za treći kvartal 2001. sastavni je dio ovih Općih uvjeta.
Ronhill će za naredna razdoblja sačinjavati županijski udjel prodaje i o tome će
pravovremeno obavijestiti Kupce.«
bb) Članak 8.4., u dijelu koji glasi: »Kupci ostvaruju pravo na nagradu i
naknadu troškova (bonus nagrada-naknada):
– za uspješno pružanje posebnih usluga i izvršavanje sklopljenih Ugovora u
visini od […] posto
– za uspješno pružanje posebnih usluga i izvršavanje sklopljenih Ugovora te
obradu prodajnih mjesta pri prodaji trgovcima na malo (ambulantna prodaja) u
visini od […] posto (odnosno kumulativno s prvom alinejom od […] posto) od
vrijednosti prometa ostvarenog u poslovanju duhanskih proizvoda.«
cc) Članak 8.4.1., u cijelosti, koji glasi: »Obračun pripadajuće naknade vršit
će se kvartalno – unatrag na osnovi dostavljenih i od strane Ronhilla
analiziranih podataka Kupca o kupnji i prodaji, uz pretpostavku da je Kupac u
potpunosti ispunio sve obveze sukladno odredbama Općih uvjeta i svih Ugovora
potpisanih s Ronhillom.
U slučaju nepotpunog ili djelomičnog ispunjavanja obveza Kupca Ronhill može,
temeljem vlastite ocjene, odobriti dio naknade za obračunski kvartal.
Tijekom obračunskog kvartala Kupac će zaračunavati naknade za predmetne usluge
mjesečno u vidu predračuna. Obveza plaćanja (temeljem ispunjenih uvjeta iz
stavka 1. ili 2. ovog članka po predračunima iskazanim tijekom obračunskog
kvartala dospijeva, u visini iznosa poreza na dodanu vrijednost iskazanog na
predračunu, u roku od 15 dana od dana primitka predračuna, dok preostali iznos
dospijeva u roku od 15 dana od dana primitka računa ispostavljenog temeljem
obračuna na naknade za pripadajući kvartal koji se odnosi na zadnji mjesec
obračunskog kvartala«.
dd) Članak 8.4.2., u cijelosti, koji glasi: »Ronhill može temeljem vlastite
ocjene, po isteku godine, nagraditi Kupce koji su u realizaciji ciljeva
zacrtanih Općim uvjetima i Ugovorima porima postigli značajnije uspjehe u protekloj
poslovnoj godini.
Nagrada – naknada može iznositi najviše u vrijednosti do […] posto od prometa
kojeg Kupac ostvari prodajom duhanskih proizveljem ovih Općih uvjeta u
protekloj godini.
Pravo na nagradu – naknadu iz ovog članka mogu ostvariti Kupci koji su u sva
četiri kvartala prethodne godine:
– ostvarili pozitivnu naknadu
– ostvarili uspjeh u razvijanju poslovnih odnosa sa svojim kupcima u duhu odnosa
koji su zacrtani kao ciljevi Općih uvjeta i Ugovora sklopljenih s Ronhillom
Za ocjenu uspješnosti u razvijanju poslovnih odnosa s Kupcem posebno će se
cijeniti međusobni poslovni odnos Kupca i njegovih kupaca.«
ee) Članak 11.3.c, koji glasi: »Ukoliko kod Kupca u obračunskom kvartalu
(tromjesečju) dođe do smanjenja udjela duhanskih prerađevina kupljenih od
Ronhilla u ukupnoj prodaji duhanskih prerađevina Kupca, u odnosu na razdoblje od
I do IX mjeseca 2001. godine, šteta-malus koji nadoknađuje Kupac Ronhillu
jednaka je vrijednosti tromjesečnog rabata stečenog od strane Kupca temeljem
kupnje duhanskih prerađevina od Ronhilla u tromjesečju koji je prethodio
smanjenju udjela.«
Naime, Agencija je svoju ocjenu o ograničavajućim učincima citiranih odredbi,
osobito utemeljila na sljedećim činjenicama:
Poduzetnik Ronhill d.o.o. svojim kupcima i nadalje određuje obvezu održavanja
ciljnog udjela, odnosno točno određenog postot­ka od ukupne količine duhanskih
proizvoda koje navedeni poduzetnik plasira na području određene županije. Isto
se odnosi i na obvezu održavanja zatečenog udjela
Za razliku od Općih uvjeta od 23. lipnja 1999. i Aneksa br. 1. Općih uvjeta iz
1999. poduzetnik Ronhill d.o.o. dodatno pooštrava uvjete za definiranje visine
ciljnog udjela kupaca budući da ih sa kvartalnog načina obračuna mijenja u
mjesečni. Na taj način poduzetnik Ronhill d.o.o. uvodi još restriktivniji oblik
kontrole nad ostvarivanjem visoko postavljenih ciljnih udjela od strane njegovih
kupaca.
Općim uvjetima iz 2001. poduzetnik Ronhill d.o.o. nastavlja s bonus/malus
sustavom, odnosno sustavom financijskog nagrađivanja i motiviranja te
kažnjavanja svojih kupaca, pored sustava osnovnog nagrađivanja. Naime, pravo na
bonus nagradu – naknadu kupci stječu ukoliko u zadanom kvartalu ostvare ciljni
udjel, te ukoliko uredno izvrše i ostale obveze koje su predmet Općih uvjeta iz
2001.
Kupci koji se pretežito bave trgovinom duhanskih proizvoda na veliko ostvaruju
pravo na nagradu i naknadu troškova:
– za uspješno pružanje posebnih usluga i izvršavanje sklopljenih Ugovora u
visini od […] posto
– za uspješno pružanje posebnih usluga i izvršavanje sklopljenih Ugovora te
obradu prodajnih mjesta pri prodaji trgovcima na malo (ambulantna prodaja) u
visini od […] posto od vrijednosti prometa ostvarenog u poslovanju duhanskim
proizvodima
Obračun bonus nagrade – naknade vrši se kvartalno.
Pravo na bonus nagradu – naknadu stječu kupci koji su u sva četiri razdoblja
(kvartala) prethodne godine osvarili pozitivnu naknadu, odnosno nije im
obračunat malus niti u jednom razdoblju (kvartalu) prethodne godine.
Ronhill d.o.o. može temeljem vlastite ocjene, po isteku godine, nagraditi kupce
koji su u realizaciji ciljeva zacrtanih Općim uvjetima i Ugovorima postigli
značajnije uspjehe u protekloj godini. Nagrada-naknada može iznositi najviše u
vrijednosti do […] posto od prometa kojeg kupac ostvari prodajom duhanskih
proizvoda.
Kupci koji se pretežito bave trgovinom duhanskih proizvoda na malo ostvaruju
pravo na nagradu i naknadu troškova u visini od […] posto od vrijednosti prometa
ostvarenog u poslovanju duhanskim proizvodima.
S druge strane, naknada štete – negativna nagrada (malus), odnosno umanjenje
bonus naknade – nagrade obračunava se na sljedeći način:
a) Ukoliko kupac ostvari pad ciljnog udjela u prodaji duhanskih proizvoda:
– u visini od […] posto do […] posto – dodatna nagrada umanjuje se sa […] posto
na […] posto
– u visini od […] posto do […] posto – dodatna nagrada umanjuje se sa […] na […]
posto
– u visini više od […] posto dodatna nagrada umanjuje se sa […] posto na […]
posto
b) Kupac koji obrađuje prodajna mjesta (ambulatna prodaja), a ostvari pad
ciljnog udjela u prodaji duhanskih proizvoda:
– u visini od […] posto do […] posto – dodatna nagrada umanjuje se sa […] posto
na […] posto
– u visini od […] do […] posto – dodatna nagrada umanjuje se sa […] posto na […]
posto
– u visini za više od […] posto dodatna nagrada umanjuje se sa […] posto na […]
posto
Malus – šteta kupcu trgovcu na malo obračunava se na sljedeći način:
a) Ukoliko kupac ostvari pad ciljnog udjela u prodaji duhanskih proizvoda:
– u visini od […] posto do […] posto – dodatna nagrada umanjuje se sa […] posto
na […] posto
– u visini od […] posto do […] posto – dodatna nagrada umanjuje se sa […] na […]
posto
– u visini više od […] posto dodatna nagrada umanjuje se sa […] posto na […]
posto
Ukoliko u obračunskom razdoblju (kvartalu) dođe do smanjenja udjela duhanskih
prerađevina kupljenih od poduzetnika Ronhill d.o.o. u ukupnoj prodaji duhanskih
prerađevina kupca, u odnosu na razdoblje od siječnja do rujna 2001. godine,
kupac je dužan nadoknaditi štetu – malus poduzetniku Ronhill d.o.o. u
vrijednosti kvartalnog rabata stečenog u razdoblju (kvartalu) koji je prethodio
smanjenju udjela.
Dakle, kontrolno razdoblje ostvarenja udjela kupaca u kupovini duhanskih
prerađevina poduzetnika Ronhill d.o.o. obuhvaća razdoblje od dvije trećine
tekuće godine, odnosno kupac koji tijekom tog, izuzetno dugačkog kontrolnog
razdoblja kontinuirano ne ostvaruje zadani ciljni udio financijski će se
kazniti.
Ukoliko u obračunskom razdoblju (kvartalu) dođe do smanjenja udjela duhanskih
prerađevina poduzetnika Ronhill d.o.o. za više od [1 – 5] posto u ukupnoj
prodaji duhanskih prerađevina kupca u odnosu na ciljni udjel, kupac je dužan
nadoknaditi štetu – malus poduzetniku Ronhill d.o.o. u vrijednosti odobrene
bonus nagrade – naknade stečene u kvartalu koji je prethodio kvartalu za koji je
utvrđena šteta – malus.
11.b. Analizom Općih uvjeta prodaje duhanskih prerađevina od 26. svibnja 2003.
godine Agencija je utvrdila da isti sadrže odredbe koje, kao i odredbe Općih
uvjeta od 23. lipnja 1999. i Aneksa br. 1. Općih uvjeta iz 1999. godine.,
narušavaju i sprječavaju slobodno tržišno natjecanje na mjerodavnom tržištu
trgovine cigaretama na teritoriju Republike Hrvatske.
Stoga je i ove Opće uvjete iz 2003. Agencija, jednako kao i Opće uvjete od 23.
lipnja 1999. i Aneksa br. 1. Općih uvjeta iz 1999., u cijelosti ocijenila kao
ograničavajuće, odnosno suprotnim odredbama članka 7. stavka 1. točke 3. i 6.
ZZTN.
Naime, prema Općim uvjetima od 26. svibnja 2003. godine kupac prilikom sklapanja
Ugovora o prodaji duhanskih prerađevina mora, između ostaloga, ostvariti i
minimalni obujam kupovine, koji sada iznosi [5 – 10] kartona duhanskih
prerađevina po pojedinoj narudžbi.
To, u odnosu na Ugovore o prodaji duhanskih prerađevina koje je poduzetnik
Ronhill d.o.o. sklapao sa svakim pojedinačnim kupcem tijekom 1999. godine,
predstavlja dvostruko povećanje postavljenog minimalnog obujma kupnje za svakog
kupca. Naime, predmetnim ugovorima o prodaji duhanskih prerađevina iz 1999.
godine minimalni obujam kupovine prilikom sklapanja ugovora je iznosio [1 –
5]kartona duhanskih prerađevina po pojedinoj narudžbi.
Nadalje, Općim uvjetima prodaje duhanskih prerađevina iz 2003., dosadašnji se
jedinstven rabat od [10 – 15] posto, kojim se svakom kupcu umanjivala cijena
prilikom svake kupnje, razdjeljuje na dva dijela kod trgovaca na malo, a kod
trgovaca na veliko na tri dijela. Rabat od [5 – 10] posto se odobrava odmah, a
preostali rabat ukoliko se steknu uvjeti za njegovo odobrenje u roku od 30 dana.
Člankom 11. Općih uvjeta iz 2003. godine poduzetnik Ronhill d.o.o., pored
jedinstvenog rabata od [5-10] po-10] posto koji se odobrava odmah svakom kupcu,
utvrđuje i način zaračunavanja naknade-nagrade za rad i unaprjeđenje prodaje
kupcima u visini do [1 – 5] posto, i to za promet koji ostvare na vm
prodajnom mjestu (za trgovinu duhanskih prerađevina na malo) uz ispunjenje
posebnog uvjeta, a to je sklapanje s Ronhillom d.o.o. Ugovora o pružanju
posebnih usluga te sudjelovanja u natječaju sukladno važećim Općim uvjetima.
Za trgovinu duhanskih prerađevina na veliko na sličan način utvrđuju se
naknade-nagrade za rad i unaprjeđenje prodaje, no uz uvjet sklapanja s Ronhillom
d.o.o. Ugovora o pružanju posebnih usluga te sudjelovanja u natječaju sukladno
važećim Općim uvjetima za sklapanje Ugovora o pružanju posebnih usluga. Iz tih
rabata, koji se isplaćuju kao naknada za rad, razvidno je kako je poduzetnik
Ronhill d.o.o. orijentiran na prodaju trgovcima na veliko i stimuliranje istih
na ambulantnu prodaju, kroz koju povećava dostupnost cigareta u većem broju
maloprodajnih objekata.
Članak 17. Općih uvjeta iz 2003. godine predviđa i ispunjenje dodatnih posebnih
uvjeta za kupce na veliko cigareta tog poduzetnika, a koji se odnose na način
prodaje. Naime, sukladno navedenom članku prodaja se treba obavljati tako da se
minimalno [75 – 80] posto ukupnog prometa obavlja prodajom duhanskih prerađevina
na veliko što utvrđuju predstavnici Ronhilla d.o.o. uz dostavu obavijesti o
duhanskim prozvodima i prodajnim mjestima sukladno Općim uvjetima iz 1999.
godine.
Analizirane odredbe navedenih Općih uvjeta upućuju na diskriminacije u cijenama
u obliku popusta vjernosti vezivanjem kupaca uz poduzetnika u vladajućem
položaju s ciljem sprječavanja tržišnim takmacima pristupa mjerodavnom tržištu.
Naime, uvidom u dostavljenu dokumentaciju Agencija je utvrdila postojanje obveze
kupaca duhanskih prerađevina da prihvate obvezu sklapanja Ugovora o pružanju
posebnih usluga kako bi ostvarili pravo na naknadu za rad i unapređenje prodaje.
Uz popust lojalnosti odredbe Općih uvjeta upućuju i na primjenu ciljnog popusta,
uslijed kojeg se nagrada-bonus kupcima ostvaruje tek nakon prodane određene
količine, uz naplatu malusa-kazne u slučaju neostvarivanja ciljnog udjela
utvrđenog od strane poduzetnika Ronhill d.o.o.
Sporazumi i uvjeti poslovanja koji su predstavljeni i sklapani s kupcima, od
strane poduzetnika Ronhill d.o.o. predstavljaju stratešku ulaznu barijeru, jer
onemogućavaju pristup tržišnih takmaca kanalima prodaje. Njima se postojeći
poduzetnici na tržištu brane od ulaska »pridošlica«, tržišnih takmaca, koji na
tržište donose nove proizvode, želju za ostvarenjem tržišnog udjela i povećanje
izbora za potrošače, što na drugoj strani smanjuje ukupnu profitabilnosti
mjerodavnog tržišta.
Slijedom navedenog, Agencija je utvrdila da su navedene odred­be Općih uvjeta za
sklapanje Ugovora o pružanju posebnih usluga te sudjelovanja u natječaju iz
1999. godine, Aneksa br. 1. Općih uvjeta, Općih uvjeta za sklapanje Ugovora o
pružanju posebnih usluga te sudjelovanja u natječaju iz 2001. godine, te Općih
uvjeta prodaje duhanskih prerađevina iz 2003. godine, kao i odredbe tipskih
Ugovora o pružanju posebnih usluga te sudjelovanja u natječaju i Ugovora o
posredovanju u prodaji duhanskim prerađevinama, suprotne odrebama članka 7. i
20. ZZTN, jer iste omogućavaju da poduzetnik u visoko vladajućem položaju
postavlja ograničenja za pristup drugih poduzetnika na mjerodavno tržište
trgovine cigaretama na teritoriju Republike Hrvatske i u isto vrijeme uvjetuje
poslovanje na način da kupce vezuje uz sebe.

**12. Temeljem detaljno provedene ekonomske i pravne analize u ovom predmetu,
Vijeće za zaštitu tržišnog natjecanja (dalje: Vijeće) je,** sukladno ovlastima iz
članka 34. i članka 35. stavak 1. točke 2. ZZTN iz 2003., na 74. sjednici,
održanoj 28. prosinca 2006., ocijenilo da je, u konkretnom slučaju, nesporno
dokazano da su poduzetnici TD Rovinj d.d. i s njime povezani poduzetnik Ronhill
d.o.o., temeljem Općih uvjeta za sklapanje Ugovora o pružanju posebnih usluga te
sudjelovanja u natječaju, od 23. lipnja 1999.; Aneksa br.1. Općih uvjeta za
sklapanje Ugovora o pružanju posebnih usluga te sudjelovanja u natječaju, od 25.
studenoga 1999.; Općih uvjeta za sklapanje Ugovora o pružanju posebnih usluga te
sudjelovanja u natječaju, od 6. studenoga 2001. i Općih uvjeta prodaje duhanskih
prerađevina, od 26. svibnja 2003., te sklapanjem Ugovora o posredovanju u
prodaji duhanskih prerađevina i Ugovora o pružanju posebnih usluga te
sudjelovanja u natječaju, s različitim poduzetnicima sa sjedištem u Republici
Hrvatskoj, u razdoblju od 23. lipnja 1999. do 1. listopada 2003., spriječili i
ograničili slobodno tržišno natjecanje zlouporabom vladajućeg položaja na
mjerodavnom tržištu trgovine cigaretama na teritoriju Republike Hrvatske
sklapanjem zabranjenog sporazuma, čime su ostvarili biće djela iz članka 7.
stavak 1. točka 3. i 6. te članka 20. točke 3., 4., 8. i 9. ZZTN. Stoga su
sporazumi i to:
a) Opći uvjeti za sklapanje Ugovora o pružanju posebnih usluga te sudjelovanja u
natječaju, od 23. lipnja 1999.,
b) Aneks br. 1. Općih uvjeta za sklapanje Ugovora o pružanju posebnih usluga te
sudjelovanja u natječaju, od 25. studenoga 1999.,
c) Opći uvjeti za sklapanje Ugovora o pružanju posebnih usluga te sudjelovanja u
natječaju, od 6. studenoga 2001.,
d) Opći uvjeti prodaje duhanskih prerađevina, od 16. svibnja 2003., u
suprotnosti s odredbama ZZTN, te stoga, ex lege, u cijelosti ništavi, u smislu
članka 7. stavka 2. ZZTN.
Vijeće je, također, slijedom navedenoga, ništavim, ex lege, u smislu članka 7.
stavka 2. ZZTN, ocijenilo pojedine odredbe:
a) Ugovora o pružanju posebnih usluga te sudjelovanja u natječaju, te
b) Ugovora o posredovanju u prodaji duhanskih prerađevina (trgovci na
veliko/trgovci na malo).
Ovakvu odluku Vijeće osobito temelji na sljedećim, tijekom ovog upravnog
postupka, utvrđenim činjenicama:
Poduzetnik Ronhill d.o.o., sa više od 95 posto udjela na mjerodavnom tržištu
trgovine cigaretama na teritoriju Republike Hrvatske, u svakoj od analiziranih
godina, počev od 1999. godine, kada su doneseni Opći uvjeti za sklapanje Ugovora
o pružanju posebnih usluga te sudjelovanja u natječaju, pa do 1. listopada
2003., ostvaruje visoko vladajući položaj.
Poduzetnik Ronhill d.o.o. može se okarakterizirati kao tržišni pionir, budući da
ostvaruje izrazito visoki udjel na mjerodavnom tržištu, što je svakako
neraskidivo povezano s prednosti imena marke cigareta koje distribuira na
teritoriju Republike Hrvatske i njegove tradicije, što je važno kod proizvoda
kao što su cigarete, kod kojih je lojalnost krajnjih potrošača određenoj marki
proizvoda velika.
Naime, najprodavanija marka cigareta na mjerodavnom tržištu, odnosno marka koja
uživa najveću lojalnost potrošača je cigareta rob­ne marke Ronhill i to tijekom
svih pet analiziranih godina. Unutar navedene robne marke cigarete Ronhill
razvijene su dodatne varijante tog proizvoda, a najprodavanija među njima je
cigareta pod imenom Ronhill lights.
Osim toga, izuzetno važno je naglasiti da je poduzetnik Ronhill d.o.o., u
navedenom razdoblju, distribuirao i cigaretu zaštitnog znaka Marlboro, koja je
najprodavanija cigareta na svijetu. Naime, TD Rovinj je imao licencu za
proizvodnju iste na teritoriju Republike Hrvatske, a udjel cigarete Marlboro u
ukupnoj prodaji cigareta poduzetnika Ronhill d.o.o. iznosio je oko [5 – 15]
posto.
Prije donošenja Općih uvjeta za sklapanje Ugovora o pružanju posebnih usluga te
sudjelovanja u natječaju, od 23. lipnja 1999., poduzetnik Ronhill d.o.o je
poslovao sa svojim kupcima temeljem Ugovora o prodaji duhanskih prerađevina. U
navedenim ugovorima je poduzetnik Ronhill d.o.o. obvezivao kuce na minimalnu
količinu prodaje duhanskih prerađevina iz njegovog asortimana, koja je iznosila
[1 – 5] kartona. Nadalje, za prodaju svih vrsta njegovih proizvoda navedeni je
poduzetnik svojim kupcima upcima odobravao jedinstveni rabat u visini od [10 – 15]
posto. Osnovica za obračun navedenog rabata bila je maloprodajna cijena
duhanskih prerađevina.
Međutim, potom je poduzetnik Ronhil. 23. lipnja 1999., po prvi puta,
donio predmetne Opće uvjete, koji su bili temelj za sklapanje Ugovora o
posredovanju u prodaji i Ugovora o pružanju posebnih usluga te sudjelovanja u
natječaju što se dogodilo upravo u trenutku, a na to ukazuju konkretni podaci i
okolnosti, kada je na tržište proizvodnje ulazio tržišni takmac, odnosno
poduzetnik TD Zadar.
Stoga je, kako je nesporno dokazano tijekom ovog upravnog postupka, TD Rovinj
ali i s njime povezani poduzetnik Ronhill d.o.o., svojim postupanjem, nastojao
proširiti svoj monopolistički, odnosno visoko vladajući položaj na tržištu
proizvodnje duhanskih prerađevina i tržišta primarne prerade duhana, na druga
tržišta, osobito na tržište trgovine cigaretama, te tržište promocije i
oglašavanja navedenih proizvoda na teritoriju Republike Hrvatske. Rečeno
proizlazi iz same činjenice da je, nakon provedbe koncentracije poduzetnika TD
Rovinj i TD Zagreb, od 6. listopada 1998. godine (sukladno rješenju Agencije pod
poslovnim brojem klase: UP/I 030-02/98-01/42; urbroj: 580-02/98-26, »Narodne
novine«, broj 155/98), poduzetnik TD Rovinj stekao vladajući položaj na tržištu
proizvodnje duhanskih prerađevina na teritoriju Republike Hrvatske.
Također, nakon donošenja rješenja Agencije o koncentraciji poduzetnika GIU
»Hrvatski duhani«, od 4. lipnja 1999. godine (klasa: UP/I 030-02/99-01/64,
urbroj: 580-02/98-3, »Narodne novine«, broj 88/99)., su se poduzetnici
Duhanprodukt i Viržinija, zajedno s poduzetnikom Rovita d.o.o., koji se od
ranije nalazi u sustavu TD Rovinj, spojili i djeluju u sklopu GIU »Hrvatski
duhani«. Dakle, preuzimanje većinskog udjela u temeljnom kapitalu poduzetnika
Duhanprodukt i Viržinija, te njihovo spajanje s poduzetnikom Rovita i provođenje
koncentracije GIU »Hrvatski duhani«, dovelo je do jačanja postojećeg vladajućeg
položaja TD Rovinj na mjerodavnom tržištu primarne prerade duhana.
Slijedom navedenog, logičan je zaključak Agencije o tome da je svrha donošenja
spomenutih Općih uvjeta i Aneksa br. 1. Općih uvjeta, od strane poduzetnika
Ronhill d.o.o., kao pravnog temelja za sklapanje Ugovora o pružanju posebnih
usluga te sudjelovanja u natječaju s trgovcima na veliko i trgovcima na malo,
bila upravo ograničiti pristup mjerodavnom tržištu trgovine cigaretama tržišnom
takmacu, poduzetniku TD Zadar, i to na način da se, ugovaranjem izuzetno visokog
ciljnog udjela kupnje, koji se kreće u rasponu od 75 posto na više, te
istovremenim ugovoranjem nagrada/bonusa za slučaj ispunjenja ciljnog udjela i
kazne/malusa u iznosu tromjesečnog rabata, za slučaj neispunjenja utvrđenog
ciljnog udjela, trgovci na veliko i trgovci na malo vežu uz poduzetnika Ronhill
d.o.o. kao glavnog i neizbježnog dobavljača cigareta.
Na taj se način, te kroz poznati i široko rasprostranjeni asortiman proizvoda i
njihovu visoku zastupljenost na ograničenom mjestu na polici prodajnog mjesta,
odnosno kroz promidžbu i proizvodnu diferencijaciju, troškovne prednosti, te
ciljne popuste, ali i ugovorne maluse, pored postojećih zakonskih, stvaraju
dodatne, jake ulazne prepreke za sve tržišne takmace. Pri tome je potrebno
naglasiti činjenicu da poduzetnik Ronhill d.o.o., putem razgranate mreže
trgovaca na malo koje opskrbljuje cigaretama iz svojeg asortimana ili izravno
ili putem trgovaca na veliko, pokriva maloprodajne objekte na cjelokupnom
teritoriju Republike Hrvatske.
Uvidom u sadržaj Općih uvjeta iz 1999. i Aneks br. 1. Općih uvjeta iz 1999.
godine, te Ugovor o pružanju posebnih usluga te sudjelovanja u natječaju i
Ugovor o posredovanju u prodaji duhanskih prerađevina, proizlazi da se kupcima
koji se bave trgovinom na malo i trgovinom na veliko duhanskim proizvodima, s
obzirom na ostvareni promet duhanskim proizvodima u kartonima, obračunava
osnovna nagrada.
Pravo na nagradu kupci stječu ukoliko u zadanom razdoblju (kvartalu) ostvare
ciljni udjel.
Ciljni udjel određen je u postotku i definiran je kao srednja vrijednost između
županijskog udjela prodaje i udjela prodaje kupca, vodeći računa o području
županije koju kupac snabdijeva. Ukoliko kupac u određenom razdoblju (kvartalu)
ostvari manji ili veći udjel od onog koji mu je određen kao ciljni udjel za
određeno razdoblje (kvartal), tada se osnovna nagrada korigira koeficijentima
ovisno od postotka promjene.
Osnovna nagrada za kupca mijenja se na više ili na niže, sve ovisno o odstupanju
kupca od utvrđenog ciljnog relativnog udjela prodaje duhanskih proizvoda.
Ukoliko poduzetnik ostvari niži udjel u obračunskom (kvartalnom) razdoblju od
zadanog mu ciljnog udjela za više od [1 – 5] postotna boda, on gubi pravo na
osnovnu nagradu bez obzira na količinu kupljenih kartona duhanskih proizvoda od
poduzetnika Ronhill d.o.o.
Na taj način, utvrđeno je da, za istu količinu kupljenih proiz­voda, dva
poduzetnika-kupca ostvaruju pravo na različitu nagradu, ovisno o tome nabavljaju
li cigarete od poduzetnika Ronhill d.o.o. u postotku koji im je određen kao
ciljni udjel.
Stoga je utvrđeno da se na taj način, u konkretnom slučaju, kazna/malus ne
zaračunava radi neizvršenja ugovorne obveze, već radi neostvarenog ciljnog
udjela kupca u određenom iznosu i u određenom razdoblju, unaprijed utvrđenog od
strane poduzetnika Ronhill d.o.o., koji je u visoko vladajućem položaju na
mjerodavnom tržištu. Posljedica ovakvog postupanja je vezivanje kupaca, budući
su oni, uslijed opisanog načina zaračunavanja kazne/malusa, motivirani
ostvarivanjem nagrade, jer u protivnom gube vrijednost tromjesečnog rabata
stečenog temeljem ostvarene kupnje duhanskih prerađevina od poduzetnika Ronhill
d.o.o., u tromjesečju koje je prethodilo smanjenju njihovog udjela u kupnji.
Naime, ugovaranje obveze zadržavanja, pa čak i povećanja postojećeg udjela
kupnje duhanskih proizvoda, te određivanje dodatnih nagrada i naknada, odnosno
malusa u protivnom, dovodi do zatvaranja pristupa distributivnim kanalima
trgovine na malo i veliko za druge poduzetnike, potencijalne konkurente na
tržištu trgovine cigaretama. To osobito dokazuje i činjenica da je ovakav ugovor
sklopio i primjerice, poduzetnik Tisak d.d., koji je vodeći distributer
cigaretama na teritoriju Republike Hrvatske i koji ima oko […] vlastitih
maloprodajnih mjesta. I taj je poduzetnik obvezan, temeljem navedenih ugovora,
zadržati postojeću razinu prodaje, a što u konačnici, dokazano je u predmetnom
upravnom postupku, dovelo do kupnje neznatnih količina cigareta drugih
poduzetnika, konkurenata poduzetnika Ronhill d.o.o.
Spomenuto iz razloga što bi smanjenje kupnje cigareta iz asortimana poduzetnika
Ronhill d.o.o. za kupce imalo za posljedicu obvezu plaćanja kazne/malusa, kao i
mogućnost jednostranog raskida svih sklopljenih ugovora od strane poduzetnika
Ronhill d.o.o.
Sve navedeno ukazuje da je poduzetnik Ronhill d.o.o. za poduzetnike koji djeluju
na mjerodavnom tržištu trgovine cigaretama bio neizbježni trgovački partner.
Rečeno dodatno iz razloga što su, primjerice, trgovci na malo, kako bi bili
prihvaćeni od strane krajnjih kupaca, odnosno potrošača, morali imati u svojem
prodajnom asortimanu cigarete TD Rovinj i TD Zagreb,
Temeljem takvog položaja na mjerodavnom tržištu poduzetnik TD Rovinj i s njime
povezani poduzetnik Ronhill d.o.o. imali su mogućnost uvjetovati trgovcima na
malo i trgovcima na veliko prihvaćanje Općih uvjeta kao temelja za sklapanje
Ugovora o pružanju posebnih usluga te sudjelovanja u natječaju, odnosno Ugovor o
posredovanju u prodaji.
Naime, u potpunosti je razumljiva činjenica da trgovci na veliko i trgovci na
malo žele poslovati s TD Rovinj, jedinim proizvođačem cigareta na području
Republike Hrvatske, odnosno s njime povezanim poduzetnikom Ronhill d.o.o. Ovo
zato što između njih samih (trgovaca na veliko, odnosno trgovaca na maa na malo)
postoji slobodno tržišno natjecanje, pa će, stoga ako samo jedan prihvati Opće
uvjete navedenog poduzetnika biti poželjno da svi ostali iste prihvate, jer će
samo na taj način moćriti osnovne i dodatne nagrade, odnosno neće
kupovati duhanske proizvode i prerađevine po znatno višoj cijeni, odnosno po
bitno nepovoljnijim uvjetima, što će umanjiti njihovu konkurentnost u odnosu na
druge tržišne takmace.
Također, donošenjem Općih uvjeta za sklapanje Ugovora o pružanju posebnih usluga
te sudjelovanja u natječaju od 6. studenoga 2001. godine poduzetnik Ronhill
d.o.o. svojim kupcima i nadalje određuje obvezu održavanja visokog ciljnog
udjela, odnosno obvezu održavanja zatečenog udjela.
Za razliku od Općih uvjeta od 23. lipnja 1999. i Aneksa br. 1. Općih uvjeta iz
1999. poduzetnik Ronhill d.o.o. dodatno pooštrava uvjete za definiranje visine
ciljnog udjela kupaca budući da ih sa kvartalnog načina obračuna mijenja u
mjesečni. Na taj način poduzetnik Ronhill d.o.o. uvodi još restriktivniji oblik
kontrole nad ostvarivanjem visoko postavljenih ciljnih udjela od strane njegovih
kupaca.
Općim uvjetima iz 2001. poduzetnik Ronhill d.o.o. nastavlja s bonus/malus
sustavom, odnosno sustavom financijskog nagrađivanja i motiviranja te
kažnjavanja svojih kupaca, pored sustava osnovnog nagrađivanja. Naime, pravo na
bonus nagradu – naknadu kupci stječu ukoliko u zadanom razdoblju (kvartalu)
ostvare ciljni udjel, te ukoliko uredno izvrše i ostale usluge koje su predmet
Općih uvjeta iz 2001.
Međutim, dodatno pooštravnje sustava predstavlja i činjenica da, ukoliko u
obračunskom razdoblju (kvartalu) dođe do smanjenja udjela duhanskih prerađevina
kupljenih od poduzetnika Ronhill d.o.o. u ukupnoj prodaji duhanskih prerađevina
kupca u odnosu na razdoblje od siječnja do rujna 2001. godine, kupac je dužan
nadoknaditi štetu – malus poduzetniku Ronhill d.o.o. u vrijednosti kvartalnog
rabata stečenog u razdoblju (kvartalu) koji je prethodio smanjenju udjela.
Dakle, kontrolno razdoblje ostvarenja udjela kupaca u kupovini duhanskih
prerađevina poduzetnika Ronhill d.o.o. obuhvaća razdoblje od dvije trećine
tekuće godine, odnosno kupac koji tijekom tog, izuzetno dugačkog kontrolnog
razdoblja kontinuirano ne ostvaruje zadani ciljni udio financijski će se
kazniti.
Opći uvjeti prodaje duhanskih prerađevina od 26. svibnja 2003. godine također
sadrže odredbe ograničavajućeg karaktera, odnosno odredbe koje imaju za cilj
sprječavanje i ograničavanje tržišnog natjecanja na mjerodavnom tržištu trgovine
cigaretama na teritoriju Republike Hrvatske uz, ponovno, dodatno pooštravanje
pojedinih uvjeta.
Općim uvjetima prodaje duhanskih prerađevina iz 2003., dosadašnji se jedinstveni
rabat od [10 – 15] posto, kojim se svakom kupcu umanjivala cijena prilikom svake
kupnje, razdjeljuje na dva dijela kod trgovaca na malo, a kod trgovaca na veliko
na tri dijela.
Rabat od [5 – 10] posto odobrava se odmah, a preostali rabat u visini do [1 – 5]
posto, odobrava se kao naknada-nagrada za rad i unaprjeđenje prodaje kupcima,
ukoliko se steknu uvjeti za njegovo odobrenje i uz ispunjenje posebnog uvjeta, a
to je sklapanje s Ronhillom d.o.o. Ugovora o pružanju posebnih usluga te
sudjelovanja u natječaju, sukladno važećim Općim uvjetima.
Za trgovinu duhanskih prerađevina na veliko na sličan način utvrđuju se naknade
– nagrade za rad i unaprjeđenje prodaje, no, ponovno, uz uvjet sklapanja s
Ronhillom d.o.o. Ugovora o pružanju posebnih usluga te sudjelovanja u natječaju
sukladno važećim Općim uvjetima za sklapanje Ugovora o pružanju posebnih usluga.
Dodatno, navedenim Općim uvjetima prodaje duhanskih prerađevina iz 2003.,
pooštrava se obveza ostvarenja minimalnog obujma kupovine duhanskih prerađevina
poduzetnika Ronhill d.o.o. od strane njegovih kupaca prilikom sklapanja ugovora
o prodaji duhanskih prerađevina. Naime, navedeni kriterij je prema uvjetima iz
Općih uvjeta iz 2003. dvostruko povećan, i to sa prijašnjih [1-5] kartona
utvrđenih u svakom pojedinačnom ugovoru o prodaji koji je poduzetnik Ronhill
d.o.o., sklapao s kupcem duhanskih prerađevina, na [5-10] kartona.
Također, posebnost cigareta kao proizvoda je u tome što se iste ne mogu
promovirati na način koji je uobičajen za robu široke potrošnje. Zakonom je
zabranjeno oglašavanje putem medija, te maloprodajna mjesta, odnosno police na
kojima su cigarete smještene, predstavljaju jedini medij oglašavanja za njihove
proizvođače, odnosno distributere.
Iz tog razloga poduzetnik Ronhill d.o.o., odredbama analiziranih sporazuma, veže
kupce svojih proizvoda na način da uvjetuje zastupljenost proizvoda poduzetnika
Ronhill d.o.o. na njihovim prodajnim policama koja mora biti jednaka ili veća od
zadanog im ciljnog udjela, koji se kreće u rasponu od visokih 75 posto na više.
Time se prostor za marke cigareta njegovih tržišnih takmaca smanjuje, što dovodi
do smanjenja vidljivosti istih, odnosno do njihove marginalizacije.
Iz navedenog razumno je za zaključiti kako marke cigareta predstavljene na
hrvatskom tržištu prije primjene Zakona o ograničavanju uporabe duhanskih
proizvoda, odnosno prije 1999. godine, ostvaruju značajnu prednost u odnosu na
marke, koje su stavljene u promet nakon početka primjene tog zakona.
Najprodavanije marke cigareta poduzetnika Ronhill d.o.o. afirmirane su na
tržištu prije donošenja Zakona o ograničavanju uporabe duhanskih proizvoda.
Poduzetnik Adris grupa d.d. (prije: TD Rovinj d.d.) i s njime povezani
poduzetnici imaju zakonsko pravo svojim kupcima odobravati količinske popuste.
Međutim, ti popusti moraju biti transparentno određeni i primjenjivi na sve
poduzetnike, a ne javljati se kao posljedica bilo izravnog ili neizravnog
obvezivanja od strane dobavljača, kao što je postupao poduzetnik Ronhill d.o.o.
u razdoblju od 23. lipnja 1999. do 1. listopada 2003., financijski motivirajući
odnosno kažnjavajući svoje kupce zbog njihovog neispunjenja unaprijed utvrđenih
ciljnih udjela.
Istodobno, potrebno je naglasiti kako je kupcima na tržištu trgovine cigaretama
dopušteno svoje ukupne potrebe ostvarivati od samo jednog dobavljača, primjerice
poduzetnika TDR d.o.o., koji je nakon reorganizacije unutar Adris grupe d.d., od
2003. godine, preuzeo djelatnost poduzetnika Ronhill d.o.o. ali samo ukoliko je
to izraz njihove slobodne volje.
Agencija u ovom upravnom postupku, s obzirom na činjenicu da ne postoje posebni
uvjeti prodaje cigareta odnosno obavljanja trgovine cigaretama u Republici
Hrvatskoj, što dopuštaju čak i WTO pravila, nije detaljno ulazila u razloge zbog
kojih poduzetnici TD Zadar i BAT Hrvatska d.o.o. nisu u analiziranom razdoblju
povećavali svoj tržišni udjel na mjerodavnom tržištu trgovine cigaretama na
teritoriju Republike Hrvatske, već se koncentrirala na analizu svih činjenica i
okolnosti zbog kojih je postupanje poduzetnika u sastavu Adris grupe d.d.
(prije: Tvornica duhana Rovinj d.d.) ocijenjeno protivnim odredbama ZZTN.
Stoga je Agencija, temeljem odluke Vijeća, odlučila kao u toč­kama I., II.,
III., IV. i V. izrjeke ovoga rješenja.
S obzirom na utvrđeno, Vijeće je donijelo odluku da se poduzetniku Adris grupa
d.d. (prije: Tvornica duhana Rovinj d.d.) i s njime povezanim poduzetnicima,
odnosno poduzetnicima pod kontrolom poduzetnika Adris grupa d.d., zabrani svako
buduće postupanje kojime bi mogli narušiti tržišno natjecanje monopolističkim
djelovanjem odnosno zlouporabom vladajućeg položaja sklapanjem zabranjenih
sporazuma na način opisan u točkama I. do V. izreke ovog rješenja.
Drugim riječima, navedeni poduzetnici ne smiju sklapati sporazume koji imaju
obilježja sporazuma o isključivoj kupnji. Osobito im se zabranjuje da navedenim
sporazumima kupcima nameću obvezu ostvarivanja ciljnog udjela, odnosno obvezu
zadržavanja zatečenog udjela kupovine njihovih duhanskih proizvoda, te da na
bilo koji drugi način kupcima nameću obvezu kupnje unaprijed određene količine
duhanskih prerađevinrađevina tih poduzetnika. Nadalje, zabranjuje se poduzetniku Adris
grupa d.d. (prije: Tvornica duhana Rovinj d.d.) i s njime povezanim
poduzetnicima, odnosno poduzetnicima pod kontrolom poduzedris grupa d.d.,
u budućim sporazumima nametati kupcima omjer u kojem njihove duhanske
prerađevine moraju sudjelovati u ukupnoj prodaji svakog pojedinog kupca kao i na
odgovarajući način financijski motivirati odnosno kažnjavati kupce da isključivo
distribuiraju duhanske proizvode poduzetnika u sastavu Adris grupe, kao i
određivati poticaje, nagrade, popuste ili rabate koji nisu određeni objektivnim,
količinskim mjerilima kupnje duhanskih proizvoda navedenih poduzetnika.
Stoga je Agencija, temeljem odluke Vijeća, odlučila kao u točki VI. izreke ovoga
rješenja.
13. S obzirom da su poduzetnik Adris grupa d.d. (prije: Tvornica duhana Rovinj
d.d.) i s njime povezani poduzetnik Ronhill d.o.o. i odgovorna osoba tog
poduzetnika opisanim postupanjem ostvarili biće djela iz članka 39. stavka 1.
točke 1. i točke 2. i stavka 2. ZZTN, Agencija će protiv poduzetnika Adris grupa
d.d. i njegove odgovorne osobe podnijeti zahtjev za pokretanje prekršajnog
postupka nadležnom prekršajnom sudu, sukladno članku 36b. ZZTN.
**14. Vezano uz postupanje poduzetnika Adris grupa d.d. i Ronhilla d.o.o. u
razdoblju nakon 1. listopada 2003. godine,** Agencija će postupke rečenih
poduzetnika na mjerodavnom tržištu ocjenjivati sukladno odredbama ZZTN iz 2003.,
budući da se na sporazume sklopljene nakon rečenog razdoblja mogu primijenjivati
samo odredbe zakona koji je tada bio na snazi.
S tim u svezi, Agencija je izvršila izdvajanje dijela spisa, koji se odnosi na
razdoblje nakon 1. listopada 2003. godine, te je temeljem odredbi važećeg Zakona
o zaštiti tržišnog natjecanja, sukladno odluci Vijeća sa 74. sjednice donijela
28. prosinca 2006., zaključak o pokretanju postupka utvrđivanja sprječavanja,
ograničavanja ili narušavanja tržišnog natjecanja zlouporabom vladajućeg
položaja sklapanjem zabranjenih sporazuma poduzetnika u sastavu Adris grupe d.d.
i s njime povezanih poduzetnika u kojem će donijeti konačno rješenje, kojim će
meritorno odlučiti o zakonitosti postupanja navedenih poduzetnika, na
mjerodavnom tržištu trgovine cigaretama na teritoriju Republike Hrvatske.
II. Prema članku 14. tarifni broj 108. Zakona o izmjenama i dopunama Zakona o
upravnim pristojbama (»Narodne novine«, broj 131/97), za rješenje ili zaključak
kojim se okončava postupak pred Agencijom po članku 35. i 36. Zakona o zaštiti
tržišnog natjecanja plaća se upravna pristojba u iznosu od 5.000,00 kuna.
Budući da su poduzetnici podnositelji zahtjeva za pokretanje postupka pred
Agencijom u cijelosti uspjeli u svojem zahtjevu, poduzetnik Adris grupa d.d.
(prije Tvornica duhana Rovinj d.d.) obveznik je plaćanja upravne pristojbe u
iznosu od 5.000,00 kuna. Ovo zato što su poduzetnici Adris grupa d.d. i Ronhill
d.o.o. povezana društva u smislu odredba Zakona o trgovačkim društvima, te iako
zasebne pravne osobe s aspekta prava tržišnog natjecanja predstavljaju jedan
gospodarski subjekt.
Obveznik plaćanja upravne prostojbe dužan je navedeni iznos upravne pristojbe
uplatiti u roku od osam (8) dana od dana dostave ovog rješenja i to u korist
Državnog proračuna Republike Hrvatske na račun broj: 1001005-1863000160, u
»poziv na broj« upisati predpolje model »24», a u polje podatak: 5002-(navesti
matični broj društva).
Sukladno članku 16. stavku 4. Zakona o upravnim pristojbama, poduzetnik Adris
grupa d.d. dužan je Agenciji, nakon izvršene uplate, a najkasnije u roku od osam
(8) dana od dana uplate, dostaviti preslik posebne uplatnice kao dokaz izvršenja
rečenog naloga, i to pozivom na gornju klasu.
Slijedom rečenog, odlučeno je kao u točki VII. izreke ovog rješenja.
III. Poduzetnici TD Zadar u stečaju i BAT Hrvatska d.o.o. su putem opunomoćenika
pravovremeno podnijeli zahtjev za naknadu troškova postupka u iznosu od
131.150,00 kuna, i to podneskom od 7. lipnja 2006., kojime su opunomoćenici
podnositelja Agenciji dostavili troškovnik s detaljnom specifikacijom troškova
zastupanja. Iz navedenog troškovnika je razvidno kako je riječ o troškovima
podnošenja podnesaka i zastupanja na usmenim raspravama u postupku pred
Agencijom. Ove troškove Agencija je ocijenila nužnima i opravdanima u smislu
članka 114. stavka 2. i 3. ZoUP, jer su u postupku sudjelovale stranke sa
suprotnim interesima te jer je bila riječ o troškovima pravnog zastupanja u
postupku pred Agencijom.
Agencija je opravdanost troškova utvrdila na temelju zahtjeva troškovnika
podnositelja, te mišljenja Hrvatske odvjetničke komore, od 27. lipnja 2002.,
zaprimljenog u svrhu tumačenja primjene Tarife o nagradama i naknadama troškova
za rad odvjetnika (dalje: Tarifa), u svezi upravnog postupka koji se vodi pred
Agencijom, a iz kojeg proizlazi da se u procjenjivim predmetima podnesci iz
tarifnog broja 20. točka 2. kao i zastupanje na ročištima iz tarifnog broja 21.
rečene Tarife, tarifiraju sukladno tarifnom broju 7. točka 1. Tarife, odnosno
tarifiraju se prema vrijednosti predmeta.
Budući da su Adris grupa d.d. i Ronhill d.o.o. povezana društva, te da s aspekta
prava tržišnog natjecanja predstavljaju jedan gospodarski subjekt, a iz izravnog
pisanog očitovanja poduzetnika TDR d.o.o. proizlazi da Ronhill d.o.o. više ne
obavlja djelatnost prodaje duhanskih proizvoda, odlučeno je da je poduzetnik
Adris grupa d.d. obveznik plaćanja troškova postupka, te je u smislu članka 117.
ZoUP odlučeno kao u točki VIII. izreke ovog rješenja.
IV. Ovo će rješenje, u skladu odredbi članka 37.a ZZTN, biti objavljeno u
»Narodnim novinama«, kao što je odlučeno u točki IX. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena ali nezadovoljna stranka može
pokrenuti upravni spor pred Upravnim sudom Republike Hrvaske u roku od trideset
(30) dana od dana dostave ovog rješenja.

Klasa: UP/I-030-02/2000-01/04
Urbroj: 580-02-06-10-187
Zagreb, 28. prosinca 2006.

Predsjednica Vijeća
za zaštitu tržišnog natjecanja
**Olgica Spevec**, v. r.

*Napomena:*
Budući da podaci označeni […] predstavljaju poslovnu tajnu u smislu članka 19.
Zakona o zaštiti tajnosti podataka (»Narodne novine«, broj 108/96), isti su
izuzeti od objavljivanja, pa su navedeni podaci izostavljeni iz teksta,, odnosno
koriste se skraćenice naziva i postoci u rasponu, sukladno članku 22., 23. i 24.
Zakona o zaštiti tajnosti podataka.

Rješenje, NN 18/2007-735
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)